
Dragi čitatelji, 

hvaljen Isus i Marija! 

Prošlo je devet mjeseci od posljednjeg 
izdanja, a evo u rukama već držite novi broj 
časopisa „Počeci" - i to deseti po redu. Mala 
grupa franjevaca pokrenula je 1996. god. u 
gradu između mora i planine časopis stude- 
nata Franjevačke teologije u Makarskoj. Od 
tada je ovaj časopis prošao vihore i utihe, 
bonace i oluje. Plovio je ovaj brod naprijed: 
prema novim generacijama, novim mjestima, 
novoj čitalačkoj publici - mijenjajući kormi- 
lare, smjer i način plovidbe, no uvijek vjeran 
temeljnom načelu: približiti javnosti život i 
rad mladih redovnika. 

Sv. Franjo u Pravilu poziva braću da rade 
vjerno i predano, tako da ne ugase duh molitve i 
pobožnosti kojemu sve ostalo vremenito treba da 
služi. Radili su tvoji sinovi, Serafski Oče, vjer- 
no i predano, u duhu molitve i pobožnosti - i 
upravo sav svoj rad u ovom broju posvećuju 
tvom slavnom i blagoslovljenom pohodu 
našoj ljubljenoj domovini. 

Prošlo je osam stoljeća od dolaska sv. Fran- 
je Asiškog (1181.-1226.) u Hrvatsku. Bijaše 
to davne 1212. godine na našoj dalmatinskoj 
obali. Možda nijedan narod - prema riječima 
kardinala Franje Kuharića - nije duboko pri- 
mio u sebe sv. Franju, njegove sinove i kćeri 
i njegov duh kao hrvatski narod. Stoga, 
odlučismo sa svoje strane dostojno obilježiti 
ovaj značajan događaj za nas franjevce, ali i 
sve ljude dobre volje. Posegnuli smo u bogatu 
riznicu franjevačke nazočnosti među Hrvati- 
ma, iz koje na vidjelo iznosimo staro i novo. 


Stoljećima su ovi fratri djelovali između rijeke 
Zrmanje i Neretve, od obala Jadranskog mora 
do Dinarskih planina. Nikli iz naroda, dijelili 
su s njim žalosti i radosti, mir življenja i ratne 
bujice, bili su mu duhovni pastiri, kulturni 
radnici i narodne vođe. Iz naše slavne pov- 
ijesti mi, mladi franjevci, želimo učiti i crpiti 
snagu. Zato neka ovaj naš rad bude glasnik 
budućnosti! 

Osobito smo svoj pogled i misli usmjer- 
ili prema vama, dragi mladi. Širimo ruke i 
primamo vas u svoja srca, želimo biti svje- 
doci Krista u vremenu kada biti redovnik i 
svećenik traži mnogo žrtve, kada biti kršćanin 
znači biti čovjek nade. 

Neka ovi tekstovi i fotografije budu poticaj 
svima. Podarite nam i ovaj put svoj osmijeh 
i radost, svoju ljubav i zajedništvo. A mi vam 
jamčimo da će vas naša franjevačka blizina i 
jednostavnost uvijek pratiti. 

Svima onima koji su spremno i rados- 
no sudjelovali u stvaranju novih „Početaka" 
kličem: Hvala! Svoju osobitu zahvalnost 
izričem mnogim starijim i mlađim fratrima, 
zatim ljudima znanosti i kulture, a napose 
kolegama studentima. Ovaj će brod jednoga 
dana opet krenuti na novo putovanje, no- 
vi početak. To je sudbina naših „Početaka". 
Da tako i bude, utječemo se zagovoru svetih 
Asižana: Franje i Klare. 

Pax et bonum! 

Urednik 

Franjina Hrvatska 

Dolazak sv. Franje u Hrvatsku 



Fra Antonio Mravak, Split 

- student teologije 


0 boravku sv. Franje na našem tlu napisano je više povijesnih 
rasprava i sačuvan mit pučkih predaja , što pokazuje prisnu 
povezanost čovjeka s hrvatskog tla s Asiškim Svecem kroz 
duga stoljeća. Pitam se, je li ovo bila Božja volja da obalu 
istočnog Jadrana pohodi Svetac ili su zaista sile morskih 
struja bile jače od Franjinog nauma da Radosnu vijest donese 
Saracenima , pa ga „ bacile “ u naše krajeve ? 


ko promatramo život sv. 
Franje Asiškog (1181.- 
1226.) do trenutka njegovog 
obraćenja, možemo zapaziti da 
je njegov život ponajprije bio 
usmjeren k ispunjavanju njego- 
vih osobnih želja za ostvariva- 
njem ovozemne slave i viteške 
časti. Sve je to bilo do trenut- 
ka dok Franjo nije prepoznao 
Gospodina koji je bio veći od 
njegovih planova. Otkrivajući 
Gospodinov glas, Franjo počinje 
razmišljati i pitati se: „Gospodi- 
ne, što hoćeš da učinim?". Ovdje 
započinje Franjino ispunjavanje 
Božje a ne ljudske volje. Njegov 
život postaje jedna divna har- 
monija jednostavnosti i mudro- 
sti. Ta jednostavnost otkriva se 
u pristupu Bogu, sebi i ljudima, 
a izražava se u poniznom i bri- 
žljivom ophođenju s bližnjima 
i sa svim stvorenjima. Franjo 
svojim pristupom ukida razliku 
između „viših" i „nižih". Svojim 
životom ljudima je otkrivao i 
približavao Kristovo lice. Na je- 
dinstven način ugradio je sebe 
u ondašnje društvo s prijelaza 
iz 12. u 13. stoljeće kada se ra- 
đa moderni i dinamični srednji 


vijek. Franjin način djelovanja 
bio je toliko snažan i autentičan 
da je čitava povijest i nakon 800. 
godina ostala obilježena tim nje- 
govim primjerom. Jacques Le 
Goff ovako će ,,svoga“ sv. Fra- 
nju prikazati: „Taj me je čovjek 
opčarao i time što i dalje živi u 
svojim spisima, povijestima svo- 
jih životopisaca, slikama. On je 
spojio jednostavnost i ugled, po- 
niznost i uspon, običnu narav- 
nost i izvanredno zračenje. Vje- 
rodostojno susretljiv, pa mu se 
može pristupiti i na prisan način 
i s razdaljine". 1 Stoga nije ni čud- 
no da nijedan velikan duha nije 
ostavio takav trag u Hrvatskoj 
kulturi i povijesti kao sv. Franjo 
i njegovi sinovi. 

Jednostavnost koja 
ne pozna granice 

Nameće nam se pitanje: za- 
što je uz hrvatsko tlo toliko ve- 
zan živi povijesni lik sv. Franje? 
Naime, već u šestoj godini svo- 
ga obraćenja (1212.) Franjo se 
zbog protivnih vjetrova našao na 
našoj obali. O boravku sv. Fra- 

1 Usp. Jacques LE GOFF, Sveti Franjo Asiški, 
Kršćanska sadašnjost, Zagreb, 2011., str. 7. 

nje na našem tlu napisano je vi- 
še povijesnih rasprava i sačuvan 
mit pučkih predaja, što pokazu- 
je prisnu povezanost čovjeka s 
hrvatskog tla s Asiškim Svecem 
kroz duga stolječa. Pitam se, je 
li ovo bila Božja volja da obalu 
istočnog Jadrana pohodi Svetac 
ili su zaista sile morskih struja 
bile jače od Franjinog nauma da 
Radosnu vijest donese Saraceni- 
ma, pa ga „bacile" u naše kraje- 
ve? Bilo kako bilo, povijest nam 
ocrtava Božju volju da Franjo sa 
svojim sinovima nastavi ondje 
gdje su stali slavni benediktin- 
ci. Da budu graditelji kulture, 
prosvjetitelji i čuvari identiteta 
hrvatskog naroda u presudnim 
trenutcima naše povijesti. 

Noviji franjevački povjesni- 
čari tvrde da je sv. Franjo Asiški 
triput dolazio u naše krajeve: pr- 
vi put 1212. kada se uputio pre- 
ma Svetoj Zemlji, pa ga oluja ba- 
cila na hrvatsku obalu; drugi put 
1219. kada je ponovno poduzeo 


uspješno putovanje prema Pa- 
lestini i treči put 1220. kada se 
vraćao s Bliskog Istoka u domo- 
vinu. Za nas je od posebne važ- 
nosti prvi Svečev dolazak u Hr- 
vatsku, jer povijesna vrela samo 
taj dolazak izričito spominju. O 
događajima iz Franjinog života 
možemo puno tog razaznati za- 
hvaljujući ponajprije Svečevom 
suvremeniku i njegovu prvom 
životopiscu fra Tomi iz Čelana. 
Tako Toma na jednom mjestu 
piše: „Šeste godine svoga obra- 
ćenja, raspaljen ljubavlju prema 
svetom svećeništvu htjede po- 
ći u Siriju da Saracenima i dru- 
gim nevjernicima propovijeda 
Kristovu vjeru i pokoru. Kad se 
ukrca na neki brod, koji je imao 
tamo otploviti, stadoše puhati 
suprotni vjetrovi i on se s dru- 
gim putnicima nađe u krajevima 
Slavonije (... ventis contrariis fian- 
tibus in partibus Sclavoniae cum 
ceteris navigantibus se invenit)“. 2 

2 Usp. Toma ČELANSKI, Vita prima, 55. 


Pitamo se kada je Franjo po- 
šao na Istok i dospio na hrvat- 
sko tlo? Izvori nam govore da 
je Franjo sigurno bio u Asizu na 
Cvjetnicu 1212., koja je te godi- 
na bila 18. ožujka. Znamo da je 
Franjo upravo te godine, u kasnu 
večer, Klaru i njezinu rođakinju 
Miroslavu de Gelfutio u crkvi- 
ci u Porcijunkuli zaodjenuo po- 
korničkim ruhom. I prvih dana 
travnja 1212. godine Franjo je 
morao biti prisutan u Asizu, jer 
je on i Agnezi, rođenoj Klarinoj 
sestri, koja se obratila 3. travnja, 
dao pokorničko odijelo. 3 

Na temelju ovih podataka 
možemo zaključiti da se radi o 
proljeću, a time se isključuje mo- 
gućnost trajnih i dugih oluja na 
Jadranu o kojima nam govori 
Čelanski. Uostalom, u proljeće 
i ljeto 1212. Franjo nije ni mo- 
gao ostaviti Asiza. Naime, 13. 

3 Usp. Dominik MANDIC, Boravak sv. Franje 
Asiškoga u hrvatskim krajevima, u: Nova revija 
V(1926.) 3-4., str. 223-226. 

svibnja 1212. kod Porcijunkule 
održavao se Generalni kapitul, 
na kojemu je Franjo bez sumnje 
osobno prisustvovao. Uz to tre- 
ba imati na umu da je Franjo za- 
sigurno bio zaokupljen i prvim 
počecima Reda sv. Klare. 

Dana 18./19. ožujka 1212. 
Franjo je obukao Klaru i Mirosla- 
vu te ih je te iste noći smjestio u 
samostan benediktinki - San Pa- 
ulo de Ahbatissis. Poslije nekoliko 
dana, svakako prije 3. travnja, 
Franjo je s dvojicom svoje braće 
osobno odveo Klaru i Miroslavu 
de Gelfutio u drugi samostan be- 
nediktinki - San Angelo de Panso, 
2 km istočno od Asiza. Tu se 3. 
travnja 1212. Klari pridružila 
njezina rođena sestra Agneza. 
Koji dan poslije toga, Franjo je 
i nju osobno primio na pokor- 


nički život. Pitamo se koliko je 
vremena ostala Klara u samo- 
stanu S. Angelo de Panso, prije 
nego je prešla u Svetog Damja- 
na. Svetičina Oporuka uopće i ne 
spominje samostan S. Pauli de 
Ahbatissis, gdje je provela samo 
nekoliko dana. Naime, Životopis 
sv. Klare (br. 10.) govori nam da 
se Klarin duh nije mogao potpu- 
no smiriti u samostanu S. Angelo 
de Panso, i da je napokon prešla 
u Sv. Damjana. Naime, Klarinu 
duhu potpunog odreknuća svi- 
jeta i idealnom siromaštvu nije 
odgovarala bogata benediktin- 
ska opatija, što je bio uzrok toga 
duševnog nezadovoljstva. Kroz 
to razdoblje sv. Franjo se morao 
pobrinuti da dobije crkvicu Sv. 
Damjana od asiškog biskupa, i 
da u tom starom, tada zapušte- 


nom samostanu uredi prebiva- 
lište Klari i njezinim sestrama. 
Sve ovo nas navodi na zaklju- 
čak da je za ovo trebalo prilično 
mnogo vremena i da Klara nije 
mogla prijeći u Sv. Damjana pri- 
je kolovoza i rujna 1212. godine. 
Franjo je tada još bio prisutan u 
Asizu i sve je osobno uredio za 
Klarin prelazak u Sv. Damjana. 
Na dan 29. rujna 1212. dolazio 
je redoviti Kapitul Sv. Mihovila 
na kojemu je Svetac osobno pri- 
sustvovao. Poslije ovoga, najvje- 
rojatnije u listopadu 1212. godi- 
ne, Franjo je mogao krenuti na 
svoj put prema Istoku. 4 

Među nama 

Sljedeće pitanje koje nam se 
nameće je pitanje luke, odno- 

4 Usp. Dominik MANDIĆ, Nav. dj., str. 224. 


Franjevački bogoslovi s generalnim 
ministrom Reda (Split, 21. 9. 2011.) 

sno mjesta u kojem se Franjo 
ukrcao? Čelanski, kao ni drugi 
izvori, ne govori nam iz koje se 
luke Franjo zaputio na put pre- 
ma Siriji, niti u koju je luku pris- 
pio na istočnoj obali Jadrana. Po 
svoj prilici riječ je o Anconi koja 
je tada bila jedna od triju velikih 
luka na istočnoj obali Italije za 
plovidbu na Istok, a ujedno bila 
je najbliža Franjinom rodnom 
gradu Asizu. 

Možda ćemo se još zapita- 
ti: zašto je navedeno krajevima 
Slavonije ? Naime, prvi Franjini 
biografi Toma Čelanski, Julijan 
iz Speiera, sv. Bonaventura, H. 
Abricensis - ne upotrebljavaju 
uobičajeni izraz ,,u Dalmaciju", 
nego ,,u Slavoniju", što je kod 
latinskih pisaca bio sinonim za 
Dalmaciju i Hrvatsku. 

Boravak sv. Franje u našim 
krajevima nije bio dugotrajan. 
Želio je poći na Istok i tražio je 
brod koji bi pošao u tom smje- 
ru. I kad ga nije našao, vratio se, 
kako veli sv. Bonaventura, nakon 
kratkog boravka u Italiju. Fra To- 
ma Čelanski pripovijeda kako se 
nakon stanovitog vremena u lu- 
ci, pojavio neki brod što je upra- 
vo imao ići za talijansku luku An- 
conu, te kako se Franjo sa svojim 
pratiocem uspio na nj ukrcati, 
pa doslovno nastavlja: „Tada se 
tu stvori netko noseći sa sobom 
svake hrane, zovne k sebi nekog 
bogobojaznog čovjeka s broda i 
reče mu: ‘Uzmi sve ovo sa sobom 
pa ćeš onim siromasima što su 
skriveni u brodu pošteno dava- 
ti kad im zatreba!’". 5 Možda su 
upravo ovdje zapisane najljepše 
rečenice koje nam ocrtavaju ka- 

5 Usp. Toma ČELANSKI, Isto. 


ko je Asiški Svetac osvojio srce 
hrvatskog čovjeka. Moglo bi se 
reći na prvi susret, ako se uzme 
u obzir Bonaventurin podatak 
koji nam govori da se Franjo na- 
kon kratkog vremena vratio u 
Italiju. 

Nas u prvom redu zanima: 
gdje se Svetac iskrcao i koje je 
to naše mjesto imalo sreću da 
primi tako rijetkog i velikog go- 
sta? Budući da nemamo nikakve 
pouzdane tvrdnje u koju je luku 
Franjo 1212. godine uplovio i iz 
koje je isplovio, ne čudi onda što 
sedam mjesta tvrdi da ih je sveti 
Franjo pohodio i u njima osno- 
vao svoj samostan. 

Možda će nas ove tvrdnje 
podsjetiti na starog Homera i se- 
dam grčkih gradova od kojih je 
svaki za sebe svojatao čast da se 
u njemu rodio najslavniji grčki 
epski pjesnik: „Sedam se grado- 
va bori za Homerovu domovinu: 
Smirna, Rod, Kolofon, Salami- 
na, Hios, Arg i Atena". 

Svjedočanstvo Franjinih bio- 
grafa o njegovu boravku u našim 
krajevima je s jedne strane veo- 
ma dragocjeno, a s druge strane 
vrlo općenito. Dragocjeno jer je 
Hrvatska prva zemlja izvan Ita- 
lije koju je sv. Franjo, iako nepla- 
nirano, posjetio, a općenito jer 
nijedan od njih ne navodi luku iz 
koje je isplovio vraćajući se u Ita- 
liju. Općenitost je time veća, što 
nam nijedan od njih ne daje ni- 
kakve obavijesti ni o tome čime 
se Franjo bavio i što je radio dok 
je čekao brod za Italiju. 

Pitamo se koji su to hrvatski 
gradovi koji svojataju da ih je 
Franjo pohodio? Na prvom mje- 
stu tu je Dubrovnik, zatim Split 


i samostan franjevaca na Obali. 

Stara predaja također govori 
daje sv. Franjo osnovao još četiri 
samostana na moru, a to su: biv- 
ši franjevački samostan u Trogi- 
ru, samostan Sv. Duje na Pašma- 
nu, a negdje se također čita da je 
Svetac bio i u Rijeci na Trsatu. 
Možemo spomenuti i Zagreb. 

Od ovih navedenih samosta- 
na posebno nam je zanimljiv 
Trogir. Radi se naime o opo- 
ruci trogirskog plemića Desse 
pok. Luke, napisanoj 18. veljače 
1234. god., kojom taj plemić za- 
jedno sa svojom ženom Stanom, 
budući da je ostao bez poroda, 
ostavlja sav svoj imetak sinovi- 
ma sv. Franje u Trogiru. Oporu- 
čitelj izjavljuje da je još za života 
sv. Franje sagradio pokraj grada 
Trogira crkvu u čast Bogu i slav- 
noj Djevici Mariji, ogradio je zi- 
dom i podigao boravišta. Iz te 
iste oporuke saznajemo da je tu 
crkvicu posvetio biskup Treguan 
Firentinac, koji je biskupovao od 
1206. do 1255. godine. Kako se 
jasno razabire iz oporuke, samo- 
stan i crkva su sagrađeni još za 
života sv. Franje. Točno utvrđi- 
vanje godine nastanka tog prvog 
boravišta Male braće na hrvat- 
skom tlu omogućio nam je otac 
hrvatske historiografije Ivan 
Lučić, Trogiranin. On u svojem 
djelu Historia di Dalmatia dono- 
si tekst molbe fra Rajmunda iz 
Viterba, provincijala franjeva- 
ca u Dalmaciji od 13. studenog 
1420. U tom dokumentu fra Raj- 
mund moli Mletačku Republi- 
ku da odredi mjesto za gradnju 
novog samostana Male braće u 
Trogiru, budući da su fratri zbog 
ratnih prilika kroz minule godi- 

ne sedam puta mijenjali mjesto 
svoga samostana. Na temelju 
tog podatka Lučić je izračunao 
da je Dessa već 1214. podigao 
boravište i crkvu Sv. Marije Ma- 
loj braći. 6 

Druga, premda ne i sasvim si- 
gurna, predaja kaže da je Seraf- 
ski Svetac 1212. došao prvo u 
Zadar, gdje je čudesno ozdravio 
teško bolesnu opaticu samosta- 
na benediktinki Sv. Nikole, a be- 


nediktinke su mu iz zahvalnosti 
dale zemljište i kuću za samo- 
stan, koji je kasnije nazvan sa- 
mostanom Sv. Franje. 

Broj franjevačkih samostana 
na našoj obali s vremenom se sve 
više povećavao, tako da je kra- 
jem 13. stoljeća na obali, po dal- 
matinskim otocima i u Istri bilo 
oko 20 samostana Manje braće. 
Ovakvom razvoju pridonijela 
je blizina Italije te činjenica da 
su stanovnici na našoj obali bili 
dvojezični (govorili su talijanski 
i hrvatski) pa su franjevci koji 
su dolazili s Apeninskog polu- 
otoka mogli bez poteškoća ra- 
zviti apostolat u narodu. Ovdje 
ćemo navesti neke od tih samo- 
stana koji su nastali tijekom 13. 
stoljeća: samostan u Puli (oko 
1226.), u Poreču (oko 1226.), 


6 Usp. Nikola Mate ROŠČIĆ, 

Počeci Franjevačkog reda u Hrvatskoj, 
u: Kačič, IX (1977.), str. 15. 


na Cresu (oko 1240.), na Rabu, 
inače samostan koji je pripadao 
benediktincima, a od 1287. je 
u posjedu franjevaca, koji su na 
otoku živjeli i prije ulaska u be- 
nediktinski samostanski posjed; 
na Krku (iz 1297.), u Bribiru 
(1247.), u Skradinu (oko 1299. 
god.). 

Ubrzo su se franjevci iz južne 
Hrvatske, još za vremena svoga 
utemeljitelja, raširili i po drugim 


krajevima Hrvatske, stigavši ta- 
ko i u sjevernu Hrvatsku. Da su 
se franjevci sve više širili po na- 
šim krajevima svjedoči nam i po- 
datak da je za franjevce iz južne 
i sjeverne Hrvatske na General- 
nom kapitulu u Asizu 12 17. godi- 
ne osnovana Provincija, nazvana 
Provinda Hungariae kao dvanae- 
sta Provincija u ondašnjoj općoj 
razdiobi Reda na Provincije. 

U 13. st. u sjevernoj Hrvat- 
skoj Red je sve više rastao bro- 
jem braće, a time se povećavao 
i broj franjevačkih kuća i crkava. 
O tome nam svjedoči i pismo pa- 
pe Inocenta IV. iz 1245. godine. 
U tom pismu papa piše kako fra- 
njevci već imaju stalna boravi- 
šta, samostane i crkve u kojima 
čuvaju Euharistiju (Presveto) i u 
kojima pokapaju preminulu bra- 
ću, da imaju vrtove koji pripada- 
ju njihovim samostanima te da 
postaju sve brojniji zahvaljujući 


novim zvanjima. U tom pismu 
Papa franjevce povjerava zaštiti 
zagrebačkog biskupa Stjepana 
II. Iz ovog razdoblja navest ćemo 
neke od samostana koji su na- 
stali u ovom dijelu Hrvatske: sa- 
mostan u Zagrebu pripada grupi 
prvih franjevačkih boravišta u 
sjevernoj Hrvatskoj. Mnogi ga 
vežu uz godinu 1220. i osobu fra 
Ivana iz Francuske koji ga je naj- 
vjerojatnije i osnovao; samostan 
u Varaždinu najvjerojatnije je 
pripadao ivanovcima, a zatim su 
se u njemu još za života sv. Fra- 
nje, nastanili franjevci. Tu su još 
samostani koji su nastali kroz 
ovo razdoblje u Virovitici, Pože- 
gi, Našicama, Koprivnici. 

Do danas 

Od dolaska na hrvatsko tlo pa 
sve do naših dana franjevci su 
mnogo puta preusmjeravali pr- 
votne zadaće u svom djelovanju 
kao i način svoga života uskla- 
đujući ga s djelovanjem u službi 
poslanja Crkve ali uvijek ostajući 
vjerni poslanju svojeg Utemelji- 
telja, tj. naviještanju evanđelja 
riječju i životom. 

Posebno ih je krasilo bratstvo 
i malenost s narodom kojem pri- 
padaju. Kao takvi često su bili 
„trn u oku“ vlastima i režimima. 
Stoga nije čudno da je fratar i da- 
nas duboko utkan u život hrvat- 
skog čovjeka, i to onom istom lo- 
gikom koju je Franjo donio u ove 
krajeve - jednostavnošću i lju- 
bavlju prema tom čovjeku. Upra- 
vo, prva dva kanonizirana sveca 
iz hrvatskog naroda su franjevci: 
fra Nikola Tavelić i fra Leopold 
B. Mandić. Gdje je fratar danas 
prisutan u našim krajevima? Na 


Šeste godine svoga obraćenja , raspaljen ljubavlju prema 
svetom svećeništvu htjede poći u Siriju da Saracenima i 
drugim nevjernicima propovijeda Kristovu vjeru i pokoru. 
Kad se ukrca na neki brod , koji je imao tamo otploviti , 
stadoše puhati suprotni vjetrovi i on se s drugim putnicima 
nađe u krajevima Slavonije (Hrvatske). 

osobit način u župnom pastora- 
lu, nastojeći čuvati specifičnosti 
franjevačkog načina djelovanja 
koji je stoljećima prisutan na 
ovim prostorima a to je pove- 
zanost s pukom, obavljanje tra- 
dicionalnih pučkih pobožnosti, 
vođenje Franjevačkog svjetov- 
nog reda (FSR) i u novije vrijeme 
Franjevačke mladeži (FRAMA). 
Kao i nekoć, i danas su franjev- 
ci prisutni u znanosti i školstvu, 
odgajaući ne samo redovnike, 
nego i ljude znanja i vjere. Oni 
su skupljači i čuvari narodnoga 
blaga. 

Poput svoga utemeljitelja skr- 
be o siromašnima i rubnima, po- 
dižući socijalne ustanove, otva- 
rajući pučke kuhinje u domovini 
i misijskim krajevima gdje vrše 
svoj apostolat. Možemo reći, ti- 
ho i nenametljivo žive svakod- 
nevnicu sa svojim narodom, 
djeleći s njima radosne ali i one 
teške trenutke. 

Danas su franjevci u Hrvat- 
skoj okupljeni u provincije (po- 
krajine): od juga do sjevera. Po- 
znato nam je kako se franjevačka 


obitelj dijeli na tri reda i sva tri 
su danas prisutna u Hrvatskoj. 
Evo osnovnih podataka o nji- 
ma. Prvom redu pripadaju fra- 
njevci opservanti (OFM), kon- 
ventualci (OFMConv) i kapucini 
(OFMCap). Drugi red jest Red 
sv. Klare (OSC). Trećem franje- 
vačkom redu pripadaju Franjevci 
trećoredci (TOR) muških i žen- 
skih zajednica, Franjevački svje- 
tovni red te Franjevačka mladež 
- Frama. 

Hrvatski franjevci trećoreci 
bili su promicatelji staroslaven- 
skog jezika i glagoljice. Imali su 
privilegij korištenja staroslaven- 
skog u liturgiji. Očuvanje staro- 
slavenskog jezika postalo je sim- 
bol identiteta i duha hrvatskog 
naroda. Stoga ih s pravom nazi- 
vamo čuvarima glagoljske bašti- 
ne u Hrvata. 

Ovaj hod s Franjom zavr- 
šit ću s pjesmom Petra Grgeča 
Sveti Franjo u Hrvatskoj. Mož- 
da je dovoljno nju pročitati da 
bi shvatili zašto je Franjin duh 
živ među Hrvatima i nakon 800 
godina. ■> 


Ide Franjo po selima hrvatskim 
I sve ljude na pokoru poziva. 

Na koljena se vjernici bacaju 
I žarko se mole Bogu višnjemu: 

Daj nam, Bože, da što dulje ostanu 
U Hrvatskoj ovi sveti putnici! 

Dotle Franjo gleda s mora Hrvatsku 
I ovako proročki govori: 

Veseli se kraljevino Hrvatska, 

Božja pomoć neće tebe ostavit, 

Jer će mnogi tvoji sinovi 
U redove male braće stupati, 

Pa kad padneš, o hrvatski narode, 

U najteže ovog svijeta ratove, 

Mala braća vjeru će ti braniti 
I čuvari biti tvojih domova. 

To proriče svetac Franjo Asiški 
I desnicu blagu u uvis uzdiže 
I blagoslov dijeli zemlji Hrvatskoj. 


Zajednica 

Sjedište 

Članova sa svečanim zavjetima 

Provincija Sv. Jeronima (OFM) 

Zadar 

60 

Pr. Presvetog Otkupitelja (OFM) 

Split 

244 

Pr. Sv. Ćirila i Metoda (OFM) 

Zagreb 

184 

Pr. Sv. Jeronima (OFMConv) 

Zagreb 

65 

Pr. Sv. Leopolda B. Mandića (OFMCap) 

Zagreb 

45 


Split, 

14 

Klarise 

Zagreb, 

14 


Požega, 

7 


Brestovsko (BiH) 

4 

Pr. Sv. Jeronima (TOR) 

Zagreb 

66 

Franjevački svjetovni red (FSR) 
te Franjevačka mladež (Frama) 


(4227 + 1634) 




^ FRANJINIM STOPAMA 

Bosanski ujaci 

Franjevačka provincija Bosna Srebrena 



Fra Danijel Nikolić, Rim 

- student franjevačke 
duhovnosti 


Fra Anđeo Zvizdović 
odmah je nakon pada 
Bosne 1463. god. 
odvažno stao pred 
sultana Mehmeda II. 
Osvajača i isposlovao 
dokument Ahdnamu 
kojim se redovnicima 
jamči osnovna sloboda 
za njihov rad i život. 


Franjevacima treba zahvaliti što se kod hrvatskoga puka 
u Bosni i Flercegovini pa tako i u Dalmaciji i Slavoniji nisu 
iskorjenili ni katolička vjera ni osjećaj pripadnosti hrvatskom 
narodu. A njihova je velika zasluga da su utrli put i dali znatan 
doprinos stvaranju jedinstvenog književnog jezika u Flrvata 
štokavskog narječja. 




\ r anjevačka provincija Bo- 
1 sna Srebrena (Sarajevo) 
jedina je od svih institucija sred- 
njovjekovne bosanske države 
koja je preživjela sve do naših 
dana. Kroz povijest bila je priti- 
snuta velikim nedaćama osobito 
za vrijeme gotovo četiristoljet- 
ne vladavine turskog imperija. 
Unatoč svim teškoćama i sla- 
bostima bosanski su franjevaci 
odigrali veliku ulogu u povijesti 
Bosne i Hercegovine i Hrvatske. 
Njihovom zaslugom u ovom di- 
jelu Europe sačuvano je katoli- 
čanstvo, a u našem narodu sa- 
čuvan jezik, kultura i nacionalna 
svijest hrvatskoga naroda. 

Od dolaska fratara u Bosnu do 
Provincije Bosne Srebrene 

Franjevci službeno dolaze u 
Bosnu godine 1291. da ispitaju 
pravovjernost bosanskih krstja- 
na koji su optuživani kao krivo- 
vjerci, ali su također surađivali 
i s pravoslavnim kršćanima u 
graničnim područjima tadašnje 
Bosne. Tako su franjevci, u du- 
hu svoga utemeljitelja sv. Fra- 
nje Asiškog, od prvog dolaska 
u Bosnu bili nadahnuti duhom 
mira, dijaloga i ekumenizma. U 


početku su franjevci u Bosni bi- 
li uglavnom pripadnici drugih 
naroda, ali vrlo brzo domaći su 
franjevci postali toliki brojni da 
su mogli osnovati svoju zasebnu 
jedinicu (provinciju). Tako je u 
Bosni 1340. godine uspostavlje- 
na Bosanska vikarija. U drugoj 
polovici XIV. stoljeća franjevaci 
Bosanske vikarije imaju osam 
kustodija s 40 samostana te dje- 
luju na prostoru od Jadrana do 
Karpata i od Istre do Crnoga 
mora. Jedan od prvih samosta- 
na sagrađen je u Srebrenici po 
kojem je kasnija provincija na- 
zvana Bosna Srebrena. 

Nakon pada Bosne pod tur- 
sku vlast 1463. god. franjevci 
Bosne Srebrene opsluživali su 
prostor od Dalmacije na jugu, 
do Budima na sjeveru i Temišva- 
ra na istoku te dio današnje Bu- 
garske. U njihovim su granicama 
bili: Šibenik, Skradin, Knin, Sinj, 
Vrlika, Makarska, Zaostrog, 
Imotski, Rama, Fojnica, Olovo, 
Srebrenica, Kreševo, Mostar, 
Tuzla, Modriča, Požega, Đako- 
vo, Udbina, Gračac, Kostajnica, 
Našice, Vinkovci, Osijek, Pečuh, 
Budim. Dok su se drugi redovni- 
ci i svećenici povlačili pred nadi- 

ranjem Turaka, franjevci su širi- 
li svoje djelovanje kako se širila 
turska imperija. Tako su gotovo 
dva stoljeća franjevci bili jedini 
dušobrižnici katoličkog pučan- 
stva na tom velikom prostoru. 
Nastojali su pružiti utjehu i po- 
moći katoličkom puku koji je 
ostao pod tuđinskom vlašću u 
položaju pokorene raje. Tako je 
nastala ona poznata: Kud god 
Turčin s ćordom , tud i fratar s tor- 
bom. 

Ostanak i opstanak franjeva- 
ca u Bosni nakon turskog osva- 
janja treba razumjeti iz činjenice 
da su franjevci Bosne Srebrene 
više puta kroz povijest znali po- 
kazati mudrost i odvažnost pri- 
znajući tuđu političku vlast, te 
da kroz dijalog izbore za sebe 
i svoj vjerni puk pravo na život 
i prakticiranje svoje katoličke 
vjere. Najveći takav lik u povije- 
sti Bosne Srebrene zasigurno je 
fra Anđeo Zvizdović, koji je od- 
mah nakon pada Bosne 1463. 
god. odvažno stao pred sultana 
Mehmeda II. Osvajača i isposlo- 
vao dokument Ahdnamu kojim 
se redovnicima jamči osnovna 
sloboda za njihov rad i život. Ia- 
ko u praksi Ahdnama nikad nije 
previše poštivana od turske vla- 
sti, pa su fratri vrlo često morali 
plaćati veliki danak, ipak je da- 
vala određenu mogućnost suži- 
vota do dolaska boljih vremena. 

Obavljati službu duhovnog 
pastira u ono vrijeme bilo je 
izvanredno teško. Crkava goto- 
vo i nije bilo. Nakon Bečkog ra- 
ta (1683.-1699.) bilo ih je sve- 
ga pet, od čega tri samostanske 
(Kraljeva Sutjeska, Kreševo i 
Fojnica). Sve druge crkve i sa- 
mostane Turci su do tada srušili, 
a nisu dopuštali graditi nove ili 
popravljati stare. Bogoslužje se 
zato služilo uglavnom na otvo- 


renom, bez obzira na vremenske 
prilike. Da bi stigao do svojih 
vjernika, fratar je često morao 
pješačiti na desetke kilometa- 
ra po bespućima stalno izložen 
opasnosti od napada kakvog na- 
silnika. Mnogi su franjevci obav- 
ljajući pastoralni rad bili ubijeni 
ili teško pretučeni, pa su stoga 
hodali u civilu i stanovali po ku- 
ćama u selu. Za fratra Turcima 
bi narod govorio: To mije ujak, a 
naziv ujak za fratra u Bosni zadr- 
žao se do danas. 

Bosanska se vikarija prote- 
zala na teritoriju četiriju drža- 
va: bosansko-turske, hrvatske, 
mletačke i dubrovačke, pa će se 
zbog pripadnosti različitim dr- 
žavama i lakšeg pastoriziranja 
1514. god. podijelit na dvije: Bo- 
snu Hrvatsku i Bosnu Srebrenu. 


Od Bosne Srebrne 1735. god. 
stvorene su dekretom iz Rima 
3 provincije: Provincija Bosne 
Srebrene pod turskom vlašću, 
Provincija Sv. Ivana Kapistrana 
u Hrvatsko-ugarskom kraljev- 
stvu i Provincija Sv. Kaja na po- 
dručju Mletačke Republike, koja 
je 1743. god. promijenila ime u 
Presvetog Otkupitelja. Budući 
da su bosanski biskupi stolovali 
u Đakovu i da nisu imali veze sa 
svojim vjernicima u Bosni i Her- 
cegovini, utemeljen je iste godi- 
ne (1735.) Apostolski vikarijat 
u Bosni, a 1847. godine u Her- 
cegovini. Apostolskim vikarima 
(biskupima) imenovani su sve 
do 1881. godine domaći franjev- 
ci, ali ni oni nisu mogli izbjeći 
nedaće kojima su bili izloženi 
ostali franjevci. 

Ovaj prikaz samo je kratki 
uvid u povijesni okvir gdje i ka- 
ko su djelovali franjevci Bosne 
Srebrene. Važan je da razumi- 
jemo njihovo djelovanje u XX. 
stoljeću koje nam je manje više 
svima poznato. Njihov stav o di- 
jalogu s drugima i drugačijima 
posebno je došao do izražaja u 
posljednjem ratu, ali i hrabrost 
da ostanu sa svojim vjernicima i 
pruže im utjehu i pomoć kad je 
najpotrebnije. 

Kulturni i znanstveni doprinos 

Brojni franjevci Bosne Sre- 
brene imali su neprocjenjiv do- 
prinos kulturnom i znanstve- 
nom životu BiH pa i Hrvatske. 
Tu valja spomenuti fra Matiju 
Divkovića, začetnika pismeno- 
sti i književnosti na narodnom 
jeziku te začetnika bosanske fra- 
njevačke teološke škole, fra Fili- 
pa Lastrića, začetnika bosanske 
historiografije, fra Matu Nikoli- 
ća, prvog diplomiranog liječnika 
u BiH, fra Ivana Franu Jukića, 
pokretača i urednika prvoga bo- 
sanskohercegovačkoga časopisa 
Bosanski prijatelj. Tu su i brojni 
drugi franjevci koji su pisali ka- 
tekizme, gramatike, ljetopise, 
poeziju, likaruše - knjige o lje- 


Mnogi su franjevci obavljajući 
pastoralni rad bili ubijeni ili 
teško pretučeni , pa su stoga 
hodali u civilu i stanovali 
po kućama u selu. Za fratra 
Turcima bi narod govorio: 

To mi je ujak , a naziv ujak za 
fratra u Bosni zadržao se do 
danas. 


kovitim biljkama, te su otvarali 
prve škole, što je razumljivo jer 
su bili dugo vremena gotovo je- 
dini pismeni ljudi u Bosni. Osim 
toga, čitavo su se vrijeme isticali 
kao istinski borci za zaštitu na- 
roda od nasilja, zbog čega su če- 
sto i sami stradavali. 

Na koncu franjevacima treba 
zahvaliti što se kod hrvatskoga 
puka u Bosni i Hercegovini pa 
tako i u Dalmaciji i Slavoniji nisu 
iskorjenili ni katolička vjera ni 
osjećaj pripadnosti hrvatskom 
narodu. A njihova je velika za- 
sluga da su utrli put i dali znatan 
doprinos stvaranju jedinstvenog 
književnog jezika u Hrvata što- 
kavskog narječja. 

Biti svjetlo narodu i zemlji 

Danas Provincija ima 304 
svečanozavjetovana brata, a bra- 


ća svećenici pastoralno skrbe za 
82 župe od kojih je 71 u BiH, 8 u 
Hrvatskoj, 2 u Srbiji i 1 na Koso- 
vu. Članovi Provincije su prisut- 
ni i u Albaniji, Austriji, Austra- 
liji, Belgiji, Francuskoj, Italiji, 
Nizozemskoj, Njemačkoj, Maro- 
ku, Ruandi i Keniji. U župnom 
pastoralu primjenjuju specifičan 
franjevački način djelovanja: po- 
vezanost s pukom, obavljanje 
tradicionalnih pučkih pobožno- 
sti, vođenje Franjevačkog svje- 
tovnog reda, a u novije vrijeme 
i Franjevačke mladeži (FRAMA). 
Samostani franjevaca Bosne Sre- 
brene sa svojim knjižnicama, ar- 
hivima, muzejima i galerijama 
poseban su dio kulturne baštine 
Hrvata BiH. Bosna Srebrena jed- 
na je od rijetkih provincija u Eu- 
ropi koja ima vlastito sjemenište 
i gimnaziju (Visoko), novicijat 
(Livno) i teologiju (Sarajevo) za 
odgoj svećeničkih i redovničkih 
kandidata. Već nekoliko godina 
Gimanzija i Teologija otvoreni 
su i za laike. 

Povijest Bosne Srebrene jest 
bila teška. No, ono što Bosnu 
Srebrenu čini velikom jest či- 
njenica da su njezini franjevci 
u svim teškim trenutcima bili 
dovoljno razboriti i s pogledom 
daleko u budućnost. Njihovo za- 
laganje za svoj vjerni puk i na 
vjerskom i na kulturnom i na 
političkom polju zaslužuje sva- 
ki respekt. Stoga se ne smijemo 
samo diviti i hvaliti svojom ve- 
likom prošlošću, nego uspješ- 
no djelovati u sadašnjosti. Ova 
povijest treba nas, današnje 
franjevce Bosne Srebrene, pota- 
knuti da evanđeoskim životom, 
svjedočenjem i zalaganjem za 
svakog čovjeka budemo svjetlo 
ovom narodu i ovoj zemlji nad 
koju su se nažalost nadvili mrač- 
ni oblaci. 



Mladi iz Franjevačke mladeži 

Kamen, krš, ganga, 
Neretva i fratar 


Hercegovačka franjevačka 
provincija Uznesenja BDM 

Od prvih pohoda u Hercegovinu , franjevci su uz svoju 
pastoralnu i vjersku djelatnost , bili nosioci kulture i 
pismenosti. Sve do 20. stoljeća u Bosni i Hercegovini, 
možemo govoriti o izvornoj franjevačkoj književnosti, 
koja je većim dijelom moralno-odgojnoga karaktera. 
Uz pastoralni rad i dijeljenje sakramenata, franjevci 
su pučanstvo a osobito djecu, poučavali osnovama 
pismenosti, čitanju i pisanju. 



Fra Dalibor Milas, Mostar 

- đakon 


V r anjevci su dali neizbrisiv 

1 biljeg bosansko-herce- 

govačkoj povijesti pa se, s pra- 
vom, nazivaju „očevima Bosne 
i Hercegovine". Hercegovački 
franjevac Radoslav Glavaš kaže: 
„Nema na svijetu naroda, čija bi 
povijest i sudbina bili tako usko 
skopčani ma s kojom ljudskom 
institucijom, kao što je prošlost 
hrvatskoga naroda u Bosni i Her- 
cegovini s Franjevačkim redom. 
(...) To je zemlja o čijoj prošlosti 
nije moguće ni stranice napisati, 
a da se ne susretneš s franjevci- 
ma kao glavnim čimbenicima i 
nosiocima glavnih uloga". 

Postanak i razvoj provincije 

O franjevačkoj egzistenciji na 
području današnje Hercegovine 
u trinaestom stoljeću možemo 
samo spekulirati. Međutim, si- 
gurno je da su franjevci došli u 
hercegovačke krajeve pretežno 
iz Bosne. Povijest Hercegovačke 
franjevačke provincije počinje, 



dakle, s poviješću Bosne Sre- 
brene. Godine 1463. Otomani 
osvajaju Bosnu, a 1482. i Herce- 
govinu. Ali Ahdnama, koju je fra 
Anđeo Zvizdović izmolio od tur- 
skog sultana Mehmeda II. Osva- 
jača, bila je temelj na kojem su 
franjevci u Bosni i Hercegovini 
temeljili svoju slobodnu djelat- 
nost. Katolička Hercegovina je 
dugo vremena ovisila o samo- 
stanu u Kreševu. Hercegovački 
mladići morali su ići u tada da- 
leko Kreševo u školu da bi 
postali franjevci i zaređeni 
svećenici. 

God. 1831. počela su 
previranja i borbe za 
bosansku autono- 
miju pod vodstvom 
Huseina-kapetana 
Gradaščevića (Zma- 
ja od Bosne). Zelja za 
osnivanjem franjevač- 
ke zajednice u Herce- 
govini oduvijek je bila j[| 


Pustite dječicu k meni 
jer takvih je kraljevstvo 
nebesko. 

Dolaskom komunista na vlast 1945., počinje jedna od 
najcrnjih epizoda u povijesti Hercegovačke franjevačke 
provincije. Komunistički režim je nastupio agresivno prema 
hercegovačkim franjevcima o čemu svjedoče i podatci: 66 
franjevaca je okrutno ubijeno , 89 ih je osuđeno na 341 godinu , 
4 mjeseca i 23 dana robije u komunističkim kazamatima , a 
odležali su 222 godine , 1 mjesec i 16 dana. 


snažna, a novonastale političke 
prilike potpomažu konkretizira- 
nje te želje. Godine 1843. osam 
se franjevaca rodom iz Hercego- 
vine sastalo u Posušju te su upu- 
tili pismo Svetoj Kongregaciji 
za širenje vjere u kojem mole za 
dozvolu podizanja samostana 
u svom rodnom kraju, kako bi 
odatle uspješnije i lakše služi- 
li narodu. Kongregacija je 1844. 
donijela dekret kojim se određu- 
je podizanje novog samostana u 
Hercegovini te da njihovi novaci 
- njih trojica - mogu iz Kreševa 
nastaviti novicijat u Hercegovini. 
Sredinom 1846. postavljen je ka- 
men temeljac samostana na Širo- 
kom Brijegu. Dekret o osnivanju 
Kustodije donesen je tek 1852. 
godine, a kustodija je 1892. god. 
postala Provincija Uznesenja 
BDM sa sjedištem u Mostaru. 

Dekretom Svete Stolice 1931. 
Provinciji je pripojen Hrvatski 
komeserijat Svete Obitelji u SAD- 
u sa sjedištem u Chicagu, koji je 
kasnije proglašen Kustodijom. 
Kada su naši ljudi šezdesetih i 
sedamdesetih godina prošlog 
stoljeća krenuli na privremeni 
rad u inozemstvo, za njima idu i 
svećenici u misijsko-pastoralnu 
djelatnost. 

Hercegovački su franjevci 
kroz svoju povijest imali velikih 
nevolja. Dolaskom komunista na 
vlast 1945., počinje jedna od naj- 
crnjih epizoda u povijesti Herce- 


govačke franjevačke provincije. 
Komunistički režim je nastupio 
agresivno prema hercegovačkim 
franjevcima o čemu svjedoče i 
podatci: 66 franjevaca je okrut- 
no ubijeno, 89 ih je osuđeno na 
341 godinu, 4 mjeseca i 23 dana 
robije u komunističkim kazama- 
tima, a odležali su 222 godine, 1 
mjesec i 16 dana. Komunisti su 
nastojali izbrisati svaki spomen 
na hercegovačke franjevce. Tako 
su konfiscirali franjevačke samo- 
stane, a svaki oblik slobode bio je 
zatiran. Trenutno se vodi proces 
za proglašenje naše ubijene braće 
- mučenicima. 

Kad se komunistički progon 
malo ublažio, nastao je žalostan 
nesporazum o župama s mje- 
snim biskupom, a preko njega i 
sa Svetom Stolicom. Došlo je do 
pogubnog nemira među herce- 
govačkim franjevcima, ali i me- 
đu svim katoličkim vjernicima 
u Hercegovini. No, zahvaljujući 
Providnosti, sve je došlo na svoje 
mjesto. 

Kulturna i znanstvena 
djelatnost 

Od prvih pohoda u Hercego- 
vinu, franjevci su uz svoju pa- 
storalnu i vjersku djelatnost, bili 
nosioci kulture i pismenosti. Sve 
do 20. stoljeća u Bosni i Hercego- 
vini, možemo govoriti o izvornoj 
franjevačkoj književnosti, koja je 
većim dijelom moralno-odgojno- 
ga karaktera. Uz pastoralni rad i 


dijeljenje sakramenata, franjev- 
ci su pučanstvo a osobito djecu, 
poučavali osnovama pismenosti, 
čitanju i pisanju. Valja spomenu- 
ti književnika fra Grgu Martića, 
povjesničara i književnika fra Pe- 
tra Bakulu - obojica rodom iz Po- 
sušja, fra Anđela Kraljevića, fra 
Paškala Buconjića, fra Franju Mi- 
lićevića - osnivača prve tiskare u 
Hercegovini, koji se sekularizirao 
da bi mogao posjedovati Tiskaru 
u pisanju, izdavanju, uređivanju 
i financiranju novina. Fra Anđeo 
Nuić sastavlja Molitvenik Gospe 
od Zdravlja, koji je do danas doži- 
vio 22 izdanja. Fra Radoslav Gla- 
vaš glavni je urednik Kršćanske 
obitelji, dok je fra Oton Knezović 
poznati povjesničar. 

Hercegovački franjevci danas 
izdaju: provincijski znanstveno- 
stručni franjevački zbornik Her- 
cegovina Franciscana, katolički 
mjesečnik Naša ognjišta, godiš- 
nji zbornik Kršni zavičaj, provin- 
cijsko glasilo Mir i dobro, glasilo 
hercegovačkih franjevaca u Švi- 
carskoj Movis itd. 

Duhovno i socijalno poslanje 

Od 1981. god. u hercegovačku 
župu Međugorje slijevaju se rije- 
ke hodočasnika iz cijeloga svijeta 
u štovanju Kraljice mira i prima- 
nju sakramenta pokore i ispovi- 
jedi, čime je ova župa postala ,,is- 
povjedaonica svijeta 4 . Događanja 
u Međugorju prati od 1991. i 
časopis Glas mira, koji je 2005. 
prerastao u Glasnik mira. Može- 
mo još spomenuti i informativni 
centar Mir Međugorje (ICMM), 
Radiopostaju Mir Međugorje te 
MIRIAM (Mir - informativna 
agencija Mostar). 

Uz duhovnu skrb za narod, 
franjevci su se skrbili za poro- 

hijeni, obespravljeni, siromašni i 
ispaćeni puk. Važno je spomenu- 
ti neke projekte novijeg datuma. 
Potaknut slučajem mnogobrojne 
djece koja su zbog rata ili drugih 
razloga ostala bez roditelja, fra 
Slavko Barbarić odlučio je 1993. 


u Bijakovićima (župa Međugorje) 
osnovati ustanovu koja bi se za 
njih brinula. Majčino selo je služ- 
beno započelo s radom u rujnu 
1996. godine. Kroz ovu ustano- 
vu za predškolski odgoj i socijal- 
nu skrb, prošle su stotine djece, 


mladih te samohranih majki. 
Zajednica i rehabilitacijsko sre- 
dište Milosrdni otac osnovana je 
u ožujku 1999. u Međugorju na 
fra Slavkovu inicijativu. Prima 
isključivo muške osobe, koje dra- 
govoljno žele pristupiti liječenju 
od različitih ovisnosti osobito 
droge i alkohola. Nadarenim i 
siromašnim studentima pomaže 
udruga Fra Slavko Barbarić , koju 
je on i osnovao 1991. god. 

Prema budućnosti 

Hercegovačka franjevačka 
provincija trenutno broji 210 
braće. Od toga je 184 svećenika. 
Srednja dob svečano zavjetova- 
ne braće je 56 godina. Trenutno 
u visočkom sjemeništu imamo 
sedmoricu kandidata; u postu- 
laturi u Mostaru šestoricu kan- 
didata; u novicijatu na Humcu 
šestoricu novaka, a u kući odgoja 
u Zagrebu devetnaestoricu bogo- 
slova. 

Koliko god nam naša proš- 
lost bila, s jedne strane, slavna, 
bogata i ponos, toliko s druge 
strane postoji opasnost da nam 
ponekad postane teret, umjesto 
da nam bude izvor nadahnuća. 
Često mi se čini da su redovnici 
danas umorni zbog vođenja bri- 
ge oko prošlosti i preopterećeni 
„funkcioniranjem" i prezauzeti 
zauzimanjem oko naših tradicija. 

Ono što je važno napomenuti 
je to da svaki franjevački projekt 
nije cilj nego samo sredstvo i po- 
vod za jače i djelatnije življenje 
naše franjevačke prisutnosti u 
naviještanju i svjedočenju Rado- 
sne vijesti. Vrlo je važno razliko- 
vati bitno od manje značajnog, 
razlučivati supstance od spored- 
nosti - pojednostavljeno rečeno, 
ispravno postaviti prioritete. ■> 



I. Meštrović, Stigmate (Franjevački samostan na Trsteniku, Split) 

Stopama sv. Franje do 
oltara Božjeg 

Hrvatski franjevački sveci i blaženici 


Uz fra Antu Antića, spomenut ćemo i ove sluge Božje , 
koji su franjevački pasac i habit ponosno i dostojno nosili: 
majka Klara Žižič, mons. Josip Lang, fra Vendelin Vošnjak , 
fra Alojzije Palio, fra Serafin Kodić, fra Aleksa Benigar, fra 
Ante J. Tomičić, fra Egidije Bulešić, fra Placido Cortese, fra 
Ivo Peran te hercegovački i franjevci naše provincije - žrtve 
komunističkog terora. 


a 



Fra Filip Pražen, Split 

- student teologije 


Fra Nikola je sa svojom 
svetom subraćom pokušao 
propovijedati pred 
Saracenima 11. studenoga 
1391. god. Međutim 
razjareno mnoštvo skočilo 
je na propovjednike i nakon 
saslušavanja , suđenja i 
presude 14. studenoga 
bili su ubijeni i bačeni 
u oganj. Odmah poslije 
mučeničke smrti fra Nikolu 
su slavili kao sveca u 
njegovu rodnom Šibeniku i 
Franjevačkom redu. 


uga je to povijest, dragi 
moji, na samu pomisao za- 
staje dah. Zamislite koliko je bilo 
tu riječi, misli, djela, srdaca, očiju 
uključeno u tu životnu borbu ko- 
ja evo nakon 800 godina još tra- 
je. I prije nego je veliki Asižanin 
stupio nogom na ovo naše hrvat- 
sko tlo mnogi su heroji svjedočili 
svoju vjeru, tamo još od Pavlova 
učenika Tita, preko sv. Dujma, 
Dimitrija, Kvirina Sisačkoga i 
Mavra Porečkoga do Gaudencija 
Osorskoga i Ivana Trogirskog. 
Od kada je sv. Franjo došao na 
ove prostore sva sila sinova i kće- 
ri hrvatskoga naroda je pošla za 
njim. Na tisuće i tisuće neznanih 
junaka, nama neznanih, ali zna 
Onaj čije Srce sve zna. 

Među tolikim muževima i že- 
nama u našem narodu koji su 
živjeli uzornim kršćanskim živo- 
tom, Crkva je službeno potvrdila 
javno štovanje 15 svetaca ili bla- 
ženika. Nije slučajno više od po- 
la od toga broja Franjinih sljed- 
benika u raznim franjevačkim 
redovima (sv. Nikola Tavelić, sv. 


Leopold B. Mandić, bi. Oton iz 
Pule, bi. Julijan iz Bala, bi. Jakov 
Zadranin, bi. Katarina Kosača- 
Kotromanić, bi. Marija Petković 
i bi. Alojzije Stepinac). 

Narod Božji uvijek je imao ne- 
ko posebno osjetilo za nadnarav- 
ne vrednote. I kad se god pojavio 
netko koji je bio malo bliže Bogu, 
puk je to odmah osjetio. I nikad 
službena Crkva ne bi nikoga pro- 
glasila svetim ni blaženim, da 
ga narod prije toga nije smatrao 
osobitim Božjim prijateljem. Čak 
za prvih tisuću godina kršćan- 
stva mjesna je Crkva rješavala pi- 
tanje proglašenja svetih. Dakle, 
glas naroda bio je gotovo odlu- 
čujući čimbenik. Nakon krvavih 
progona i ere mučenika narod je 
osjetio da treba štovati i ne-mu- 
čenike. Prvi takvi bili su sv. Sil- 
vestar, papa i sv. Martin, biskup. 
Narod je, dakle, uvijek štovao 
Božje ugodnike i čuvao uspome- 
nu na njih. U pojedinim užim 
zajednicama (biskupijama, redo- 
vima, provincijama...) pojedinci 
su neprestano pronalazili vreme- 

na strpljivosti i zanimanja pa su 
skupljali podatke i zapisivali sve 
što su mogli doznati o svojoj sve- 
toj braći i sestrama. 

Sv. Nikola Tavelić 
(oko 1340.-1391.) 

Ovdje bih se osvrnuo na ne- 
koliko velikana svetosti u Hr- 
vata. Počinjemo sa sv. Nikolom 
Tavelićem. Krešimirov grad Šibe- 
nik s pravom se ponosi da je prvi 
hrvatski svetac sv. Nikola Tave- 
lić započeo svoj zemaljski život 
među njegovim bedemima ili u 
neposrednoj njegovoj blizini oko 
1340. godine. Prva školska zna- 
nja postigao je vjerojatno u Šibe- 
niku. Tu je, ili možda u Bribiru, 
i postao franjevcem. Bogoslovni 
studij je završio u Zadru, Splitu 
ili Senju. U tim su naime grado- 
vima u to doba postojala filozof- 
sko-teološka učilišta. 

Oko 1365. god. zaređen je za 
svećenika. Kao franjevac i misi- 
onar pošao je u Bosansku vika- 
riju oko 1372. god. vjerojatno 
na poziv bosanskoga vikara fra 
Bartula od Alverne. Isti će taj 
fra Bartul 1402. god. javiti papi 
Bonifaciju IX. da su franjevci u 
Bosni obratili oko 50.000 krivo- 
vjeraca. Zajedno s fra Nikolom 
u Bosni je radio i fra Deodat iz 
Ruticinija, član akvitanske pro- 
vincije (francuske). Obojica su u 
jesen 1383. ili početkom 1384. 
god. napustili Bosnu iz nama 
nepoznatih razloga i s dozvolom 
starješina pošli u Palestinu. Fra 
Nikola je sa svojim drugom do- 
šao u Jeruzalem i nastanio se u 
samostanu na Sionu. U to doba 
starješina samostana na Sionu i 
upravitelj cijele Sv. Zemlje bio je 
fra Gerard Calvet, vrlo ozbiljan 
i razborit franjevac, rodom iz 
Francuske. On će kao starješina 
s još 12-toricom subraće prisu- 


stvovati mučeničkoj smrti na- 
šega sv. Nikole i trojice njegovih 
drugova. Sve što je okom vidio i 
doživio u tim dramatičnim tre- 
nucima opisat će i poslati u Eu- 
ropu kao prvorazredno svjedo- 
čanstvo herojstva i ljubavi svetih 
Kristovih svjedoka. 

Fra Nikola je sa svojom subra- 
ćom pokušao propovijedati pred 
Saracenima 11. studenoga 1391. 
god. Međutim razjareno mnoš- 
tvo skočilo je na propovjednike 
i nakon saslušavanja, suđenja 
i presude 14. studenoga bili su 
ubijeni i bačeni u oganj. Odmah 
poslije mučeničke smrti fra Ni- 
kolu su slavili kao sveca u njego- 
vu rodnom Šibeniku i Franjevač- 
kom redu. Štovanje mu se stalno 
iskazivalo, dok ga papa Lav XIII. 
nije i službeno odobrio, i našega 
Nikolu 6. lipnja 1889. god. pro- 
glasio blaženim. Konačno, po- 
stupak je sretno priveden kraju 
dana 21. lipnja 1970. god. Papa 
Pavao VI. je Nikolu Tavelića i nje- 
gove drugove mučenike u bazilici 
Sv. Petra u Vatikanu u nazočno- 
sti preko 20 000 Hrvata iz do- 
movine i svih krajeva svijeta sve- 
čano proglasio svetima. Njegovo 


rođenje za nebo slavimo 14. stu- 
denoga. 1 

Sv. Leopold Bogdan Mandić 
(1866.-1942.) 

Priču nastavljam s tihim trud- 
benikom prošloga stoljeća sv. Le- 
opoldom Bogdanom Mandićem. 
On se rodio 12. svibnja 1866. u 
Herceg-Novom, gradiću u Bo- 
ki Kotorskoj. Kotorski biskup 
mons. Kažimir Forlani kod ula- 
ska u sjemenište posvjedočio je 
da je „od najnježnijih godina da- 
vao primjer svake kreposti, jer 
je cijelom dušom nastojao oko 
kršćanske savršenosti". U sjeme- 
ništu se odlikovao marljivošću u 
učenju, uzornim ponašanjem i 
pobožnošću. Već je u najranijim 
godinama osjetio želju da radi na 
kršćanskom jedinstvu, posebno 
između Istočne i Zapadne Crkve, 
kod čega je osobito mislio na cr- 
kveno jedinstvo slavenskih naro- 
da. Zato je odmah po završenim 
studijama zamolio poglavare da 
ga pošalju u domovinu kako bi se 
mogao posvetiti radu oko svetog 
jedinstva. Poglavari nisu udo- 

1 Usp. Hrvatin G. JURIŠIĆ, Sv Nikola Tavelić 
- pročelnik hrvatskih svetaca , u: Franjo među 
Hrvatima, Zagreb, 1976., str. 57-59. 



Bogoslovi u sobi sluge Božjega o. fra Ante Antića (Franjevački samostan u Zagrebu) 

voljili njegovoj želji. Ponizno se 
podložio volji poglavara i sav se 
predao apostolatu ispovjedaoni- 
ce. 

Uvijek je osjećao živu želju za 
domovinom. „Iz Padove ne mo- 
gu pobjeći, hoće me ovdje, ali ja 
sam kao ptica u krletki, moje je 
srce uvijek tamo preko mora" - 
rekao je jednom prijatelju i do- 
dao: „Molite Blaženu Gospoda- 
ricu, neka mi pribavi milost da, 
pošto završim svoje poslanje u 
Padovi, mogu odnijeti svoje siro- 
mašne kosti među svoj narod, za 
dobro onih duša". 

Kad je kao mlad svećenik 
uvidio da se neće moći posveti- 
ti aktivnom radu za crkveno je- 
dinstvo i spoznao da je njegovo 
poslanje da svoj život posveti 
radu za duše u ispovjedaonici, 
načinio je zavjet da će svakoga 
čovjeka koji dođe k njemu na is- 
povijed primiti kao istočnoga kr- 
šćanskoga brata. U susretu sa 
svakim pojedinim pokornikom 
stavit će svu svoju želju za sve- 
tim jedinstvom između kršćan- 
skog Istoka i Zapada. Njegova je 
ispovjedaonica bila opsjedana od 
ljudi svakodnevno po deset pa i 
više sati i to kroz gotovo 40 godi- 
na. Njegov je duhovni život i rad 
nalazio svoje žarište i izvorište u 
sv. misi, a osobito je sinovskom 
ljubavlju gorio prema presvetoj 
Djevici koju je nazivao svojom 
„Gospodaricom". Bio je ponizni 
odgajatelj velikog ljudskog pri- 
jateljstva, a mnogi su ga vjernici 
već za života smatrali svecem ko- 
ji ima od Boga posebnu karizmu 
da bude pomoćnik obiteljskim 
problemima i nevoljama. Kad je, 
iscrpljen ispovjedničkom služ- 
bom i skršen bolešću, 30. srpnja 
1942. u Padovi umro, vjerni ga 
je narod proglasio svecem. Što- 


vanje mu se proširilo munjevi- 
tom brzinom po svim zemljama 
i kontinentima, a posebno po 
našoj i njegovoj domovini Hrvat- 
skoj, gdje se oko njegovog što- 
vanja osobito trudio bi. Alojzije 
Stepinac. Postupak za beatifika- 
ciju na temelju spontanog štova- 
nja vjernika završen je, i papa Pa- 
vao VI. proglasio ga je blaženim 
2. svibnja 1976. god.; a bi. papa 
Ivan Pavao II. svetim 16. listopa- 
da 1983. Spomendan mu je 12. 
svibnja. 

BI. Jakov Zadranin 
(oko 1400.-1490.) 

BI. Jakov Zadranin rodio 
se najvjerojatnije u Zadru oko 
1400. god. Oduševio se Franji- 
nim pozivom i prihvatio franje- 
vački način života u samostanu 
Sv. Franje u Zadru, kao brat laik. 
Jednom je pratio zamjenika pro- 
vincijala na generalni kapitul Re- 
da i tako ostao u Italiji. Živio je u 
raznim samostanima provincije 
Sv. Nikole. Poslije smrti narod i 
braća smatrali su ga svecem i jav- 
no štovali. Blaženim ga je progla- 
sio 29. prosinca 1700. god. papa 
Klement XI. Spomendan mu je 
27. travnja. 

Prema oltaru Božjem 

U idućim redcima spomenut 
ću neke meni bliske i drage Božje 
ugodnike s mišlju vodiljom da je 
svaki od njih vrijedan hvale. Ni- 
su još uzdignuti na čast oltara, 
ali bit će uskoro, nadam se. Je- 
dan od njih je naš fra Ante Antić 
(1893.-1965.). Svećenik, franje- 
vac rodom iz Šepurina na otoku 
Prviću u šibenskom arhipelagu. 
Djetinjstvo provodi i osnovnu 
školu završava u Zatonu. Godi- 
ne 1905. odlazi u Franjevačko 
sjemenište u Sinj i tu je završio 
gimnaziju. Franjevački habit je 


obukao na Visovcu 1911. god. 
Za svećenika je zaređen u Šibe- 
niku 1917. god. Prvo je bio po- 
moćnik magistra klerika u Ma- 
karskoj i Visovcu, a potom je i 
sam bio magistar (odgojitelj) u 
Makarskoj i Zagrebu. Bio je čo- 
vjek molitve, traženi ispovjednik 
i duhovni savjetnik. Brinuo se 
za siromahe, učenike i studente. 
Pokopan je na Mirogoju, odakle 
je 15. prosinca 1970. god. njego- 
vo tijelo preneseno u kriptu sve- 
tišta Gospe Lurdske u Zagrebu. 
Danas naš klerikat u Splitu nosi 
njegovo ime. I kao što rekoh, vo- 
di se postupak za njegovu beati- 
fikaciju. Pozivam sve da mole za 
njegovo proglašenje blaženim da 
ovaj naš napaćeni narod dobije 
još jednog zagovornika kod Bo- 
ga* 

Uz fra Antu, spomenut ćemo 
i ove sluge Božje, koji su franje- 
vački pasac i habit ponosno i do- 
stojno nosili: majka Klara Žižić, 
mons. Josip Lang, fra Vendelin 
Vošnjak, fra Alojzije Palić, fra Se- 
rafin Kodić, fra Aleksa Benigar, 
fra Ante J. Tomičić, fra Egidije 
Bulešić, fra Placido Cortese, fra 
Ivo Peran te hercegovački i fra- 
njevci naše provincije - žrtve ko- 
munističkog terora. 

Ovo je samo kap u moru ono- 
ga što krije povijest hrvatskih 
franjevačkih svetaca i blaženika, 
ali mi ne živimo samo od povije- 
sti. Naša je dužnost na njezinim 
temeljima graditi svoju buduć- 
nost i izmoliti i potaći u nama 
mladima taj gorljivi duh koji su 
imala naša braća i sestre prije 
nas. Svi smo pozvani na svetost 
i dužni smo odgovoriti na taj po- 
ziv. Bez stida, bez oklijevanja, 
bez kukavičluka i sa svim srcem i 
razboritošću. Učinimo jedni dru- 
ge svetima kao što je On svet. 

Nadahnuće 
mnogima i velikima 


Sv. Franjo u hrvatskoj umjetnosti 

Nema naroda čija bi povijest i sudbina bila tako usko 
skopčana ma s kojom institucijom kao što je povijest 
hrvatskog naroda kroz više stoljeća s Franjevačkim redom. 


| ik i duhovnost „asiškog si- 
i^romaha", još su za njegova 
života i vrlo brzo osvojili obale 
hrvatskog Jadrana i s njih se pro- 
širili na cijeli hrvatski prostor, u 
cijeli hrvatski narod. Doista, ri- 
jetko je u kojem narodu Europe, 
osim možda u talijanskom, oso- 
ba sv. Franje i njegova karizma 
našla tako plodno tlo i tako se 
duboko ukorijenila kao u našem 
hrvatskom narodu. To je ista- 
knuo i naš veliki pjesnik A. G. 
Matoš napisavši da nema naroda 
čija bi povijest i sudbina bila tako 
usko skopčana ma s kojom institu- 
cijom kao što je povijest hrvatskog 
naroda kroz više stolječa s Franje- 
vačkim redom. 

S time u vezi istaknut ćemo 
ovdje samo neke, ali veoma važ- 
ne primjere onih velikana hrvat- 
ske povijesti i kulture koji nam o 
tomu zorno svjedoče. 1 

Splićani sv. Franji 

Izuzetno zanimljivo svjedo- 
čanstvo, rekli bismo iz prve ru- 
ke, ostavio nam je naš domači 
ljetopisac Toma Arciđakon (oko 
1200.-1268.), Spličanin, u 26. 
poglavlju svoje knjige Historia sa- 

1 Usp. Franjo u hrvatskoj umjetnosti, u: Franjo 
među Hrvatima, Zagreb, 1976. 


lonitana. Toma je naime, boraveči 
u Bologni godine 1223. osobno 
vidio i čuo sv. Franju, koji je na 
tamošnjem javnom trgu održao 
svoju propovijed. Među ostalim 
zanimljivim opisima Arciđakon 
je zapisao i sljedeče: „Iste godi- 
ne (1223.) na dan Bogorodičina 
Uznesenja, kad sam se nalazio 
na naukama u Bologni, vidio sam 
sv. Franju kako propovijeda na 
trgu pred općinskom zgradom, 
gdje se bio okupio čitav grad. (...) 
Odijelo je bilo prljavo, pojava pri- 
prosta, a lice neugledno. Ali Bog 
je dao njegovim riječima toliku 
djelotvornost da su mnogi ple- 
mićki rodovi, među kojima se bio 
razmahnitao bijes starih nepri- 
jateljstava prolijevanjem mnoge 
krvi, pristupali na misao o miru. 
A poštovanje i odanost ljudi bilo 
je toliko veliko da su muškraci i 
žene na nj gomilama nasrtali, 
nastojeći taknuti barem resu na 
njegovu odijelu ili nešto od nje- 
govih dronjaka istrgnuti". O to- 
mu Tominu tako živopisnom i 
dragocjenom opisu don Frane 
Bulić je rekao da je ono takvo da 
se njime, upravo osobno doživ- 
ljenim, ne mogu pohvaliti ni To- 
ma Čelanski, ni sv. Bonaventura! 



Dr. sc. Marko Trogrlić, Split 

- dekan Filozofskog fakulteta 



Franjevački pasac 
hl. Alojzija Stepinca 



Crkva Presvetog Otkupitelja 
(Otavice). Grobnica o. Meštrović. 

Otac hrvatske književnosti, 
Tomin sugrađanin Marko Ma- 
rulić (1450.-1524.), bio je veliki 
zaljubljenik u sv. Franju. Po vla- 
stitoj želji bio je pokopan u crkvi 
Sv. Frane na obali u Splitu gdje 
i danas počivaju njegovi zemni 
ostaci. U svojem latinskom djelu 
De institutione bene beateque vi- 
vendi, Marulić u trećem poglavlju 
veliča Franjin ideal svetog siro- 
maštva. Govoreći o njemu, tako 
opipljivu u Franjinoj osobi, Ma- 
rulić je, između ostalog, zapisao 
sljedeće: „Ni tebe, oče Franjo, ne- 
ću na ovom mjestu mimoići. Da 
pokriješ svoje tijelo, tebi je bila 
dosta jedna haljina, a i ona, da- 
kako, od gruba konca i priproste 
tkanine. (...) Kad se netko tebi u 
zimsko doba tako jadno odjeve- 
nu rugao i pitao da mu prodaš 
kapljicu znoja, a kako si mu mu- 
dro odgovorio da je prodaješ Kri- 
stu a ne ljudima. O sretna li toga 
znoja tako ismijanoga siromaš- 
nog odijevanja! Ti si ga posvetio 
samo Kristu i tako zadobio kra- 


ljevstvo nebesko". Još jedan Spli- 
ćanin, u sedamnaestom stoljeću 
inspirirao se idealima sv. Franje. 
Riječ je o našem pjesniku Jeroni- 
mu Kavanjinu. Kao i Marulić i on 
se želio sahraniti u franjevačkoj 
crkvi na splitskoj obali. Njegov 
spjev „Bogatstvo i uboštvo" po- 
sve odiše evanđeoskim idealima 
koji su osvajali i osvojili asiškog 
Božjeg trubadura. 

Perom, kistom i djetlom 

I u novije pak doba osobom i 
idealima sv. Franje su se odušev- 
ljavali i u svojim djelima im dali 
trajan spomen mnogi hrvatski 
književnici (I. Kršnjavi, I. An- 
drić itd.) i pjesnici (I. Crijević, K. 
Zrinska, I. Đurđević, I. Vojnović, 
S. S. Kranjčević, A. G. Matoš, V. 
Nazor, A. B. Šimić, N. Šop, D. Ta- 
dijanović, I. Golub, L. Paljetak, J. 
Fiamengo itd.). 2 No nije Franjin 

2 U novije vrijeme izdana je antologijska 
zbirka: Vladimir LONČAREVIĆ, Božidar 
PETRAČ i Nevenka VIDEK (ur.), Hvaljen 
budi, Gospodine moj. Sveti Franjo u hrvat- 
skom pjesništvu , ALFA i Vijeće Franjevačkih 
zajednica u Hrvatskoj i BiH, Zagreb, 2009. 


lik opisan samo književnom ri- 
ječju. On je bio i jest inspiracija 
brojnih hrvatskih umjetnika - 
slikara i kipara (J. Dalmatinac, 
C. Medović, G. Jurkić, Z. Šulen- 
tić, I. Dulčić, J. Bifei, Lj. Lah itd.). 
Među njima osobito mjesto za- 
uzima naš veliki Ivan Meštrović 
(1883.- 1962.). Njegova nadah- 
nuća sv. Franjom jednako su jaka 
kao i njegova veza s njegovim du- 
hovnim sinovima - franjevcima. 
To su cjeloživotne, rekli bismo 
upravo egzistencijalne veze. Me- 
štrovićev život bez njegove pove- 
zanosti s franjevcima ostaje nam 
u jednoj njegovoj bitnoj odredni- 
ci posve neshvatljiv. Njegov Sy. 
Franjo u molitvi nas i danas ostav- 
lja bez daha jednako kao i njegov 
brončani reljef Stigmate, danas 
iznad glavnog oltara u crkvi fra- 
njevačkog samostana na split- 
skom Trsteniku, a na kojemu je 
naš veliki Meštrović ovjekovje- 
čio i sebe samoga - franjevač- 
kog subrata, „confratera" - u liku 
brata Leona. To doista prekra- 

sno umjetničko ostvarenje jest u 
svakom smislu upravo „meštro- 
vićevsko", upravo onako kako je 
to mogla izvesti samo Meštrovi- 
ćeva umjetnička ruka. Ono odiše 
ukorijenjenošču u našu hrvatsku 
duhovnu baštinu, podiže nam 
duh k nadnaravnom pozivajući 
nas na promatranje i na razma- 
tranje, doista, na divljenje onom 
lijepom koje nas u umjetničkom 
djelu na svoj način vodi k Bogu, 
izvoru svake ljepote! 

Stepinac - 

franjevački trećoredac 

Konačno, u tom ozračju div- 
ljenja, i ne samo divljenja nego 
i nasljedovanja svetoga i svetih 
valja nam uprijeti pogled i na 
onoga koji je s pravom nazvan 
„najsjajnijim likom Crkve u Hr- 
vata" - naime, na svjedoka vjere, 
bi. Alojzija Stepinca. On je tako- 
đer bio oduševljen karizmom sv. 
Franje. Bio je naime pripadnik 
Trećeg franjevačkog reda. Kao 
takav nedvojbeno je i u tom vi- 
du svoje pobožnosti pronalazio 
snagu i odvažnost za ustrajno i 
neustrašivo svjedočenje Krista, 
sve do smrti. Onog, naime istog 
Krista kojemu je sv. Franjo Asiški 
svojim životom tako nalikovao, 
te svima nama i danas ostavio 
zorno svjedočanstvo kako je 
uvijek i za svaki naraštaj iznova 
Evanđelje ideal koji nikoga ne 
ostavlja ravnodušnim i koje, ako 
ga se dosljedno živi, rađa plo- 
dovima poput onih Franjinih ili 
onih Stepinčevih. 


Fra JERKO LOVRIĆ, Reda Sv. Oca 
Franje, nekoć učitelj novaka i definitor, 
a sada u ovoj Provinciji Presvetog 
Otkupitelja Provincijal i Sluga 

Preljubeznom u Isukrstu kršćaninu i Rimokatoliku Gospodinu 
i Bratu IVANU MEŠTROVIĆU, kiparu iz Drniškog Graca, Ota- 
vice: mir, zdravlje i svaki duhovni i tjelesni napredak! 

Razlozi redovničke harnosti iziskuju, da one bogoljubne kršća- 
nine, koji su prema našem Serafskom Redu naklonjeni, pak tu na- 
klonost su i vidljivim djelima pokazali i pokazuju i s naše strane 
duhovnim uzdrajem odvraćamo. (...) Trajni i mnogogodišnji vez 
Tvoga bratstva i prijateljstva s našom franjevačkom Provincijom 
asiškoga Siromaha našeg sv. Oca Franje ponukovalo nas je, da Ti 
ponudimo i naše formalno bratstvo s pravima i dužnostima, koje 
Ti ovdje ispisujemo. Tu bratsku ponudu Ti si spremno i Ijubezno 
prihvatio. 

Imaš pravo po stoljetnim Ustanovama našega Reda na bratski 
prijem, ljubav, pažnju i skrb u svim samostanima i župama naše 
Redodržave kao i svaki drugi sin, brat i član naše redovničke za- 
jednice. Tvoje članstvo od Tebe traži ovu dužnost, da za svakog 
pokojnog člana naše Provincije dadeš izreći jednu sv. Misu za po- 
koj njegove duše. Ako ti pak to ne bude moguće, onda ćeš, po mo- 
gućnosti, sam pobožno prisustvovati sv. Misi namijenjujući je za 
istu svrhu. Budući nas svakoga čeka u ime Božje “sestrica” smrt, 
kada ta Božja odluka dođe i na Tebe, svi svećenici naše Provincije 
dužni su po Ustanovama našega Reda za vječni pokoj Tvoje duše 
reći po jednu sv. Misu; dok ta ista dužnost obvezuje Starješinstvo 
i sve njegove članove, da se u svojim sv. Misama, molitvama, po- 
korama spominju Tebe i Tvoga spasenja, dok ista Provincija bude 
u životu. 

Molimo Boga, Majku Božju i sve Svece i Svetice Božje, osobito 
našega sv. Oca Franju, da Te živa obasipaju duhovnim i tjelesnim 
dobrima i da Te mrtva ujedine s njima zajedno u blaženoj vječ- 
nosti. 

U ime Oca i Sina i Duha Svetoga. Amen. 

O . Jerko Lovrić 

provincijal i sluga 
Split, Samostan Gospe od Zdravlja 
na dan Uznesenja Majke Božje na Nebo - 
15. kolovoza 1959. 

Moj sveti Franjo 

Pravoslavni svećenik o sv. Franji 


Ljudska priroda nije stvorena savršena , već je stvorena da se usavršava. I to postupno. Nisu 
sveci rođeni kao takvi , nego su to postali prepoznavanjem svoje grješne prirode i njezinim 
preobražajem kroz pokajanje. A to je nešto što nam je svima dano kao mogućnost i nešto 
što zavisi isključivo od naše slobodne volje. Svako , dakle , može biti svetac , samo ukoliko to 
zaista želi. Svetost nije nasljedna , ona se stječe tijekom života i tu je potreban ogroman trud 
i odricanje. Vodilja , ujedno i krajnji cilj puta svetosti je upotpunjenje života u Kristu , tj. živjeti 
onako kako je živio On sam. 



Protonamjesnik 
Slavoljub Knežević, Split 


Kakav se vrijednosni sustav 
i kakav odnos prema novcu 
može formirati u glavi 
nekoga tko nikada nije 
zaradio nijednu kunu , a 
vozi automobil , nosi skupu 
odjeću i posjeduje mobilni 
telefon vrijedan nekoliko 
stotina eura? Sigurno 
ne onakav kakav nam je 
propagirao sveti Franjo. 


Ljisati o svetom Franji Asiškom 
\ znači krenuti u jedan pomalo 
neobičan paradoks. To je u isto 
vrijeme i lagan i težak posao. La- 
gan jer je ličnost svetog Franje 
veličanstvena i nevjerojatno in- 
spirativna. Teškoću predstavlja 
suočavanje s pitanjima: što iz- 
dvojiti iz tolikog mnoštva dobara 
kojima nas je ovaj svetac obasuo, 
što posebno istaći i na što ukaza- 
ti čitateljima. Nemoguće je i biti 
u potpunosti originalan i napi- 
sati nešto što o njemu nije na- 
pisano u proteklih osam vjeko- 
va, koliko nas dijeli od njegovog 
ovozemaljskog bivstvovanja i 
koliko dugo se o njemu piše i go- 
vori. Srećom, djela i učenje sve- 
taca su univerzalni i primjenjivi 
u svakom vremenu i na svakom 
geografskom prostoru, a ljudsko 
društvo i pojave u njemu nisu 
nešto statično, pa ih je zbog toga 
potrebno uvijek iznova preispiti- 
vati i proučavati, a Božje pouke i 
poruke na nov način prenositi i 
interpretirati. 

Sljedbenik 

evanđeoskog siromaštva 

Na samom početku životo- 
pisa svetog Franje nailazimo na 


podatak da je bio sin bogatoga 
oca, da je mladost proveo u ma- 
terijalnom blagostanju, ali da se 
bogatstva odrekao i život proveo 
u siromaštvu. Jedno od prvih 
pravila koje je donio za zajednicu 
koju je osnovao glasi: obdržavati 
sveto Evanđelje Gospodina našega 
Isusa Krista živeći u poslušnosti, 
bez vlasništva i u čistoći. 

Odluka svetog Franje da se 
odrekne bogatstva je u njego- 
voj okolini, među poznanicima i 
prijateljima, izazvala podsmijeh. 
Otac ga je čak silom pokušao ve- 
zati za imanje. Okolina je osiro- 
mašenje smatrala korakom una- 
zad, za razliku od svetog Franje 



24 


WftTi2012 


koji je to smatrao korakom una- 
prijed. 

Bi li u današnjem vremenu 
okolina reagirala drugačije? Si- 
gurno ne! Suvremeno društvo je 
potrošačko društvo. Nama se či- 
ni da je to breme našeg vremena. 
Mislimo da samo danas ljudi od 
prirode uzimaju više nego što im 
je potrebno za život, da se samo 
danas vode ratovi zbog ekonom- 
skih interesa i prirodnih resursa, 
a da su se u prošlosti vodili „pra- 
vedni ratovi zbog ideala. Skloni 
smo da često s nostalgijom govo- 
rimo o prošlim vremenima, ide- 
aliziramo ih i vjerujemo da je u 
prošlosti dominantan bio druga- 
čiji sustav vrijednosti i moralnih 
načela. 

Na navedenom i svakako ne 
usamljenom primjeru u povijesti 
vidimo da je pohlepa svevreme- 
no svojstvo ljudske prirode. Jedi- 
no po čemu se današnje vrijeme 
razlikuje od prošlih je napredak 
tehnologije, komunikacijskih i 
prijevoznih sredstava, zahvalju- 
jući čemu neusporedivo uspješ- 
nije crpimo prirodne resurse, te 
lakše i uspješnije trgujemo nego 
u vrijeme svetog Franje. Zani- 
mljiv je i odnos prema neumjere- 
nom bogaćenju. Ono se, naime, 


ne smatra, niti je ikada smatrano 
nečim nenormalnim. Ako neko 
ima, npr. pretjerani strah od bo- 
lesti, proglase ga hipohondrom 
ili ako neumjereno uživa u sek- 
su, proglase ga nimfomanom. 
Ali je, po svemu sudeći, normal- 
no imati šest spavaćih soba, iako 
je nemoguće spavati u svih šest 
istovremeno; imati četiri auto- 
mobila, iako je nemoguće vozi- 
ti sva četiri istovremeno; platiti 
prenoćište u nekom hotelu više 
tisuća eura i imati novca toliko 
da ga je nemoguće potrošiti ni 
za nekoliko života. Normalno je, 
čini se, i prosjaku umjesto milo- 
stinje, udijeliti pogrde, kako je 
lijenčina i ništa ne radi. A ponu- 
diti mu posao - to već spada u 
domenu znanstvene fantastike! 

Uobičajeno je i da roditelji 
adolescentima daruju skupe ip- 
hone, ipod-e, ta&Zet-računala i 
druga najmodernija čuda teh- 
nike, iako nisu obrtnici kojima 
je takvo nešto potrebno, a ne- 
posredno po dobivanju vozačke 
dozvole - i automobile. Kakav 
vrijednosni sustav i kakav odnos 
prema novcu se može formirati 
u glavi nekoga tko nikada nije 
zaradio nijednu kunu, a vozi au- 
tomobil, nosi skupu odjeću i po- 


sjeduje mobilni telefon vrijedan 
nekoliko stotina eura? Sigurno 
ne onakav kakav nam je propagi- 
rao sveti Franjo. 

Primjer dostižne svetosti 

Konstatirajući postojeće sta- 
nje ne možemo a da se ne zapi- 
tamo: što je to što nas nagoni na 
skupljanje materijalnih dobara i 
protiv čega se to sveti Franjo bo- 
rio čitavog života, pa čak i nakon 
njega, tražeći od svoje braće za- 
vjet siromaštva? 

Po prirodnoj konstituciji ljud- 
sko tijelo je tijelo skupljača plo- 
dova iz prirode. Pri stvaranju 
Bog nas nije obdario velikim 
zubima, oštrim kandžama, niti 
mogućnošću da trčimo dovolj- 
no brzo da bismo bili predatori. 
Ono što nas nagoni da skuplja- 
mo i skladištimo materijalno je 
naša ljudska priroda i instinkt 
za održanjem života. Pa što je tu 
onda nenormalno, zapitat će se 
netko!? 

Živeći ovozemaljski život za- 
boravljamo da Bog stvarajući 
čovjeka nije imao namjeru da 
stvori ni lovca, ni sakupljača, ne- 
go biće koje će se razlikovati od 
životinja, koje će svoju prirodu 
preobraziti tako da sliči na bo- 

žansku. Pretežak zadatak, čini 
nam se. Je li to „nemoguća mi- 
sija'? Broj svetaca koje proslav- 
ljamo tijekom crkvene godine 
govori da nije. Nažalost, o sve- 
cima božjim vladaju brojne pre- 
drasude. Mislimo da su to ljudi 
kojima je porok i sve ljudsko bilo 
apsolutno strano, da su to čuda- 
ci i osobenjaci, znatno drugačiji 
od „običnog" svijeta. Njihov na- 
čin života se čini dosadnim i nije 
naročito popularan. Ako bi neko 
pitao roditelje što bi voljeli da im 
djeca budu kad odrastu, čuli bi 
se različiti, uglavnom stereoti- 
pni odgovori: uspješni i poznati 
znanstvenici, državnici, športaši, 
umjetnici, ekonomisti, inženjeri, 
novinari i slično. Nitko ili gotovo 
nitko ne bi poželio da mu dijete 
postane svetac. Ili ako bismo u 
ljetnim mjesecima prošetali po 
prepunim terasama restorana i 
kafića i pitali njihove goste želi 
li neko postati svetac, vjerojat- 
no bismo naišli na podsmjeh i 
prezir, isti onakav s kakvim se 
suočavao i sveti Franjo u svojoj 
okolini. Ako bi neko i poželio da 
se nađe među svetima, smatrao 
bi sebe i suviše grješnim da bi se 
našao u takvom društvu. 

Međutim, pogledamo li pa- 
žljivije životopise svetaca, vidjet 
ćemo da među njima nisu samo 
isposnici i strogi redovnici i re- 
dovnice, koji su živote proveli 
izvan svijeta i vremena. Ima tu 
vladara, vojnika, radnika, selja- 
ka, pa čak i razbojnika i prosti- 
tutki! Sasvim „običan svijet". 
Ni bolji, ni gori od bilo koga od 
nas. Otkuda oni u crkvenom ka- 
lendaru i kako su tako grješni tu 
dospjeli? Pogrješkom crkvenih 
vlasti? Možda političkim utjeca- 
jem koji su imali na crkvene ve- 


likodostojnike za vrijeme života? 

Crkva nikoga ne proglašava 
svetim dok se ne utvrde stvarne 
činjenice svetog života kojeg po- 
tvrđuju čudesa koja trebaju biti 
stvarna i dokazana. Ta čudesa či- 
ni Bog na njihov zagovor kako bi 
nam ukazao na njihovu svetost i 
kako bi nam pokazao tko su nam 
pravi uzori. Politički utjecaj na 
Njega još nitko nije ostvario, ni- 
ti će, a Njegova nepogrješivost je 
jedan od postulata naše vjere. 

Zašto Bog aureolom svetosti 
nagrađuje i one koji, poput sve- 
tog Franje, ne žive puritanskim 
moralom čitavog života? Ljudska 
priroda nije stvorena savršena, 
već je stvorena da se usavršava. 
I to postupno. Nisu sveci rođe- 
ni kao takvi, nego su to postali 
prepoznavanjem svoje grješne 
prirode i njezinim preobražajem 
kroz pokajanje. A to je nešto što 
nam je svima dano kao moguć- 
nost i nešto što zavisi isključivo 
od naše slobodne volje. Svako, 
dakle, može biti svetac, samo 
ukoliko to zaista želi. Svetost 
nije nasljedna, ona se stječe tije- 


kom života i tu je potreban ogro- 
man trud i odricanje. Vodilja, 
ujedno i krajnji cilj puta svetosti 
je upotpunjenje života u Kristu, 
tj. živjeti onako kako je živio On 
sam. Spoznaja božanske istine 
stječe se na putu usavršavanja, 
na putu posvećenja, gdje kroz 
napredovanje zadobivamo car- 
stvo Božje te tako postajemo 
braća Kristova i sinovi Božji a sve 
po i u blagodati Svetoga Duha. 

Životom sv. Franje i njemu 
sličnih svetaca definitivno se 
lakše moglo dostići do nivoa sve- 
tosti još ovdje na zemlji. No, ne 
smijemo zanemariti da je u svije- 
tu i mnogo onih, čiji se život ne 
razlikuje od života većine nas, 
ali oni svojim kristoljubnim, čo- 
vjekoljubnim i bogoljubnim sa- 
gledavanjem i razumijevanjem 
svijeta i života u njemu mogu 
zadobiti velike blagodatne daro- 
ve. Naše spasenje i naša propast 
ostvaruje se još ovdje na zem- 
lji kroz odnos s našim bližnjim, 
a naš bližnji je naš tjelesni brat 
kroz Adama i vječni subrat kroz 
Gospoda Isusa Krista. ■> 



Korake nam upravljaj putovima mira i dobra, Kriste! 

Gospinim perivojem 

Franjevačka provincija Presvetog Otkupitelja 

Od prvobitnih dalmatinskih žala i krša Zagore , pronesoše ovi fratri Blagovijest, franjevački 
habit i dalmatinski temperament diljem Europe , pa i svijeta. Danas djelujemo u osam država 
svijeta ( Hrvatska , Italija , Slovenija , Njemačka , Ujedinjeno Kraljevstvo , Kanada , SAD i Izrael). 
Braća ove provincije žive u 1 5 samostana ( Imotski , Karin, Knin , Makarska , Munchen , Omiš , 
Sinj , Split - Dobri i Trstenik , Sumartin, Šibenik , Visovac , Zagreb , Zaostrog i Živogošće). 


V eć 211 godina preko 2.500 
franjevca ove provincije 
dijele s pobožnim i hrabrim 
narodom od Zrmanje do Ner- 
etve ljubav prema Bogu i rodnoj 
grudi. Požrtvovnost redovni- 
ka i neustrašivo svjedočenje 
privlačili su narod k njihovim 
franjevcima - prepoznali su u 
njima svoje učitelje, liječnike, 
ljekare, vođe i zastupnike, a 
iznad svega pobožne sinove 
sv. Franje i Kristove svećenike. 
Željni spokoja duše, pa i tijela, 
mladi su odijevali franjevački 
habit i nastavljali stoljetnu 
tradiciju franjevačke nazočnosti 
u Hrvatskoj. Rasla je mlada 
Provincija i bujala, no bivao je 
fratar pritisnut i od turskog dra- 
kuna, i od mletačkog lava, kao i 
austrijskog orla. Odgojio je naš 
dalmatinski krš i temperament 
snažnog i ustrajnog, rekao bih i 
prkosnog, fratra, koji se spret- 
no odupirao svim povijesnim 
navalama, mudro postupao u 
sadašnjosti i vedro gledao u 
budućnost. 

Duhovno zalaganje 

Živeći u poslušnosti, bez 
vlasništva i u čistoći, franjevci 
su svojom jednostavnošću i 
bliskošću stoljećima donosili 
duh vjere i zrno mudrosti našem 
seljaku i radniku, našoj majci i 


odgojiteljici. Uvijek su bili svjes- 
ni duhovne ostavštine svojeg 
utemeljitelja, koji je inzistirao 
na tome da su on i njegova braća 
minores, i da nikako ne smiju 
težiti za tim da se svrstaju u red 
vladaj ućih. Franjini sinovi shva- 
tili su i čuvali kroz stoljeća te- 
meljni stav da je njihova dužnost 
stajati s jednostavnim pukom, 
ustrajati i družiti se s onima koji 
su ugroženi i izgurani na rub. 

Bili su poznati i priznati pučki 
propovjednici. Propovijedali su 
hrvatskim jezikom, franjevački 
nenametljivo i jednostavno, pu- 
ninom srca i životnog iskustva. 
Od prvobitnih dalmatinskih 
žala i krša Zagore, pronesoše ovi 
fratri Blagovijest, franjevački 
habit i dalmatinski tempera- 
ment diljem Europe, pa i svi- 
jeta. Danas djelujemo u osam 
država svijeta (Hrvatska, Italija, 
Slovenija, Njemačka, Ujedinjeno 
Kraljevstvo, Kanada, SAD i Iz- 
rael). Braća ove provincije žive 
u 15 samostana (Imotski, Ka- 
rin, Knin, Makarska, Munchen, 
Omiš, Sinj, Split - Dobri i 
Trstenik, Sumartin, Šibenik, 
Visovac, Zagreb, Zaostrog i 
Živogošće). 

Samostan je mjesto gdje se 
rađa zajednica po evanđeoskom 
modelu; gdje se ljudi naziva- 



Fra Šimun Markulin, Split 

- student teologije 


Dr. fra Karlo Balić 
( 1899 .- 1977.) 

ju braćom i gdje se slave ota- 
jstva vjere, jednom riječju: 
izvorište duhovnog života svih 
članova Provincije. Takva za- 
jednica stoljećima njeguje 
pučke pobožnosti, znanstv- 
enu i kulturnu djelatnost te ka- 
ritativno djelovanje. Članovi 
Franjevačkog reda od najstarijih 
vremena osobito su njegovali 
pobožnost prema Djevici Mariji, 
bezgrješno začetoj. Posvećene 
su joj mnoge crkve i samostani. 
Znakovito je da su fratri pri pod- 
jeli od Provincije Bosne Srebrene 
(1735.) predložili dva naziva za 
svoju novu provinciju: Provin- 
cija Neoskvrnjenog Začeća BI Dj. 
Marije (punih 119 godina prije 
proglašenja dogme) i Provincija 
sv. Kaja, pape i mučenika - ro- 
dom iz rimske provincije Dal- 
macije. Prevladao je drugi pri- 
jedlog, kako se Provincija zvala 
do 1743. god., kada je promije- 
nila ime u Presvetog Otkupitelja , 
koji je bio na križu stare bosan- 
ske provincije. Danas ova Pro- 
vincija drži poznata prošteništa 
(Gospa Sinjska, Gospa od Zdrav- 
lja u Splitu na Dobromu, Gospa 
od Anđela u Imotskom, Gospa 
Visovačka i Gospa Lurdska u Za- 
grebu). Osobita privrženost Ot- 
kupitelj evoj Majci inspirirala je i 
naslov ovog rada. 

Povijesne prilike i potrebe 
usmjerile su franjevce na našem 
prostoru prema župnoj službi, 
pa se stoljećima fratar odgajao 
za župnika, što je naša poseb- 
nost. U domovini pastoralno 
djelujemo na 92 župe u 6 nad/ 
biskupija, u kojima franjevci 
vrše službe župnika i župnih 
vikara. Osim u domovinskoj 
Crkvi, pastoralno djelujemo i 
u drugim zemljama, osobito u 
SR Njemačkoj - gdje se naš hr- 
vatski ,,čovik“ otisnu na „privre- 


meni rad“. Za svojim vjernicima 
su pošli i franjevci, kako bi se 
brinuli za njihov duhovni život, 
očuvanje kulturne baštine i 
narodne svijesti. Osnivali su u 
suradnji s mjesnim biskupima 
katoličke misije, kojih danas 
imamo 26, a u kojima djeluje 
40-ak braće. Neizmjerne milosti 
iskusila je ova Provincija tijekom 
svoje povijesti, a ponajviše u re- 
dovnicima uzorna i sveta života. 
Nepregledni su koji su svo- 
jim pobožnim i jednostavnim 
životom služili Bogu i bratu 
čovjeku. Provincija se s pravom 
ponosi na sv. Nikolu Tavelića 


(fl391.), pročelnika hrvatskih 
svetaca. Trenutno se vodi postu- 
pak za proglašenje blaženim 
sluge Božjega fra Ante Antića 
(fl965.), odgojitelja bogoslova u 
Makarskoj i Zagrebu, ustrajnog 
i traženog ispovjednika. Mnogi 
su i živote svoje položili za krst 
časni i slobodu zlatnu. U Drugom 
svjetskom ratu i poraću komu- 
nisti i nacisti likvidirali su 44 
fratra iz naše Provincije, 48 ih 
je bilo utamničeno, a mnogi su 
izbjegli u inozemstvo. Žrtva fra 
Rafe Kalinića (fl943.) i danas je 
nadahnuće za rad mnogih frata- 
ra i svećenika. 



Ikona Gospe Visovačke (XVIII. st., Visovac) 

Povijesne prilike i potrebe usmjerile su franjevce na našem 
prostoru prema župnoj službi , pa se stoljećima fratar odgajao 
za župnika , što je naša posebnost U domovini pastoralno 
djelujemo na 92 župe u 6 nad/biskupija , u kojima franjevci 
vrše službe župnika i župnih vikara. Osim u domovinskoj 
Crkvi , pastoralno djelujemo i u drugim zemljama , osobito 
u SR Njemačkoj - gdje se naš hrvatski ,,čovik“ otisnu na 
„ privremeni rad". 


Kulturni i javni rad 

Provincija je od svoga nastan- 
ka bila predana poučavanju 
i obrazovanju. Iz samostan- 
skih škola 1838. god. rodilo 
se franjevačko učilište, koje se 
1854. god. sjedinilo u Sinju i 
steklo pravo javnosti kao prva 
gimnazija u Dalmaciji u ko- 
joj je nastavni jezik bio hrvat- 
ski. Sjemenište i gimnazija su 
osnovne odgojno-obrazovne 
ustanove. Filozofsko-teološka 
učilišta u Šibeniku i Makar- 
skoj imala su važnu ulogu u 
formiranju mladih franjevaca, a 
Franjevačka visoka bogoslovija 
u Makarskoj udružila se 1997. 
god. s Teologijom u Splitu, i 
nastaje Katolički bogoslovni 
fakultet Sveučilišta u Splitu, na 
kojem danas predaje 15 fratara. 1 II 

Franjevci su se bavili i 
pisanjem, prvotno iz praktičnih 
(vjeropouka, dotrina), a potom 
i znanstvenih potreba. Tmina 
vjerskog praznovjerja nadvila se 
nad Dalmacijom, stoga je trebalo 
protumačiti narodnoj duši is- 
tine vjere jednostavnim i famili- 
jarnim jezikom i stilom. Izvrsna 
podloga praznovjerju bila je ne- 
pismenost, odnosno neznanje. 
Književni rad hrvatskih franje- 
vaca na jeziku kojim je govorio 
puk, za koji su oni živjeli i za koji 
su se osjećali odgovornima, im- 
ao je odlučujuće značenje za hr- 
vatsku kulturu. 

Pisan junačkim desetercem, 
Cvit razlika mirisa duhovnog 
(Mleci, 1726.) fra Tome Babića 
(fl750.) postao je narodna 
baština. Fra Filip Grabovac 
(fl749.), borac za pravdu i 

I Stanje u odgojnim zavodima (ožujak 2012.): 

II sjemeništaraca (Sinj), 6 postulanata (Imot- 
ski), 8 novaka (Visovac), 12 bogoslova (Split, 
Zagreb), 3 kandidata za braću i 1 postdiplo- 
mac. 


narodni prosvjetitelj, ostavio 
nam je poučno djelo Cvit razgo- 
vora (Mleci, 1747.). Fra Andrija 
Kačić Miošić - Starac Milovan 
(fl760.) u svojem Razgovoru 
ugodnom (Mleci, 1756.) slavio je 
junačku prošlost i prosvjetiteljs- 
ki poučavao, a Pismarica - kako 
ju narod i danas zove - pri- 
donijela je formiranju hrvat- 
skog jezika. Kačić je kao nitko 
drugi probudio narodni ponos i 
na njemu su izrasle rodoljubne 
pjesme Petra Prerado vića i Ivana 
Mažuranića. Kačićeva je knjiga 
postala udžbenik i patriotizma 
i jezika i povijesti u svim slo- 
jevima hrvatskog naroda. Sav 
hrvatski narod pjeva i danas 
božičnu pjesmu Veseli se, Majko 
Božja iz pera fra Petra Kneževića 
(fl768.), kao i njegov korizmeni 
Gospin plač (Mleci, 1753.). 

Raznim prigodnim izdan- 
jima, župnim listovima, revi- 
jama, knjigama, monografijama 
i zbornicima franjevci ove pro- 
vincije marljivo su posredovali 
stečena iskustva i znanja, os- 
obito s teološko-filozofskog 
područja. Fra Karlo Balić 
(fl977.), stručnjak za skoti- 
zam i mariologiju, bio je osnivač 
današnje Papinske međunarodne 
marijanske akademije (1959.), 
sa sjedištem u Rimu; kao i 
Međunarodne skotističke komisije. 
Sudjelovao je i u radu Drugog 
vatikanskog sabora. 


Mnogi su se franjevci bavili ar- 
heologijom (fra Lujo Marun), pale- 
ontologijom (fra Jozo Olujić) ili su, 
pak, skupljali narodno kulturno 
blago. Plod njihova predanog rada 
su arheološke, numizmatičke i et- 
nografske zbirke. U Makarskoj je 
fra Jure Radić (fl990.) utemeljio 
malakološki muzej. Mnogo je 
učinjeno na glazbenom području 
(fra Ivan Glibotić i fra Anđelko 
Milanović), ali i znanstvenom 
polju općenito (fra Ivan Marković, 
fra Stanko Petrov, fra Josip Soldo). 
Od samih početaka u samostani- 
ma su nastajale priručne knjižnice, 
koje su se danas razvile u bogate i 
značajne biblioteke (Sinj, Makar- 
ska i Visovac). U novije vrijeme 
franjevačka briga za sve stvoreno 
svoj institucionalizirani oblik ima 
u Franjevačkom institutu za kulturu 
mira (Split). 

Biti fratar ove provincije znači 
biti baštinik bogate i slavne pov- 
ijesti, baštinik stoljetnog nasto- 
janja oko dobra svakoga čovjeka 
i stvorenja, baštinik privrženosti 
dalmatinskom kamenu i jadran- 
skim žalima, baštinik čvrste i 
pouzdane vjere u Boga. Baština 
je to koja obvezuje. S tom mišlju 
gledamo prema budućnosti, puni 
želje da k svakom čovjeku pristu- 
pamo tako da u nama mogne vid- 
jeti Isusa Krista i da mi u njemu 
gledamo Isusa Krista. 

Glazbom su slavili Gospodina 

Iz bogate glazbene povijesti 

Boraveći kao studenti u Italiji ili u Budimu (Ugarska), franjevci opservanti nisu doduše stjecali 
stručno glazbeno znanje, nego su stjecali vještinu sviranja na orguljama, poboljšali pjevačku 
tehniku i osposobili se za vođenje manjih vokalnih sastava. Kao „moderatores chori“ brinuli 
su se za što bolje pjevanje u crkvama i samostanima. 


o 

Fra Frano Bosnić, Split 

- student teologije 


Bogoslovi , novaci, postulanti i 
sjemeništarci ispred rodne kuće 
o. fra Ante Antića 
(Prvić Šepurine, 26. 11. 2011.) 


veti Franjo je volio pje- 
vati. Znao je da pjevanje 
krijepi i odgaja duh pa je želio 
da i njegova braća pjevaju. Zato 
je u Pravilu postavio kratko i 
sadržajno načelo: „Klerici neka 
obavljaju časoslov prema ure- 
dbi Rimske crkve", a Rimska je 
crkva časoslov obavljala pjevan- 
jem. Franjo je brzo shvatio: što 
je duhovni život među braćom 
zdraviji i bolji, bit će i liturgija 
i liturgijska glazba zdravija i 
bolja. Može se reći da se od 
samog početka vodstvo Reda 
brinulo o liturgijskom pjevanju 
i da bogoslužje posvuda bude 
pobožno i dostojanstveno. Sto- 
ga se mnogim općim i poseb- 
nim odredbama naređivalo 
gajenje crkvenog pjevanja. Ko- 
liko su franjevci vodili brigu o 




liturgijskom pjevanju možemo 
zaključiti preko odredbi dvojice 
papa: Grgur IX. (1227.-1241.) 
je povjerio franjevačkom redu da 
popravi i uredi rimski časoslov, 
a Nikola III. (1277.-1280.) dok- 
inuo je u Rimu sve antifonare, 
graduale i misale te naredio da 
se zamijene liturgijskim knjiga- 
ma što ih upotrebljavaju franje- 
vci. 1 

I car ih je slušao 

Za naše krajeve za ovu temu 
važne su Sambuške konstitucije iz 
godine 1663. One su određivale 
da se u samostanima s najman- 
je šest glazbeno osposobljenih 
članova mora pjevati Treći čas, 
Večernja i misa svim nedjeljama 
i zapovjednim blagdanima. Pr- 
venstveno se tražilo čuvanje 
gregorijanskog pjevanja a izb- 
jegavanje polifone glazbe. To 
je razlog što među profesional- 
nim glazbenicima sa završenom 
nekom glazbenom školom 
nema franjevaca-opservanata 
(op služit elj a), za razliku od kon- 
ventualaca koji su gajili polifonu 
i baroknu glazbu. 

Boraveći kao studenti u Italiji 
ili u Budimu (Ugarska), franjevci 
opservanti nisu doduše stjecali 
stručno glazbeno znanje, nego 

1 Usp.: Anđelko MILANO VIĆ, Doprinos 
franjevaca crkvenoj glazbenoj umjetnosti u 
Hrvatskoj, u: KAČIĆ. Zbornik Franjevačke 
provincije Presvetog Otkupitelja, IX (1977.), 
Split, 1977. 

su stjecali vještinu sviranja na 
orguljama, poboljšali pjevačku 
tehniku i osposobili se za 
vođenje manjih vokalnih sasta- 
va. Kao „moderatores chori“ bri- 
nuli su se za što bolje pjevanje u 
crkvama i samostanima. Među 
prvima, nama poznat kao glaz- 
benik, u Franjevačkoj provin- 
ciji Presvetog Otkupitelja bio je 
Andrija Ečimovič iz Imotskog. U 
rukopisnoj knjizi iz Gyorgiosa 
upisano je u godini 1708. o nje- 
mu, kao provincijalu, da je kao 
„cantor optimus“ pjevao preko 
Velikog tjedna lekcije (čitanja) u 
Beču, i to tako milo i zvučno da 
su svi bili iznenađeni, a car ga je 
pozvao k sebi i pohvalio. On je 
pjevao sva tri dana na udivljenje 
sviju te mu je sam car zahvalio. 

Ečimovičev slučaj nije bio 
iznimka. Također ima zapisano 
i za Antu Bandiča (ti 740.) iz 
Potravlja, koji je bio rektor bo- 
goslovije u Udinama, Šibeniku 
i naposljetku na općem učilištu 
u Budimu. Poznavao je glazbu, 
a ugodnim glasom oduševljavao 
je princa Eugena Savojskog te s 
njim bio i kod cara u Beču. Na- 
kon njega spominje se Paškal 
Jukić (11806.) iz Živogošća, 
koji je bio profesor i orguljaš u 
Makarskoj. Njegove Pisme koje 
se pjevaju o božičnim svetkovi- 
nama tiskao je Stjepan Zlatović 
1859. godine. I danas se pjevaju 
njegove pjesme Ovoga vrimena 
i Spavaj, spavaj Ditiću. Također 
ćemo spomenuti Ivana Barbića 
(11924.) iz Sinja. Dio bogoslovi- 
je studirao je u Pesci (Toskana) 
i tu se usavršavao u glazbi. Go- 
dine 1880. vraća se natrag i u 
sinjskom sjemeništu poučava 
sjemeniš tarce u pjevanju i svi- 
ranju. Oko 1900. god. prelazi u 
svjetovne svećenike te djeluje 
u Đakovačkoj biskupiji. Poslije 


Prvog svjetskog rata vratio se 
u rodni kraj. Iznenada umire 
24. veljače 1924. god. u Livnu. 
Svakako, Franjevačka provin- 
cija Presvetog Otkupitelja sa 
sjedištem u Splitu (Dobri) poz- 
nata je našoj muzikološkoj 
znanosti najviše preko dvojice 
svojih članova, a to su: Petar 
Knežević (11768.) i Petar Nakić 
(11769.?). 

Pjevao je sestrici smrti ususret 

Fra Petar Knežević rodio se 
1701. godine u selu Kapitolu u 
blizini Knina. U franjevački red 
stupa 1720. godine na Visovcu. 
Teologiju je učio u Šibeniku, no 
pretpostavlja se da je nastavio 
studij u inozemstvu, u Italiji, 
gdje je vjerojatno učio i glazbu. 
Knežević je mnogo napisao, a 
najviše u stihu. Njegova glavna 
djela su: Muka Gospodina našeg 
Isukrsta i plač Matere Isusove (Ml- 
eci, 1753.) Ovo djelo je poznati- 
je među narodom kao Gospin 
plač, a popularno je i dan-danas. 
Do sada je doživjelo preko 100 
izdanja. Knežević je na kraju 
stavio i napjeve za pojedine ul- 
oge, koje je najvjerojatnije sam 
sastavio. Zatim: Životi četiriju 
svetaca čudotvoritelja Frančesškao 
od Ašiža, Antuna od Padve, Dida- 
ka i Paškala (Mleci, 1759.). U dje- 
lu Duhovna pivka (Mleci, 1759.) 
kroz stihove je izložio kršćanski 
nauk koji je propovijedao o. 
Jeronim Filipović, a kojemu je i 
posvetio ovo djelo. Zbirka pje- 
sama Pisme duhovne razlike (Ml- 
eci, 1765.) različitog je sadržaja: 
većim dijelom u čast Majke 
Božje i svetaca, a zbirka donosi i 
nekoliko prijevoda iz časoslova: 
Zdravo, Zvizdo mora; Kog zemlja, 
zvizde, more; O jeziče prislavno- 
ga; Ako želiš vidit čudo i dr. Os- 
mina redovnička zabave duhovne 


(Mleci, 1765.) je priručnik za 
duhovne vježbe i ubraja se 
među prve takve priručnike u 
našoj literaturi. U knjizi Pištole 
i evanđelja priko svega godišta 
na novi način istomačena (Ml- 
eci, 1775.) nalaze se poslanice i 
evanđelja što se pjevaju u ned- 
jelje i blagdane s pjesmama i 
molitvama na kraju. 

Mnoga su djela ostala u ruko- 
pisu. Tu spadaju tri zbirke religi- 
oznih pjesama od kojih se jedna 
čuva u arhivu visovačkog samo- 
stana, a dvije u arhivu sinjskog 
samostana. Najpoznatije djelo 
u rukopisu fra Petra Kneževića 
su dva kantuala koja se čuvaju 
u arhivu sinjskog samostana. U 
kantualu ,,A“ nalazi se 21 jed- 
noglasna misa, a u kantualu ,,B“, 
koji je posvećen Gospi Sinjskoj, 
nalaze se dvoglasne mise te jed- 
noglasne i dvoglasne marijan- 
ske antifone koje se pripisuju 
Kneževiću. Samo se jedna misa 
pripisuje Kneževiću i to Missa 
u Harvatski Jezik koja se nalazi 
na kraju kantuala ,,B“. Hrvat- 
ski muzikolog, melograf, glaz- 
beni pisac i skladatelj Franjo 
Kuhač prvi je Kneževića pred- 
stavio javnosti, a posebno ka- 
da je 1881. god. njegovu misu 
,,u harvatski jezik“ obradio za 
4-glasni mješoviti zbor i izdao 
pod naslovom Hrvatska misa u 
čast sv. Cirila i Metoda od o. Pe- 
tra Kneževiča, koja se pjevala u 
Rimu 5. srpnja 1881. god. po- 
vodom proglašenja svetima 
slavenskih apostola Cirila i Me- 
toda. Najpoznatija i najpjevanija 
njegova pjesma je Veseli se Majko 
Božja, božična popijevka, koja se 
redovito pjeva u svim župama u 
Hrvatskoj. 

Fra Petar Knežević umro je u 
Sinju 18. lipnja 1768., a o tome 
nalazimo zapis kod fra Ivana 

Markovića, koji njegovu smrt 
ovako opisuje: Redovnici su po 
običaju pošli u kor. Fra Petar je 
zaželio da kod njega ostane sa- 
mostanski starješina o. Franjo 
Buljan. Gvardijan se nećkao da 
ostane preko kora tvrdeći da on 
nije tako slabo. Ali na ponovnu 
želju bolesnika, koji je bez sumnje 
predosjećao da se približava konac, 
ostane. Svršivši oficij, redovnici po 
običaju pođu pred čudotvornu sliku 
Majke Božje pjevati litanije. Bole- 
snik zaželi da vrata sobe budu ot- 
vorena, kako bi mogao pratiti pje- 
vanje. Dok su se pjevali pojedini 
zazivi bolesnik je pobožno odgo- 
varao: Moli za nas! Kad su poslije 
dva pjevača pjevala ‘ Sva si lijepa, 
Knežević je s drugima ganut pje- 
vao. Ponovivši zaziv ( 0 Marijo 
bolesnik je blaženo preminuo da u 
nebu nastavi pjevati hvale Isusu i 
Mariji. 2 

Majstor za kraljicu glazbala 

Fra Petar Nakić utemeljitelj 
je mletačko-dalmatinske gra- 
diteljske škole orgulja. Rodio se 
u selu Buliću (godina rođenja 
nepoznata), krš ten je 21. veljače 
1694. god. u crkvi Svete Marije 
u Velimu, sjedištu župe kojoj je 
tada pripadalo Nakićevo rodno 
mjesto, a danas ta crkva pripa- 
da Stankovcima. Otac - želeći 
mu osigurati potrebnu naobraz- 
bu - šalje ga u samostan. Petar 
ulazi u franjevački red u samo- 
stanu Svetog Lovre u Šibeniku 
4. studenog 1712. god. i uzima 
redovničko ime Pavao. Novici- 
jat završava 1713. god. i polaže 
privremene zavjete. Studij filo- 
zofije (stupanj današnje gimna- 
zije) završava u Šibeniku, a za- 
tim polazi na studij teologije u 
Veneciju. Iako je bio poslan na 

2 Ivan MARKO VIĆ, Sinj i njegovo slavlje, 
Zagreb, 1898. str. 57-58. 


studij teologije, prema predaji, 
saznajemo da je većinu svojeg 
vremena provodio u orguljarskoj 
radionici Giovannija Battista Pi- 
aggija (Piazza). Zbog toga što 
kao redovnik ne bi mogao pos- 
jedovati radionicu ni potrebne 
alate (zavjet siromaštva, tj. život 
bez vlasništva), on 1729. god. 
u Veneciji na sudskom procesu 
dokazuje kako je pod očevom 
prisilom ušao u Red te je do- 
bio dispenzu (razrješenje) od 
redovničkih zavjeta te postaje 
svjetovnim svećenikom i iste 
godine piše skradinskom bisku- 
pu Nikoli Tomaševiću pismo da 
mu dozvoli svećeničko djelovan- 
je. Do ove, za njega važne 1729. 
god., Nakić je napravio sigurno 
osam glazbala. Za Nakića nam je 
nepoznat i datum smrti. Prema 
pismu koje je pronađeno u arhi- 
vu franjevačkog samostana u 
Makarskoj, pouzdano se zna da 
je 20. veljače 1769. bio živ. 

Mnogobrojnost i gra- 
diteljske osobitosti Nakićeva 
opusa ubrzo ga, još za života, 
proslaviše. Ugled i značaj, 
zahvaljujući učenicima koji su 
nastavili njegov rad potrajao 
je još dva stoljeća nakon nje- 
gove smrti. Stoga nije ni čudno 
da su se u Hrvatskoj i Italiji 
mnogi povjesničari, orguljari 
i organolozi bavili njegovim 
životom i radom. Od Hrvata 
spominju se: Ivan Kukuljević 
Sakcinski, Anđelko Klobučar, 
fra Josip Soldo, don Frane Bulić, 
Ennio Stipčević, Ladislav Šaban, 
Božidar Grga, te jedini restaura- 
tor Nakićevih orgulja u Hrvat- 
skoj Ivan Fauelend-Heferer. 3 
Graditeljski opus Petra Nakića 
broji 350-370 orgulja. U kon- 

3 Cjelovit popis literature o Petru Nakiću vidi 
u: Emin ARMANO, Don Petar Nakić (Pietro 
Nacchini): utemeljitelj mletačko-dalmatinske 
graditeljske škole orgulja, Bulić, 1998. 


tekstu govora o Petru Nakiću 
kao franjevcu i orguljaru istakn- 
uo bih orgulje koje je on radio za 
samostane ove Provincije: Zaos- 
trog (1738.), Makarska (1743.), 
Živogošće (ne zna se godina). 
Ove orgulje nažalost više ne 
postoje. Jedine sačuvane orgulje 
Nakićeve radionice u našoj Pro- 
vinciji nalaze se na otočiću Vis- 
ovcu u koru crkve Gospe od Mi- 
losti. Izgrađene su 1771. god., 
restaurirane su 1977. god., a 
vjerojatni je graditelj Francesco 
Dacci (Nakićev učenik i prvi na- 
sljednik). Najpoznatije Nakićeve 
orgulje u Hrvatskoj su one u 
Šibeniku u crkvi Sv. Frane iz 
1762. god. One su premještene 
u drugu kapelu i restaurirane 
1971. god. Restauraciju je 
također izvela tvrtka Heferer. 

U našoj su Provinciji i na- 
kon Nakića i sve do današnjih 
dana poglavari znali da tre- 
ba imati nekoliko ljudi koji će 
moći glazbeno animirati litur- 
giju i voditi pjevanje u većim 
župama i svetištima. U posljed- 
nje vrijeme poznat je fra Ivan 
Glibotić, koji je bio profesor 
glazbe u Franjevačkoj gimna- 
ziji u Sinju i na Franjevačkoj vi- 
sokoj bogosloviji u Makarskoj, 
autor mnogih članaka o glazbi, 
skladao je mise, pjesme i litani- 
je. Njegova pjesmarica Pjeva- 
jmo braćo kršćani (Makarska, 
1967.) i danas se koristi. Zatim 
fra Anđelko Milanović, koji je 
također predavao glazbu u Ma- 
karskoj, Sinju, Splitu i Zagrebu. 
Vodio je Institut za crkvenu glaz- 
bu u Zagrebu i skladao motete, 
mise i druge crkvene skladbe. 
Od živućih spomenimo fra Mi- 
lu Čirka, fra Juru Župića i fra 
Stjepana Grgata. ■> 

Gospodin mi je dao braću 


Na službu Bogu, Crkvi i domovini 


ogatstvo i raznolikost službi koje fratri dalmatinske provincije vrše 
u domovini i svijetu približit ćemo vam, dragi čitatelji, preko konk- 
retnih osoba. Ovaj prikaz obuhvaća 17 ljudi koji će kratko predstaviti sebe 
i službu koju vrše. Naravno, postoje još mnoge službe koje naši fratri vrše 
služeći Bogu i čovjeku po primjeru i nauku Serafskog Oca no, njihov prikaz 
ostavljamo za drugo vrijeme i mjesto. Vjerujemo da čete preko ovih osoba 
barem djelomično osjetiti život i rad Provincije. 



Fra Dujo Jukić, Split 

- postdiplomac na KBF-u 



Fra Domagoj 
Volarević, student 
liturgike (Rim) 

Rođen sam 1980. god. u 
Metkoviću. Nakon stu- 


dija, još jedan studij ! Da 
bi se nastavila djelat- 
nost Provincije na znan- 
stvenom, ali i odgojnom 
polju, potrebno je još 
ponešto dodati znanji- 
ma s teologije, produbiti 
pojedino polje (ne sa- 
mo) teologije, a zatim to 
koristiti i u početnoj i u 
trajnoj formaciji. Kon- 
kretno u Rimu, živimo 
u Međunarodnom fra- 
njevačkom studentskom 
bratstvu (Fraternita in- 
ternazionale Venerabile 
Gabrielle Allegra) koje 
se nalazi u sklopu Anto- 


nianuma (franjevačkog 
učilišta u Rimu). Uobi- 
čajeni studentski radni 
dan, usudio bih se reći, 
da zapravo i ne postoji! 
Radi raznolikosti studija 
svatko prilagođuje svo- 
je vrijeme prema svojim 
obvezama i zahtjevima 
svoga studija. To je zato 
što svi studenti koji tu ži- 
ve ne studiraju samo na 
Antonianumu (konkret- 
no potpisnik ovih reda- 
ka studira na Pontificio 
Ateneno S. Anselmo. I 
na Antonianumu, kao i 
u svakom franjevačkom 




bratstvu i kući (a nas je 
pod istim krovom sto- 
tinjak!) postoji dnevni 
red i zajednički čini, tj. 
zajednička molitva i sve- 
ta misa, doručak, ručak, 
večera, rekreacija... Sve 
to pomaže ostati u du- 
hu i ritmu franjevaštva i 
bratstva, ali i ljudskosti. 
A sva znanja primljena i 
naučena, ako Bog da, su- 
tra će koristiti ne samo 
nama, nego i cijeloj Pro- 
vinciji u brizi i nastoja- 
nju za naviještanje evan- 
đelja. 






Fra Ivan Đuzel, 
novak (Visovac) 


Imam 22 godine i do- 
lazim iz Imotskog. Tre- 
nutno sam u novicijatu 
u samostanu Gospe od 
Milosti na otoku Visovcu. 
Nakon završene postu- 
lature u Imotskom, mo- 
ja želja da služim Bogu 
po primjeru sv. Franje je 
postala snažnija i zrelija. 
Život služenja drugima 
i upoznavanje osobe sv. 


Franje i njegova života 
je ona bit oko koje se vr- 
ti život u novicijatu. Ove 
godine nas osmorica ži- 
vimo u zajedništvu kao 
jedna obitelj. Naš odgo- 
jitelj fra Jure Šimunović 
nam drži „školu" na kojoj 
učimo o povijesti Reda i 
Provincije. No, važnije od 
svega je da se mi naučimo 
provoditi u djelo ono što 


čitamo i teorijski učimo. 
Među nama vlada brat- 
ska atmosfera. Tu smo 
jedan za drugoga, dijeli- 
mo tuge i u većoj mjeri ra- 
dosti. Sto više reći doli da 
nam je svima želja preda- 
ti se Raspetoj Ljubavi i 
reći Bogu „sav Tvoj “ kao 
što je to učinio naš otac 
sv. Franjo! v 

Fra Frano Botica, 
sakristan 

(Makarska) 


Rođen sam 1951. god. 
u Sinju. Živim u ma- 
kar skom samostanu 

Uznesenja BI. Djevice 
Marije. Brat sam redov- 
nik i vršim službu sa- 
kristana (službeno). 
Također se bavim šiva- 


njem habita i misnog 
ruha te u posljednje vri- 
jeme i pčelarstvom. Sve 
navedeno možete na- 
ručiti kod mene! Osim 
toga, radim i u našem 
samostanskom vrtu. 
Prigodom 800. obljet- 
nice Franjevačkog reda, 
vlastitim zalaganjem 
izgradio sam u Rudi ka- 
pelicu Sv. Franje s peri- 
vojem; u kojem se nalazi 
stalni postav božičnih 
jaslica i 12 ilustracija 
iz života sv. Franje. Uz 
to, velika mi je želja po- 
dignuti kapelicu Gospe 
Sinjske povodom 300. 
obljetnice čudesne obra- 
ne Sinja, no još se nisam 
odlučio za lokaciju. Sve 
to činim Bogu na slavu i 
na ponos cijelog Franje- 
vačkog reda. 





Fra Ivan Udovičić, 

odgojitelj 

s j emeništaraca 

(Sinj) 

Rođen sam 1960. u Stu- 
dencima. Svečenik sam 
od 1987. Kao mlado- 
misnik vršio sam službu 
pomočnika odgojitelja 
godinu dana, a od 1993. 
sve do danas odgojitelj 


sam sj emeništaraca. 

Zajedno sa svojim ne- 
posrednim suradnicima 
u odgojitelj skoj službi 
(fra Nedjeljko Jukič i fra 
Stipe Šušnjara), vodim 
brigu o mladičima koji 
izraze volju da postanu 
franjevci i svečenici te 
dođu u sjemenište. Oni 
pohađaju Franjevač- 
ku klasičnu gimnaziju 
u Sinju i borave u sje- 
meništu. U sjemeništu 
je organiziran svakod- 
nevni život kandidata, 
o čemu se brinu odgoji- 
telji, što uključuje oso- 
bito molitvu i učenje, a 
uz to naravno i provo- 
đenje slobodnog vreme- 
na uz različite hobije 
(sport, glazba). Odgoji- 
telji pomažu kandidati- 
ma i u donošenju odluke 
o nastavku franjevačke i 
svečeničke formacije. 



Fra Nedjeljko 
Jukić, profesor 
biologije (Sinj) 


Nakon studija teologi- 
je i svečeničkog ređenja 
(1982.) odlukom Pro- 
vincije studirao sam i 


spremao se za profeso- 
ra (učitelja) biologije na 
Franjevačkoj klasičnoj 
gimnaziji u Sinju. Po- 
čeo sam predavati 1988. 
godine kad su učenici 
gimnazije bili samo sje- 
meništarci, a gimnazija 
nije imala pravo javno- 
sti. Nakon političkih i 
društvenih promjena 
u Hrvatskoj i stjecanja 
prava javnosti Gimnazi- 
je u nju su se počeli upi- 
sivati i drugi učenici, 
mladiči i djevojke koji 
se spremaju za različita 
zvanja. U međuvreme- 
nu se broj učenika ustalio 


na oko 200 u školskoj go- 
dini, a sjemeništarci či- 
ne tek malen dio. Često 
sam mogao zamijetiti 
čuđenje u ljudi kad im 
kažem da, kao sveće- 
nik i redovnik, predajem 
biologiju. Biologija uveli- 
ke oblikuje opči svjetona- 
zor mladih naraštaja, a u 
budučnosti če to biti još i 
više. Važno je spomenuti 
da baš iz područja biolo- 
gije pridolaze neka znan- 
stvena pitanja koja su 
granična s teološkim ra- 
spravama i izričajima, a 
onda i s vjerničkim poi- 
manjem i praksom, pri- 


mjerice ona koja govore 

0 postanku života na 
Zemlji, evoluciji života, 
ekološkoj problematici 

1 spolnosti. Uz to baš iz 
redova znanstvenika bi- 
ologa i promicatelja bio- 
loških otkriča dolaze neki 
vodeči suvremeni prota- 
gonisti tzv. „novog ate- 
izma Nastojim paziti 
da kod učenika ne poti- 
čem ni duh nepovjerenja 
ni duh bezgranična po- 
vjerenja prema znano- 
sti i drugim područjima 
ljudskog djelovanja, nego 
duh zdrave kritičke pro- 
sudbe. 


34 








«X*ETi2012. 



Fra Željko Tolić, 
provincijalni 
ministar (Split) 

Provincijal sam od 2003. 
godine i 67. po redu od 
osnutka Provincije, ko- 


ja je osnovana 1735. Na- 
ša Provincija danas ima 
244 brata s doživotnim 
zavjetima, od kojih su 
233 svećenici. U njezi- 
nu je krilu 15 samosta- 
na: 14 u domovini i 1 u 
inozemstvu (Njemačka); 
vodi 92 župe u 6 nad/bi- 
skupija u Domovini, te 
20-ak misija i župa u ino- 
zemstvu. Prisutni smo u 
18 nad/biskupija u Do- 
movini i svijetu. Osim na 
pastoralnom polju, Pro- 
vincija se također ističe 
i na kulturnom područ- 
ju. Tijekom povijesti Pro- 
vincija je, s ponosom to 
ističem, imala i danas 


ima svoje odgojne zavode 
(Sjemenište, Postulatu- 
ru, Novicijat i Klerikat) 
i obrazovne ustanove 
(Klasičnu gimnaziju, a 
1997. godine, zajedno 
sa Splitsko-makarskom 
nadbiskupijom, osnova- 
la je Katolički bogoslov- 
ni fakultet Sveučilišta u 
Splitu). 

Provincijali su, para- 
frazirajući riječi ko- 
je Poslanica Hebrejima 
upotrebljava kad opisuje 
ulogu velikog svećenika 
(usp. Heb 5,1), braća ko- 
ja su uzeta između braće 
kako bi bili na službu i u 
službi svoje braće. Onaj 


koji je pozvan predvoditi 
braću, ne smije zaboravi- 
ti da i on ne prestaje biti 
brat i daje, u određenom 
smislu, zbog svojega iza- 
branja i poslanja, pozvan 
biti još više brat, jer je 
odgovoran za duše braće. 
Biti u službi braće zna- 
či biti bližnji i u svakom 
trenutku pokazati bra- 
ći svoju blizinu. Biti u 
službi braće znači biti 
milosrdan s bratom ko- 
ji griješi i biti pravedan 
kad ne griješi. Biti pro- 
vincijal ukratko zna- 
či: biti otac i biti majka, 
istodobno, v 



Darijo Sinković, 
sjemeništarac 

(Sinj) 

Rođen sam 1993. god. 
u Makarskoj. Trenut- 
no sam u Franjevač- 
kom sjemeništu u Sinju 
i pohađam četvrti ra- 
zred Franjevačke kla- 


sične gimnazije. Život 
u sjemeništu sastoji se 
od molitve i rada. Mo- 
litva je sastavni dio u 
kojem se odgajamo du- 
hovno, a naš se rad sa- 
stoji od škole i učenja. 
Također imamo i sport- 
sko-rekreacijske ak- 
tivnosti, kao što su: 
nogomet, stolni tenis, 
trčanje, planinarenje 
itd. Slobodno vrijeme 
poslijepodne koristimo 
za šetnju i zajedničko 
druženje. Još jedna od 
temeljnih stvari u sje- 
meništu je pjevanje, 
kojim oplemenjujemo 
liturgiju. Jednom mje- 
sečno idemo vlastitim 
domovima na slobodni 
vikend, v 



Željko Štrbac, 
postulant 

(Imotski) 

Imam 32 godine i do- 
lazim iz Zagreba. 
Trenutno sam u postu- 
laturi u Imotskom. Po- 
stulatura je priprava 
za život u samostanu, 


upoznavanje života u 
zajedništvu s braćom 
franjevcima i priprema 
za novicijat. U postula- 
turi smo šestorica i tu 
smo već nekoliko mje- 
seci. Brzo smo se pri- 
viknuli na zajedništvo, 
često razgovaramo u 
slobodno vrijeme i do- 
bro je što se otvaramo 
jedni drugima. Imamo 
međusobne sastanke, 
kada upozoravamo jed- 
ni druge na ono što ne 
valja, što treba mije- 
njati, a hvala Bogu ima 
puno radosti i smijeha. 
I na kraju: što više umi- 
rem svojoj volji, imam 
više vremena za druge, 
za zajedništvo i na ko- 
rist svima. 

Fra Josip Bebić, 
ravnatelj Ureda 
za hrv. inozemnu 
pastvu (Zagreb) 

Rođen sam u Metkovi- 
ću 1948. Za svećenika 
sam zaređen 29. lip- 
nja 1974. u Imotskom. 
Nakon mlade mise bio 
sam župnik u Ogorju i 
Ramljanima do 1977. 
Odatle odlazim u Nje- 
mačku, gdje ostajem 
pune 33 godine. Godi- 
ne 1997. izabran sam 
za člana provincijske 
uprave, defmitora, a u 
lipnju 2003. HBK mi 
povjerava službu dele- 
gata za hrvatsko dušo- 
brižništvo u Njemaćkoj. 


Dana 10. rujna 2010. 
preuzimam službu rav- 
natelja Ureda za hrvat- 
sku inozemnu pastvu 
u Zagrebu. Bog me po- 
zvao u redovnički stalež 
i svećenički red preko 
tadašnjeg metkovsko- 
ga župnika fra Ivana 
Abrusa. Budući da su 
u Metkoviću djelova- 
li uglavnom franjevci, 
ja sam poželio u svom 
životu ćiniti baš to što 
oni ćine, ljudima navje- 
šćivati Radosnu vijest. 
Bogu sam i dan-danas 
neizmjerno zahvalan 
na tome što me izabrao. 
Svoj svećenički moto 
pronašao sam u pjesmi 
hrvatskoga svećenika/ 
pjesnika Izidora Polja- 
ka: „Kud god koracam, 
hoću da bacam snopo- 
ve zlatne svjetlosti !“. 
Cijelim svojim bićem 
osjećam da Božja ruka 
i providnost upravlja- 
ju mnogoćime, osobito 
mojim životom. 



Fra Dušan 
Džimbeg, župnik 

(Sumartin, o. Brač) 


Rođen sam 1953. go- 
dine u Otoku kod Si- 
nja. Za svećenika sam 
zaređen 1979. godine. 
Sada sam treću godi- 
nu župnik i gvardijan 
u Sumartinu na otoku 
Braću. To je ujedno je- 
dina župa na otoku u 
Provinciji Presvetog 
Otkupitelja. Župa Sv. 
Martina biskupa u Su- 
martinu broji nešto 


manje od 400 katoli- 
ka trajno nastanjenih 
u mjestu. Ljeti je taj 
broj udvostručen ili 
utrostručen. I ljetno i 
zimsko vrijeme imaju 
svoje ljepote i čari. Ži- 
vjeti u Sumartinu zna- 
či prihvatiti određene 
specifičnosti u odnosu 
na život na kopnu. Ne 
može se u svako vrije- 
me otići s otoka niti se 
može vratiti na otok 
kada poželiš. Živje- 
ti u Sumartinu znači 
prihvatiti izazov koji 
čovjeka više približa- 
va Bogu i ljudima. To 
ujedno znači i prihva- 
titi određenu izolaciju 
koja ne mora biti nega- 
tivna nego pozitivna, 
jer omogućava župniku 
više vremena posvetiti 
svom pastoralnom radu 
i izgrađivanju čovjeka 
kao duhovnog bića koje 
je usmjereno prema Bo- 
gu i vječnosti! 



Fra Josip Cvitković, 
misionar 

(Nazaret) 


Rodio sam se u Sinju 
1965. god. Misionar sam 
u Svetoj Zemlji od 1. ko- 
lovoza 2011., a 29. ruj- 


na 2011. god. određeno 
je da se pridružim sa- 
mostanskoj franjevačkoj 
obitelji u Nazaretu, mje- 
stu gdje je Božja Riječ po- 
stala tijelom. Katolička 
je Crkva povjerila nama 
franjevcima misiju čuva- 
nja svetih mjesta naše- 
ga otkupljenja. Skrbimo 
se za kršćanske zajednice 
na Bliskome istoku, ka- 
ko sveta mjesta ne bi bila 
samo muzeji, nego i mje- 
sta na kojima se Crkva 
spominje ovozemaljskog 
života našega Otkupite- 
lja. Vodimo pastoralnu 


brigu o različitim župa- 
ma latinskog obreda, do- 
čekujemo hodočasnike 
koji dolaze iz cijeloga svi- 
jeta, animiramo liturgi- 
ju, održavamo svetišta 
kako bi bila funkcional- 
na. Također, brojne su 
odgojne i socijalne ak- 
tivnosti franjevaca Ku- 
stodije Svete zemlje: 
upravljamo školama, po- 
mažemo siromašnim kr- 
šćanskim obiteljima koje 
žive u izuzetno teškim 
uvjetima da izdrže una- 
toč nesigurnosti i konfli- 
kata. 

Fra Šimun Č ugura, 
ispovjednik (Omiš) 


Rođen sam 1936. u Ja- 
senskom kraj Sinja. 
Službu ispovjednika, uz 
druge dužnosti, obav- 
ljam već 16 godina. 


Ukratko iznosim svoja 
razmišljanja i stavove, 
kako vršiti tu odgovornu 
službu. 1. Vrlo bitno je 
prije čina ispovijedanja, 
barem ukratko, zazva- 
ti pomoć Duha Svetoga. 

2. Iako se u ispovijedi do- 
gađa suočenje: Svemogu- 
ći Bog - grješan čovjek, 
potrebno je to preobliko- 
vati u susret: Milosrd- 
ni Otac - dijete Božje. 

3. Vrlo važna poruka is- 
povjednicima jest: Bog je 
onaj koji oprašta. 4. Is- 
povijed je veliki Božji dar 
i znak njegove ljubavi ko- 
ju pokorniku treba po- 


nuditi. 5. Teški grijeh je 
vrlo opasan i nepotreban 
teret kojega se treba što 
prije (pod hitno!) riješi- 
ti, a ne čekati da ugroža- 
va naš duhovni život. 6. 
Veliki grijeh je velika ne- 
zahvalnost prema Bogu, 
izdaja njegove ljubavi i 
rušenje plana Božjega o 
spasenju svakoga čovje- 
ka. 7. Ne može se jedna- 
ko uspješno moliti Boga, 
kada smo bez grijeha, ili 
s teškim grijehom na du- 
ši. Da nam se oprosti teš- 
ki grijeh nije dovoljno 
obično pokajanje. Opra- 
šta se samo sakramen- 


tom ispovijedi. 8. Nema 
tako velikoga grijeha ko- 
jega Bog ne može opro- 
stiti. 9. Za obavljanje 
ovog sakramenta potreb- 
no se oboružati strpljivo- 
šću. 

Od ispovjednika se traži 
da se daruje tom duhov- 
nom poslu. Da se suživi s 
problemima pokornika, 
darujući mu svoje vrije- 
me, vjeru, nadu i ljubav. 
Ne zaboravimo onu izre- 
ku poniklu u duhovnim 
krugovima: „Ars artium, 
salus animarum” - Spa- 
senje duša je umjetnost 
nad umjetnostima! 



Fra Ante 
Vučković, dekan 
KBF-a (Split) 

Rođen sam 1958. u Si- 
nju. Studirao sam te- 
ologiju u Makarskoj i 
Zagrebu, a potom fi- 
lozofiju u Munchenu i 
Rimu. Trenutno sam 
dekan Katoličkog bogo- 
slovnog fakulteta Sve- 
učilišta u Splitu. Ovu 
službu naizmjenič- 
no, u trajanju po dvije 
godine, obnašaju na- 
stavnici Splitsko-ma- 


karske nadbiskupije i 
nastavnici Franjevač- 
ke provincije Presvetog 
Otkupitelja. Dekan je 
odgovoran za normal- 
no funkcioniranje fa- 
kulteta. Ravna radom 
fakultetskih tijela i, uz 
pomoć prodekana kao 
najbližih suradnika, 
brine za redovito izvo- 
đenje i kvalitetu pro- 
grama. Na fakultetu se 
izvode tri različita pro- 
grama i dvije poslijedi- 
plomske specijalizacije. 
Dekan predstavlja fa- 
kultet i vodi brigu da 
život i rad budu u skla- 
du sa zakonima Re- 
publike Hrvatske i sa 
zakonima Katoličke cr- 
kve. Član sam senata 
Sveučilišta. Svrha fa- 
kulteta je obrazovanje 
budućih svećenika i la- 
ika teologa. 



Fra Petar Klarić, 
gvardijan (Knin) 

Rođen sam 1960. u 
Stankovcima. Službu 
gvardijana u Kninu ob- 
našam od 2000., a žu- 
pnika od 2006. godine. 
Gvardijan znači pred- 
stojnik, starješina u 
samostanima Franje- 
vačkog reda. Gvardijan 
upravlja samostanom 
zajedno sa samostan- 
skom upravom koju, uz 
njega, čine: vikar sa- 


mostana (zamjenik 
gvardijana) i diškre- 
ti (savjetnici). On sazi- 
va i vodi samostanske 
kapitale s braćom ko- 
ji žive u samostanu (u 
Kninu) i u samostan- 
skom okružju (Vrpolju, 
Kijevu i Udbini). S bra- 
ćom nastoji što inten- 
zivnije živjeti duhovni 
život i da se odvija pre- 
ma franjevačkom za- 
konodavstvu. Osim 
duhovno-karitativnog 
života, kninski gvardi- 
jan ima veliku ulogu na 
kulturnom, znanstve- 
nom, društvenom i sve- 
kolikom drugom životu 
koje je za opće dobro sa- 
mostana i Župe Sv. An- 
te, grada Knina i cijele 
hrvatske nacije u domo- 
vini i svijetu. 

Fra Damir Ćiro 
Čikara, župni vikar 

(Šibenik) 

Svečane zavjete sam po- 
ložio 10. rujna 2006. u 
Vinjanima. Živim u Ši- 


beniku u samostanu Sv. 
Ante Padovanskog, gdje 
obavljam službu župnog 
vikara u istoimenoj 
župi. Prethodno sam 
obavljao službu župnog 
vikara u župi Gospe od 
Ružarija u Drnišu. Biti 
svećenik znači služiti, 
a pastoralno djelovanje 
je povlašteni prostor 
u kojem se služenje 
ostvaruje. Iako sam kao 
župni vikar po kanon- 
skom pravu dodijeljen 
župniku, a ne župi, mo- 
je djelovanje je u stal- 
nom susretu sa župom 
i župljanima. Kao sve- 


ćeniku, prva zadaća mi 
je sakramentalno po- 
svećivanje onih kojima 
sam upućen. Zatim je tu 
katehetsko djelovanje. 
Te dvije norme se mo- 
raju ispuniti, no žalosno 
bi bilo samo na njima 
ostati. Čovjek je u svojoj 
biti biće susreta i odno- 
sa. Tako i svećenik. Žu- 
pnik ili vikar, svejedno, 
je osoba koja je izložena 
čestim susretima: žu- 
pljani, ljudi u duhovnoj 
ili materijalnoj potrebi, 
mladi i stari, škola, lju- 
di iz kulture i javnog ži- 
vota... v 



Fra Josip Repeša, 
dušobrižnik 

(Wuppertal, 

Njemačka) 

Voditelj sam misije u 
VVuppertalu. Nakon 
školovanja i studija na 
našim učilištima u Pro- 
vinciji svoje prve sveće- 
ničke korake sam učio 
u Kninu, Drnišu i Ba- 
njevcima. Potom mi se 


dogodilo nešto što sam 
najmanje očekivao i pri- 
željkivao, a to je odlazak 
u Njemačku među ise- 
ljene Hrvate u Kolnu, 
Bad Cannstattu i sada 
u VVuppertalu. Što nas 
ovdje očekuje? Svijet, 
ugled, probitak, bogat- 
stvo? Prije svega, oče- 
kuje nas veliko polje koje 
treba mukotrpno kopa- 


ti, pažljivo njegovati i 
ljubavlju natapati. Po- 
red obilja materijalnoga 
ovaj je narod u inozem- 
stvu „ gladan “ duhov- 
noga i žedan ,,vode“ iz 
domovine. Naše misije 
su im utočište, mjesto 
okupljanja, duhovne 
obnove i kulturno-je- 
zičnog odgoja. U našim 
dušobrižnicima i surad- 
nicima prepoznaju svoju 
braću, povjeravaju nam 
djecu za vjerski odgoj i 
osobno traže trenutke 
sakramentalne blizine s 
Gospodinom. U misija- 
ma molimo za potrebe 
našeg naroda, zajednice 
i nerijetko sudjelujemo 
u humanitarnim akcija- 
ma prko kojih pomaže- 
mo one kojima je to po- 
trebno. 



Fra Ante 

Batinović, 

bogoslov 

(Split) 

Rođen sam u Met- 
koviću 1991. god. 
Život bogoslova gra- 
di se na 2 temelja: 
molitvi i studiju. 
Oni se međusobno 
prožimlju i tvore 
plodan redovnički 
život. Naš dnevni 
red je prilagođen 
studentskim ob- 
vezama. Član sam 
karitativne sekcije, 
koja mi omogućava 
učinkovitije ostvare- 
nje kršćanskih ide- 
ala. Uz zajedničke 
molitvene trenut- 
ke, iznimno važno 
mjesto ima osobna 
molitva, koja pro- 
dubljuje odnos sa 
živim Gospodinom 
i uvijek iznova daje 
smisao redovničkom 
poslanju. 

Sa svetim Franjom u život 

Dvadeset godina FRAME u Hrvatskoj 


U moru mladih duša koje su osjetile dašak življenja u Franjevačkoj mladeži kao bratstvu , 
svi smo vjerojatno na nekakav način bili pozvani od Duha Svetoga da budemo dio velike 
franjevačke obitelji , neovisno o tomu hoćemo li se tu zadržati duže ili kraće , te kakav će biti 
naš put poslije Frame. Franjevačka mladež će uvijek biti dio našeg života samim činom što 
smo prošli kroz nju. No, ostaje samo pitanje koliko ćemo tom sjećanju dati na važnosti ili 
ćemo ga jednostavno pustiti u zaborav. 


ama koji aktivno sudjelu- 
jemo u životu i radu Crkve 
i koji pratimo rad franjevaca i 
franjevki, a jednako tako i laika 
u društvu i okruženju u kojem 
živimo, sasvim je jasno što ozna- 
čava kratica ,,Frama“. Onima koji 
u to nisu upućeni, ukratko ću na- 
stojati prikazati sa svog gledišta 
ono što Frama nosi sa sobom i 
koje vidike predstavlja. Krenimo 
onda od samog početka, s obzi- 
rom da se i sam list kojeg držimo 
u ruci tako zove. 

Biti framaš 

U početku bijaše riječ, sto- 
ga ću i ja krenuti od samog de- 
finiranja Franjevačke mladeži. 
Franjevačka mladež (Frama) je 
bratstvo mladih katolika koji se 
osjećaju pozvanima od Duha Sve- 
toga da žive Evanđelje u bratstvu, 
u svjetlu poruke sv. Franje Asiškog, 
u krugu Franjevačkog svjetovnog 
reda (FSR) i njegove duhovnosti, 
otkrivajući i produbljujući vlastiti 
poziv, sudjelovanjem u različitim 
crkvenim i društvenim inicijativa- 
ma i aktivnostima. Iz same defini- 
cije Frame može se izvući zaklju- 
čak što se očekuje od framaša 
iz Hrvatske ili bilo koje države i 
mjesta na svijetu. Vidljivo je da 
framaš ne može biti svatko i da 
framaš ne može biti izdvojen iz 


vlastitog okruženja. Sasvim je ja- 
sno da, kao i za sve važne odluke 
koje donosimo u životu, moramo 
biti pozvani na djelovanje. Bu- 
dući da i sama obilazim mjesna 
bratstva od Dubrovnika do Si- 
nja, ponekad kad se ukaže prilika 
i sjevernije, naišla sam na razna 
shvaćanja i poimanja o Frami, ra- 
zličite metode rada i konačno na 
različite ljude, različitih godina u 
Frami. 

Franjevačka mladež je u pot- 
punosti usmjerena prema vla- 
stitim uredbama koje joj omo- 
gućuju život i rast. Definirana je 
dobno i hijerarhijski. Po dobi to 
su mladi ljudi od petnaest do tri- 
deset godina. Želeći da se ti mla- 
di ljudi kada napune tridesetu ne 
osjete napuštenima, Statut im je 
ponudio rješenje priključivanja 
Franjevačkom svjetovnom redu, 
jer norme i život Frame i FSR-a 
nemaju druge osim dobne razli- 
ke. Iz Statuta Franjevačke mlade- 
ži jasno je da je Frama samo po- 
mladak Franjevačkog svjetovnog 
reda, koji po naravi imaju iste 
ciljeve i pripadaju istoj vjerskoj 
zajednici. 

Da to lakše shvatimo i prihva- 
timo poslužit ću se primjerom iz 
svakidašnjeg društvenog života. 
Naime, svi znamo da skoro sve 
parlamentarne i neparlamentar- 



Ana Mikulić, Proložac 

- predsjednica 
Splitsko-dubrovačkog 
područnog bratstva Frame 


Sv. Franjo je bio 
zanesenjak , entuzijast 
i upravo njegovo ,,DA“ 
Bogu zaslužno je da smo 
mi sada tu , da pripadamo 
njegovoj zajednici. Sv. 
Franjo je zaista bio 
poseban i uvijek će biti. 
Zahvaljujući njemu mi 
smo danas u Franjevačkoj 
mladeži , drugi u FSR-u , a 
mnogi u njegovom redu , 
koji danas ima svoja tri 
ogranka. 

ne stranke imaju svoje statute, 
svoju hijerarhiju i ljudi su različi- 
ti i po dobi i po spolu. Oni koji su 
bliže osamnaestoj čine mladež 
dotične stranke, dok ostali čine 
stariju dobnu skupinu. Sasvim 
je razumljivo da čemo nakon tri- 
desete ostati u toj stranci, uko- 
liko dijelimo istu ideologiju. Sad 
sam nekako došla do zaključka 
da možda stranka nije bila do- 
bar primjer zbog zadnje rečenice 
u ovom raščlanjivanju. Naime, 
za svjetovne franjevce prelazak 
iz Frame u FSR je nekako rea- 
lan i očekivan. No, sa strankama 
se ipak nikad ne zna... Također, 
spomenula sam hijerarhijsku ta- 
blicu koja framaše raščlanjuje na 
one koji pripadaju određenom 
nacionalnom bratstvu, potom 
one koji pripadaju određenom 
području koje djeluje u tom na- 
cionalnom bratstvu i konačno na 
one koji djeluju na mjesnoj razi- 
ni. Upravo ta mjesna razina čini 
jezgru i temelj je sagledavanja i 
dobivanja objektivne slike Fra- 
njevačke mladeži. 

Nakon niza framaških susreta 
i iscrpnih, ali poučnih radova po 
grupama, došla sam do zaključka 
da su mladi ljudi u Framu došli 
zbog prijatelja, prijateljice, za- 
ljubljenosti ili ih je pak netko na- 
govorio da dođu eto tek tako, da 
vide kako je tu. Ipak, uvijek ima 
izuzetaka. U moru mladih duša 
koje su osjetile dašak življenja u 
Franjevačkoj mladeži kao brat- 
stvu, svi smo vjerojatno na ne- 
kakav način bili pozvani od Du- 
ha Svetoga da budemo dio velike 
franjevačke obitelji, neovisno o 
tomu hočemo li se tu zadrža- 
ti duže ili krače, te kakav če biti 
naš put poslije Frame. Franjevač- 
ka mladež če uvijek biti dio na- 
šeg života samim činom što smo 
prošli kroz nju. No, ostaje samo 


pitanje koliko ćemo tom sjećanju 
dati na važnosti ili ćemo ga jed- 
nostavno pustiti u zaborav. 

Od Dubrovnika do Splita 

Splitsko-dubrovačko područ- 
no bratstvo okuplja četrnaest 
mjesnih bratstava, dva mjesna 
bratstva u nastanku i jedno brat- 
stvo u obnovi. Kada sam posta- 
la područna predsjednica (2008. 
god.) i pregledala te vidjela rad 
drugih mjesnih bratstava izvan 
mog Prološca i Imotske krajine, 
postala sam svjesna velike važ- 
nosti koju Franjevačka mladež 
unosi u društvo. Od 2008. godi- 
ne pa do sada broj mjesnih brat- 
stava je povećan za 7, što onih 
koji su se obnovili, što onih koji 
su nastali, potom oni koji nasta- 
ju i obnavljaju se (Zmijavci, Sv. 
Obitelj, Gospa od Pojišana, Ba- 
jagić, Otok dalmatinski, Lovreć, 
Vrgorac, Brist-Podaca). Sigurna 
sam da će se broj mjesnih brat- 
stava i nadalje povećavati, ne 
toliko zbog posebnog rada po- 
dručnog vijeća, koji opet nije za- 
nemariv, ili zbog nekih snažnih 
strateških ciljeva, već zbog snaž- 
ne skupine mladih framaša koji 
svjedoče svoju vjeru i pripadnost 
sv. Franji. 

Mi smo ti koji radimo i djelu- 
jemo u vlastitom okruženju, bi- 
blijskim rječnikom govoreći - u 
svom vinogradu. Mi znamo da 
primjer jednog čovjeka utječe 
na drugoga pa će nešto poduze- 
ti iako to nije ni mislio. Tako je 
i s Framom. Naš primjer potiče i 
druge pa tako nastaju nova brat- 
stva: jedno 1995., drugo 2004., 
treće 2008. god. itd. Za sve u ži- 
votu treba vremena da sazrije i 
širi se. 

Pripadnost sv. Franji se oči- 
tuje snažnom vjerom u Isusa 
Krista, u Evanđelje kao i u bitne 


ostavštine sv. Franje - humanost 
i ekološku osviještenost. Često 
se ispod dobrih djela nekih ljudi 
kriju njihove osobne ambicije i 
ciljevi za osobni prosperitet. Če- 
sto ljudi i ne shvaćaju da takve 
stvari potiču na grijeh, jer se ne 
griješi samo činom, već i predu- 
mišljajem. Tada se dovodi u pi- 
tanje poštenje i integritet. Mladi 
ljudi se pak drugačije shvaćaju 
kao pokretači bitnih akcija, mož- 
da zbog načina na koji svoju po- 
ruku prenose. Mladi su ta skupi- 
na ljudi u čije se poštenje i dobre 
namjere ne sumnja upravo zbog 
njihovih godina i pripadnosti ne- 
kom od pokreta Crkve. 

Poslanje Frame 

Da naše područje živi aktiv- 
no i dinamično može potvrditi i 
statistika dolazaka na područne 
susrete koji su ujedno pokaza- 
telji rada mjesnih bratstava. Re- 
dovito na sve susrete dođe preko 
80% mjesnih bratstava, a ona 
koja nisu prisutna redovito su 
uvijek ista mjesna bratstva. Znak 
da Frama ne staje samo na susre- 
tu i rutinski obavi svoj ,,posao“ 
govore i činjenice pripadnosti 
rada u društvu i Crkvi. Da Frama 
nije izolator, poput aluminijske 
folije, u prilog govori i niz akcija 
koje mladi provode u svojim sre- 
dinama, a s ciljem da pomognu 
drugima. Od vođenja radij skih 
emisija za osviještenost ljudi i 
aktualnim potrebama bližnjih u 
vlastitoj sredini do prikupljanja 
odjeće i organiziranja karitativ- 
ne lutrije za Caritas. To činimo 
iz godine u godinu od Metkovi- 
ća do Imotskog, preko Sinja do 
Splita. Nekima nije teško peći 
kolače i pripremati raznu hranu, 
izrađivati pojedine predmete te 
ih prodavati na inovativnim mje- 
stima a sve u dobrotvorne svrhe 

prigodom pojedinih kršćanskih 
blagdana ili drugih bilo civilnih 
bilo religioznih prigoda. Ne, fra- 
maši nisu nevidljivi. Ni framaši 
iz Splitsko-dubrovačkog područ- 
nog bratstva ni ostala braća iz ci- 
jele domovine. 

Prema statističkim podatci- 
ma ove godine Franjevačka mla- 
dež u Hrvatskoj broji 1634 člana, 
uključujući one koji su dali obe- 
ćanja, koji su tek primljeni ili su 
naši simpatizeri. Kada se uzme 
u obzir da je prva Frama u Hr- 
vatskoj osnovana 14. prosinca 
1992. na Kaptolu u Zagrebu i da 
Franjevačka mladež na teritoriju 
Hrvatske postoji 20 godina onda 
je jasno koliko je generacija i ge- 
neracija prošlo kroz nju. Sv. Fra- 
njo, čudo iz Asiza, nimalo tipičan 
za svoje doba, nadahnjivao je i 
nadahnjuje još uvijek istim, ako 
ne i većim žarom, nego ikad pri- 
je. I to je vesela i radosna vijest 
za sve one koji aktivno djeluju u 
pastoralu. Nekad ljudi framaše 
doživljavaju čudno, smatraju ih 
nekakvim zanesenjacima, klinci- 
ma koji ne znaju što je život. No 
nekad isti ti klinci znaju biti pu- 
no aktivniji i nadobudniji članovi 
žive Kristove Crkve nego oni koji 


ih kritiziraju. Smatram da je ula- 
ganje u mlade najbolja investicija 
hijerarhije Crkve, jer oni su udo- 
vi Crkve koji svojim djelovanjem 
mogu biti jak oslonac postoja- 
nosti i opstojnosti Katoličke Cr- 
kve u Hrvatskoj. Isto tako mladi, 
koliko kod bili nezreli, kako ih se 
zna shvaćati, mogu puno naučiti 
mudre i zrele. Ljudi su se nauči- 
li na normalan tijek, isplaniraju 
cijeli dan, čak i godine unaprijed 
i sve ono što nije tradicionalno 
i tipično osuđuju i skloni su to 
izbjegavati. No kad vratimo sli- 
ku unatrag i vidimo kakav je bio 
sv. Franjo vidjet ćemo da to nije 
baš tako. Ni on nije bio tipičan 
lik svoga razdoblja. Nije činio sve 
po pravilima. Sv. Franjo je bio 
zanesenjak, entuzijast i upravo 
njegovo ,,DA“ Bogu zaslužno je 
da smo mi sada tu, da pripada- 
mo njegovoj zajednici. Sv. Franjo 
je zaista bio poseban i uvijek će 
biti. Zahvaljujući njemu mi smo 
danas u Franjevačkoj mladeži, 
drugi u FSR-u, a mnogi u njego- 
vom redu, koji danas ima svoja 
tri ogranka. 

Što donosi budućnost? 

Ovo svoje izlaganje završila 
bih s podatcima o Frami iz kojih 


ćete moći i sami izvući određe- 
ne zaključke o nama i o našem 
djelovanju. Franjevačka mladež 
Splitsko-dubrovačkog područja 
okupila je na ovim prostorima 
različita mjesna bratstva i vrlo 
različite ljude. Nakon regionali- 
zacije 2006. god. i ne baš pretje- 
ranog oduševljenja kojeg nekima 
ne manjka ni danas, svi zajedno 
činimo jedno od dinamičnijih 
i ljepših područnih bratstava u 
Hrvatskoj, a možemo se pohva- 
liti ne malim brojem kvalitetnih 
mladih ljudi koji iz dana u dan 
i iz godine u godinu čine druge 
ljude veselim i zadovoljnim, bi- 
lo da sudjeluju na sv. misama i 
svojom pojavom i animiranjem 
uljepšavaju misna slavlja bilo da 
svojom angažiranošću u društvu 
pomažu bližnjima da imaju toplu 
odjeću i hranu na stolu. Mnogi 
framaši i nakon stečenog život- 
nog zanimanja pomažu drugima 
i ostaju aktivni u Crkvi. Neki su 
se vjenčali međusobno što će im, 
nadam se, omogućiti da stečeno 
iskustvo žive zajednički i oboga- 
ćuju i sebe i druge. Neki će, vje- 
rojatno, to učiniti za par godi- 
na, a neki očekuju dijete koje će, 
vjerujem, ubrzo postati ne samo 
novi član Crkve nego s vreme- 
nom i framaš Splitsko-dubrovač- 
kog područnog bratstva. Neki se 
bivši framaši nalaze na Visovcu, 
neki na bogoslovnom fakultetu 
u Splitu, a neke su danas časne 
sestre. Za sve dobro, svim tim 
snažnim mladim ljudima ko- 
ji vode i koji su dio Frame kao i 
njihovim duhovnim asistentima 
koji neprestano i neumoljivo ra- 
de s njima i za njih veliko hvala u 
ime područnog vijeća. Da južnije 
nije tužnije, već sunčanije i ve- 
selije, sve čitatelje pozdravljam, 
mir i dobro! ■> 



Generalni ministar sa sestrama klarisama (Split, 21. 9. 2011.) 

Kolege i svjedoci 


Studenti franjevci 



Gina Šparada, Rim 

- studentica psihologije 


Poteškoća je što mladi 
ljudi nemaju dovoljno 
snage za revoluciju u 
svom životu , to znači 
da su nesigurni u sebi , 
nisu u stanju prihvatiti 
novo. Sam franjevački 
habit njima ukazuje na 
novo, radikalno. Studenti 
reagiraju na njega , cijela 
epizoda u blizini menze 
vjerojatno ne bi imala 
toliku težinu da je to 
bilo djelo nekog drugog 
studenta. 


Studentska očekivanja 
od studenata franjevaca 
povezana su s njihovim 
načinom traženja Boga. S 
njihovom slikom o Bogu i o 
njegovim svjedocima. Sama 
činjenica da netko reagira, na 
pozitivan ili negativan način, 
na ponašanje franjevca, 
otkriva njegovo traženje 
Boga. 

rosinac, 2006. godina, sveu- 
čilišna gradska menza. Na- 
kon kratke šetnje od fakulteta 
do menze, vraćajući se s popod- 
nevnog izbornog predmeta, još 
jednom prebirem u mislima po 
današnjim teološkim „novosti- 
ma 4 koje su nam prenesene na 
predavanjima, po poticajima da 
mladi teolozi ambiciozno kre- 
nu u prenošenje vjere ostalim 
studentima. Uskoro mi se za 
stolom pridružuju dvojica stu- 
denata ekonomije. Saznavši da 
studiram teologiju, razgovor 
ubrzo ide tim smjerom. 

Knjiga i sendvič 

Nakon malene rasprave koja 
je prethodila među njima, pre- 
pričava mi prvi student iskustvo 
koje su imali prije nekoliko mi- 
nuta promatrajući jednog mla- 
dog franjevca koji je išao ulicom 
ispred njih. Osobni doživljaj do- 
gađaja uvelike im se razlikovao, 
ali uspjela sam razabrati neke 
činjenice. Franjevac je nosio u 
jednoj ruci knjigu s predavanja, 
a u drugoj sendvič i žurio pre- 


ma gradu. Pokušao je odmotati 
sendvič, ali mu je izletjela knji- 
ga na pod, a s njom i nekoliko 
neprimjerenih riječi. Studenti 
su nastavili put kad im pristupi 
neki čovjek tražeći hranu. Nisu 
ga još uspjeli ni zaobići u želji da 
nastave put, a već ih je bio susti- 
gao franjevac dajući čovjeku svoj 
sendvič. 

Ovaj događaj posebno mi je 
ostao u sjećanju jer njihov do- 
življaj odraz je nebrojeno mnogo 
drugih primjedbi, očekivanja i 
stavova naspram redovnika, Cr- 
kve i Boga koje sam imala prilike 
čuti u studentskim krugovima. 
Pomalo mijenja sliku studenti- 
ma teologije i vjernicima o nači- 
nu mogućeg utjecaja na student- 
ski duhovni život. 

Prepričavajući sam događaj, 
jedan od dvojice prisutnih stu- 
denata stavio je naglasak samo 
na negativnu stvarnost, na ne- 
strpljenje i neprimjereno izra- 
žavanje, govoreći o manjku du- 
hovnosti današnjih fratara, o 
neodgovornosti prema vjernici- 
ma koji ih financijski podržavaju 
i vjeruju im, iščitavajući sve to iz 
ovog sitnog isječka nečijeg živo- 
ta. Imao je sliku pravog franjev- 
ca i u nju se trebao svaki uklapa- 
ti. 

Drugi student stavio je nagla- 
sak na pozitivni postupak fra- 
njevca, na hranjenje siromaha, i 
nadovezavši se na to iznio svoj 
stav o vjerničkoj dužnosti bra- 
njenja Crkve i njezinih članova 
uvijek, što bi se opravdavalo iz 
činjenice svetosti Crkve. Nije sa- 
mo branio Crkvu (i sve što se s 
njom dovodi u dodir) iz vanjski 
nametnute dužnosti, nego je to 

bio uistinu i njegov unutarnji 
stav. Stav povezan s doživljajem 
Crkve kao idealizirane stvarno- 
sti, shvaćajući njezinu svetost 
kao nepogrješivost. A da bi se 
opravdali pojedinačni slučaje- 
vi, neovisno koliko ozbiljni ili 
neozbiljni, koji ne ulaze u takvu 
sliku, bilo je potrebno uvijek pri- 
jeći preko njih, ne vidjeti ih. 

Negativizam i idealizacija 

U cijeloj priči, što najviše za- 
panjuje, vidjelo se da postupci 
franjevca nisu imali gotovo ni- 
kakvu težinu, njegovi postupci 
bili su uklopljeni u već postoje- 
će načine mišljenja koje su lju- 
di imali. To je dovelo u pitanje 
napore oko svjedočenja vjere, 
barem oko njihovih rezultata. 
Ipak, imajući u vidu činjenicu 
da su i ovakvi ustaljeni načini 
mišljenja posljedica niza isku- 
stava, moglo se zaključiti da su 
teško, ali ipak promjenjivi. I či- 
njenicu da franjevački habit iza- 
ziva u studentima uvijek susret 
s nečim radikalnim, imajući u 
vidu ono što za njih predstav- 
lja franjevaštvo. Susret s nečim 
novim, nepoznatim, što izaziva 
povratak u sigurno, u objašnje- 
nje svega svojim kategorijama, 
kako bi se dobilo dojam da imaju 
situaciju pod kontrolom. To su 
iskustva jako česta među mla- 
dima, i u reakcijama ove dvojice 
studenata možemo iščitati nači- 
ne reagiranja koje svi ponekad 
upotrebljavamo. 

Prvi student, sa svojim nega- 
tivističkim stajalištima, ne ra- 
zlikuje se puno od većine kolega 
studenata, ne želi dopustiti da 
ga novo promijeni, ne voli no- 
vo, draža mu je sigurnost. I neki 


drugi studenti kritiziraju Crkvu 
i franjevce i daju snažni poticaj 
za mišljenje svojom glavom, a ne 
„crkvenom", tako da je veliki pri- 
tisak na pojedincima u student- 
skoj populaciji da grade svoju 
originalnost kritizirajući Crkvu, 
odnosno, kopirajući druge. Taj 
nagon da se automatski gleda 
ono negativno u drugome guši 
vjeru u dobrotu. Vjeru koja nas 
čini otpornijima na frustracije 
kada se stvari ne uspiju popravi- 
ti, te ostavlja mogućnost da po- 
stoje drugi čimbenici koji utječu 
na tijek događaja. 

S druge strane, ni idealizacija 
nije najsretnije rješenje, uzevši 
u obzir negiranje dijela stvarno- 
sti, i kasnije veliku mogućnost 
obezvrjeđenja idealiziranog na- 
kon razočaranja. S jedne strane 
ne možemo živjeti bez ideala ko- 
ji bi nas vukli naprijed, ali treba 


biti oprezan u kojem ih smjeru 
razvijamo. Cesto se među vjerni- 
cima iza idealiziranja osoba kri- 
je i idealiziranje Boga kao onoga 
koji rješava sve probleme, zabo- 
ravljajući daje Bog svijet ostavio 
i nama da ga vodimo. Time se 
bježi i u religiju pasivnosti ko- 
ja skida osobnu odgovornost za 
vlastiti život, a kako ju se mora 
na nekoga prebaciti, to su služ- 
benici Crkve, ili Crkva kao ap- 
straktna institucija. 

Tu dolazi do izražaja i perfek- 
cionizam kršćanskog života koji 
je izrazio prvi student kao uvjet 
za franjevce. Problem je što po- 
stavljeni uvjet perfekcionizma 
ne dovodi do savršenstva, nego 
ubija život. I ovdje pokazuje za- 
tvorenost za drugoga. 

Otvoriti se novomu 

Dakle, kao poteškoća mno- 
gih u prihvaćanju franjevačkog 



Fra Duje sa štićenicima doma “Maestral” 

svjedočenja našla se nemoguć- 
nost odgovarajućeg susreta s 
novim. A da bi se čovjek susreo 
s Kristom, potrebno se otvoriti 
nečem drugačijem od sebe. I pri- 
hvatiti novi životni projekt kojeg 
Krist sobom unosi u naš život. I 
sama pojava franjevaca, nekada 
i neovisno o njihovom ponaša- 
nju, svjedoči o tome. Franjevaš- 
tvo svjedoči njihovo odricanje 
od uobičajenog načina života da 
bi se pokazalo da je Kristova lju- 
bav dovoljna. To je opet pitanje 
našeg osobnog identiteta i unu- 
tarnje sigurnosti. Sto imamo ja- 
či identitet to smo više u stanju 
prihvatiti i uopće vidjeti različi- 
to od sebe. 

Poteškoća je što mladi ljudi 
nemaju dovoljno snage za re- 
voluciju u svom životu, to zna- 
či da su nesigurni u sebi, nisu u 
stanju prihvatiti novo. Sam fra- 
njevački habit njima ukazuje na 
novo, radikalno. Studenti rea- 
giraju na njega, cijela epizoda u 
blizini menze vjerojatno ne bi 
imala toliku težinu da je to bilo 
djelo nekog drugog studenta. Ali 
pitanje načina reagiranja upuću- 
je nas na postojanje sposobnosti 
otvaranja novome, ili na strah 
od istog. Kako smo već rekli, 
pretjerano idealiziranje također 
nije spremnost prihvatiti novo. 
Sa savršenim se nismo u stanju 
identificirati u jednom dijelu, i 
to često pojačava našu nespo- 
sobnost prihvaćanja vlastite 
vrijednosti i dobrote. Prihvaća- 
nje vlastite vrijednosti koja nije 
u suprotnosti s poniznošću na 
koju je sv. Franjo pozivao, već 
koja daje mogućnost ispravnog 
odnosa s drugim ljudima, bez 


kontroliranja drugih ili stavlja- 
nja sebe u potčinjeni položaj. A 
prepoznavanje ili branjenje od 
susreta ovisi i o našoj sposobno- 
sti da odrastemo, jer život se ne 
može zaustaviti, prolazi poput 
vjetra. Ali mi se za to prvo mo- 
ramo odlučiti. Za takvu odluku 
postoje mnoge otežavajuće okol- 
nosti u kojima studenti žive. Od, 
kako smo vidjeli, osobnih, pa do 
društvenog ambijenta u kojem 
društvo često krivi vladu, Crkva 
demone, a pojedinci vladu i Cr- 
kvu, sve s ciljem da se ne bi mo- 
rali obračunati sami sa sobom. 

Svjedoci u habitu 

Moji sugovornici i ja uspje- 
li smo ipak doći do zaključka o 
vlastitoj odgovornosti, o tome 
da uvelike o nama ovise plodovi 
nečijeg svjedočenja, o našoj gla- 
di za Bogom. 

Mi ne poznajemo stvarnost, 
nego našu ideju o stvarnosti, za- 
to je bilo važno da shvatimo da 
naš zadatak nije da druge uvje- 
rimo u naše stajalište, nego da 
uđemo u tuđe gledište i prihva- 
timo osobu u onom što govo- 
ri i tako potaknemo osobu da 
postane svjesna svog iskustva, 
i proširi svoju percepciju. Važ- 
no je vidjeti i kakvu sliku o fra- 
njevcima studenti imaju. Jer ta 
slika tumači i neka ponašanja 
studenata franjevaca, govori o 
tome kakva je matrica u koju bi 
trebali ući da bi bili prihvaćeni. 
To je povezano i s drugačijim 
ponašanjem u habitu nego bez 
njega. Bilo da se radi o jačem 
svjedočenju vjere, bilo da se radi 
o blokadi uzrokovanoj strahom 
od neuspjeha. Kako smo već vi- 


djeli, studentska očekivanja od 
studenata franjevaca povezana 
su s njihovim načinom traženja 
Boga. S njihovom slikom o Bo- 
gu i o njegovim svjedocima. Sa- 
ma činjenica da netko reagira, 
na pozitivan ili negativan način, 
na ponašanje franjevca, otkri- 
va njegovo traženje Boga. To je 
pozitivno, ali nekada se može 
pretvoriti u dvosjekli mač. Prije 
ćemo susresti Boga ako mu ide- 
mo ususret. Ali, ako ga tražimo 
na pogrješnom putu, doći će do 
mimoilaženja. I tu dobivamo po- 
moć svjedoka koji nam ukazuju 
na ispravan put. Ali trebamo se 
prvo mi promijeniti da nas naše 
interpretacije nečijeg ponašanja 
ne bi odvukle dalje od Boga i da 
ne bi smjestili Boga u svoje kalu- 
pe, u malene posudice koje smo 
mu pripremili. 

Zato mogu reći da mi je isku- 
stvo studiranja s franjevcima 
omogućilo novi pogled na svje- 
doke i uklonilo krive slike o nji- 
ma. Svjedok je dobar ukoliko 
dobro svjedoči za objektivnu 
stvarnost za koju treba svjedoči- 
ti i tu njegova osobnost ne bi tre- 
bala biti odlučujući element. Ne 
odlučuje svjedok je li stvarnost 
prisutna ili nije, je li istinita ili 
nije. Ali oni kao svjedoci u život- 
nom svjedočenju moraju uložiti 
svoju osobnost da bi ljudi povje- 
rovali onome na što oni upućuju. 
Kako kaže Chiara Lubich, izme- 
đu nas ostaju Božje milosti i naši 
križevi, ono što Bog nama daje i 
ono što mi dajemo Bogu. Ali ono 
što iz toga izvire, posljedica ta- 
kvog života, ostaje uvijek obveza 
otkrivati. 

Misionar u zemlji dijamanata 

Svjedočanstvo iz centralne Afrike 


Stigavši u Afriku imao sam veliki zanos i bio sam spreman 
prihvatiti sve uvjete života , ma kakvi god oni bili. Moram 
priznati: uvjeti su bili puno bolji nego što sam očekivao. 
Došao sam među svoje fratre koji su imali iskustvo življenja u 
Africi , a to mi je davalo veliku sigurnost. U početku mi je sve 
bilo zanimljivo i drugačije nego u Europi. 


0 vijek su aktualne i zanimlji- 
ve teme o Africi i svim do- 
gađanjima na tom kontinentu, 
gdje sam bio 13 godina misionar. 
Iskustvo kroz tolike godine pro- 
vedene u misijama moglo bi ne- 
kom, osobito mladima, biti poti- 
caj za misionarsko djelovanje na 
duže ili kraće vrijeme. 

Slapovi Zrinskih u Kongu 

Prvo ću predstaviti Afriku i 
zemlju u kojoj sam proveo mi- 
sijske dane. Afrika je po veličini 
drugi kontinent na svijetu. Ima 
oko 30 milijuna km 2 , tri puta je 
veća od Europe. Ta velika površi- 
na ima mnogo vode, a stanovniš- 
tvo Afrike ima ozbiljnih proble- 
ma s vodom za piće. Spomenut 
ću neka velika jezera i rijeke: 
Viktorijino jezero (veće je od na- 
še Hrvatske), jezera Tanganyka, 
Malawi i Čad. Zatim rijeke: Nil 
(dug 6.690 km) i Zair (4.630 
km). Većina afričkog stanov- 
ništva ima klimu s dva godišnja 
doba, ili bolje rečeno s dvije se- 
zone: sušnom i kišnom. Tijekom 
cijele godine, i u kišnoj i u suš- 
noj sezoni, jako je vruće. Dakle, 
nema leda i zime, što bi uništilo 
bakterije. Zato su vode onečišće- 
ne i nije ih pametno piti. Takvu 
vodu prije pića treba prokuhati 
i propustiti kroz filter. Misiona- 
ri i o tome moraju voditi računa 


- ukazivati na važnost prokuha- 
vanja vode prije pića. Ako to nije 
dovoljno, domaćici u obitelji se 
kaže da se treba ispovjediti ako 
daje vodu djeci koju nije proku- 
hala. Iskustvo je pokazalo koli- 
ko neprokuhana voda može biti 
opasna po zdravlje. 

Država Kongo (prije Zair) na- 
lazi se u centralnoj ili ekvator- 
skoj Africi. Kongo je ogromna 
zemlja, površine 2.345,409 km 2 . 
Ima oko 60 milijuna stanovnika. 
To su većinom Bantu-crnci. Ban- 
tu plemena pripadaju centralnoj 
Africi, ima nešto i sudanskih cr- 
naca, Nilota i Pigmejaca. Glavni 
grad Konga je Kinshasa s oko 6 
milijuna stanovnika. Zanimlji- 
vo je primijetiti da se u Kongu 
u zadnji 30 godina stanovništvo 
udvostručilo. Ljudi se bave ve- 
ćinom poljoprivredom i stočar- 
stvom kao i u drugim djelovima 
Afrike. Zemlja je izuzetno bogata 
prirodnim bogatstvima od kojih 
stanovnici nemaju nikakve ko- 
risti, nego samo probleme, zbog 
čega se tamo i događaju ratovi. 

Povijest kršćana u Kongu je 
dosta neobična. U XIV. st. for- 
mirana je zemlja Kongo. Doma- 
će poglavice mwami (kralj) 1491. 
god. primaju krštenje. Prvi mi- 
sionari koji su došli u područje 
Konga bili su franjevci kapucini, 

Fra Stojan Damjanović, 
Visovac 

- samostanski vikar 


Mislim da je najbolje 
što smo mogli napraviti 
kao misionari to što 
smo odgojili i pripremili 
domaće mladiće za 
fratre i svećenike , koji će 
sve započeto nastaviti i 
napravljeno održavati. 

Da nismo imali svojih 
nasljednika u misiji nakon 
povratka u domovinu, 
sve bi se to srušilo i išlo 
unatrag; kako duhovno 
tako i materijalno. 

ČUVARI NADE 


koji su krstili plemenske pogla- 
vice mwami. To je bio početak 
trgovine i razmjene robe Europe 
i Konga. Prvi poglavica koji se 
krstio zvao se Nizinga Mvem- 
ba - mwami. Bio je iz plemena 
Ba-kongo, a na krštenju je dobio 
ime Alfonso I. Bio je uvjereni kr- 
šćanin i borio se protiv trgovine 
robljem. Zbog takvih njegovih 
uvjerenja i zasluga papa Lav X. 
posvećuje u Rimu njegova si- 
na Kinu Mvemba (kršteno ime 
Henrik) za biskupa u Africi. On 
je bio prvi biskup crnac u Africi. 

Obećavajući početak u Africi 
nije se mogao razvijati normalno 
zbog tropskih zaraznih bolesti, 
među kojima je najveći problem 
donosila malarija. Naime, mno- 
gi su umirali od malarije, što je 
iziskivalo veliki oprez. Neki mi- 
sionari, koji su se odvažili ići s 
trgovcima, nisu se nikad vratili u 
Europu. Poseban je problem ka- 
da se ostane duže u takvim trop- 
skim područjima. Čovjek se iscr- 
pi, a tada malarija napada. Kad 
se od nje prividno izliječiš i opo- 


raviš, ona samo čeka da se pre- 
moriš i oslabiš, pa evo je pono- 
vo. Svi smo mi misionari u Africi 
imali malariju: netko više, netko 
manje puta. Ja sam je imao 15 
puta. Sreća što danas ima raznih 
lijekova, pa kada se koriste pra- 
vovremeno u pravilu nema po- 
sljedica. Malarija je bila jedan od 
razloga da duže vrijeme u Kongu 
nije bilo misionara, pa su domaći 
kršćani ostali u manjini i sačuvali 
svoju vjeru. 

U XIX. stoljeću počinje kolo- 
nizacija Konga. U tom vremenu 
mnogi istraživači istražuju pod- 
ručje današnjeg Konga. Privla- 
čilo ih je putovanje uz najveću 
rijeku Kongo. U tim skupinama 
istraživača bio je i jedan Hrvat, 
Dragutin Lerman (1863.-1918.) 
iz Požege. On je bio i vođa ekspe- 
dicija i otkrio je velike slapove na 
rijeci Kuili, i nazvao ih „Slapovi 
Zrinskih". Tako su se zvali sve do 
1974. god., kada je predsjednik 
Mubutu izvršio tzv. zairizaciju u 
zemlji i ukinuo sva bjelačka ime- 
na. Lerman nam je još poznat 



Fra Stojan i fra Ilija s mladim Kongoancima 


po Pismima iz Afrike. Kada su na 
Berlinskom kongresu europske 
zemlje dijelile Afriku, današ- 
nji Kongo je pripao belgijskom 
kralju Leopoldu II. On je Kongo 
proglasio državom i bio njezin 
poglavar. Već 1960. god. Kongo 
postaje samostalna država, oslo- 
bođena kolonijalne uprave. God. 
1965. mladi general Mubutu, 
zavjerom i uz podršku zapadnih 
sila, državnim udarom preuzi- 
ma vlast i staje na čelo republi- 
ke i vlade. Državu je podijelio u 
8 regija, a glavni grad Kinshasu 
proglašava zasebnom regijom. 
Nadalje, svaku regiju podijelio 
je na 24 manje regije i 133 zone. 
Današnje Kongo ima 9 crkvenih 
pokrajina - metropolija. Od 60 
milijuna stanovnika Konga pre- 
ko 50% je katolika. Na čelu nad- 
biskupije Bukavu, u kojoj sam 
proveo 13 god. misionarskog ra- 
da, danas je Franjo Ksaveru Ma- 
rayiji. Dobro smo se poznavali i 
prije imenovanja za nadbiskupa. 

Život na 2.000 m 

Stigavši u Afriku imao sam ve- 
liki zanos i bio sam spreman pri- 
hvatiti sve uvjete života, ma ka- 
kvi god oni bili. Moram priznati: 
uvjeti su bili puno bolji nego što 
sam očekivao. Došao sam među 
svoje fratre koji su imali iskustvo 
življenja u Africi, a to mi je dava- 
lo veliku sigurnost. U početku mi 
je sve bilo zanimljivo i drugačije 
nego u Europi. Sve te razlike su 
mi više činile zadovoljstvo i bile 
zanimljive, nego što su mi pravi- 
le poteškoće. Naša misija Luhwi- 
nja smještena je na nadmorskoj 
visini od točno 2.000 m, a mi 
smo bili u dolini. Brda oko nas 
su se dizala i do 3.000 m. Klima 
je bila, zahvaljujući upravo većoj 
nadmorskoj visini, ugodna, tj. 
ni previše vruće ni previše hlad- 

no. Pošto smo bili blizu ekvator- 
ske crte, dan je trajao 12 sati, a 
noć 12 sati. Imali smo samo dvije 
sezone: kišnu i sušnu. Kišna se- 
zona trajala je 8-9 mjeseci, a suš- 
na 3-4 mjeseca. Tijekom svih 12 
mjeseci za dnevnog svjetla bila 
nam je dovoljna košulja kratkih 
rukava, a po noći smo svaka- 
ko trebali džempere. Za vrijeme 
sušne sezone sva trava se osuši i 
sve miruje, a na zemlji se ne mo- 
že ništa raditi, sve dok ne poč- 
ne padati kiša. Sve se budi kada 
počne kišna sezona: sve počinje 
bujati, brda se pokriju zelenom 
travom kao da ih je netko po- 
krio zelenim tepihom. Obzirom 
da se stanovništvo većinom ba- 
vi poljoprivredom i stočarstvom, 
započinju radovi u polju, a stoka 
(blago) uživa na brdima; pasući 
mladu, zelenu travu. 

Po dolasku (1986. god.), u 
misiji Luhwinji zatekao sam na- 
še misionare fra Antu Vukušića, 
fra Dragu Gverića i Amerikanca 
fra Marca Neumanna, koji je bio 
brat laik i liječnik. Od sestara bi- 
le su tu s. Blaženka Barun, s. Eri- 
ka Dadić, s. Romana Baković, s. 
Mirabilis Višić, s. Većenega Do- 
vranić i s. Mirjam Penić. U našoj 
drugoj misiji Nyjatende, bili su 
fra Božo Ćurčija i fra Ilija Bari- 
šić. Bio sam ugodno iznenađen 
i zadivljen kako oni svi rade sa 
zanosom i radošću. Posla je bilo 
za sve i previše. Samo naša misi- 
ja Luhwinja, s velikim centrima 
Burhinyi i Kazibom, ima površi- 
nu od 3.600 km 2 . To je ogroman 
prostor, kojeg je trebalo pokriva- 
ti s malim brojem misionara i mi- 
sionarki. Do sada su se od misije 
Luhwinje odvojili Burhinyi i Ka- 
ziba, i postale zasebne župe. Radi 
usporedbe, sada svaka župa ima 
po trojicu franjevaca- svećenika. 
Svi su oni domaći sinovi, koje 


smo mi odgojili prije napuštanja 
misija i povratka u naše provin- 
cije. 

Odmah sam vidio da je misi- 
ja dobro organizirana i da svat- 
ko zna što će i kako raditi. Puno 
se toga gradilo, jer je misija bila 
relativno mlada, pa je puno toga 
nedostajalo. Gradili su se škole, 
dispanzeri, manje crkve po uda- 
ljenim selima i velika crkvu u 
centru župe. Misija je imala 50 
manjih centara, bazičnih zajed- 
nica rasprostranjenih po cijeloj 
misiji. Svaka ta zajednica je imala 
svoje odgovorne, sve je to trebalo 
koordinirati i obilaziti. U misiji je 
bilo preko 100 vjeroučitelja do- 
brovoljaca, jer bez njih se ne bi 
moglo držati ovako veliku misi- 
ju. Na području cijele misije bilo 
je preko 100 tisuća stanovnika, 
od čega preko 20 tisuća katolika. 
Vjeroučitelji su držali pouke tije- 
kom 4 godine prije krštenja. Sve 
se provjeravalo i organiziralo s 
domaćim ljudima u misiji. Mož- 
da će se netko upitati zašto odra- 
sloj osobi treba održati 4 godine 
pouke prije krštenja. Znamo da 
oni nemaju kršćanske kulture i 
da žive u sredini koja ima pogan- 
ske običaje i tradiciju koja se su- 
protstavlja kršćanstvu. Nije im 
se lako svega toga brzo oslobodi- 
ti, zato je potrebno duže vrijeme 
da se postupno oslobode loših 
navika i običaja, a da s vreme- 
nom uvažavaju i prihvate kršćan- 
ske istine i moral. 

Rad u kući odgoja 

U našoj misiji Luhwinja pro- 
veo sam godinu dana, zatim sam 
premješten u Nyatende, novoo- 
tvoreni samostan i u kuću odgoja 
budućih fratara. Ovaj samostan 
i kuća odgoja su 12 km udaljeni 
od grada Bukavu. Tu sam proveo 
9 god. Misija Nyjatende teritori- 


jalno je mnogo manja od Luhwi- 
nje, ali broj katolika je dvostruko 
veći. Blizu je grada, pa je gušća 
naseljenost a i veći je postotak 
kršćana u odnosu na Luhwinju. 
U misiji Nyjatende župnik je bio 
fra Božo, a u samostanu smo bi- 
li fra Ilija i ja s domaćim fratrom 
Josefom Kalanbajom. Nas tro- 
jica smo počeli odgajati doma- 
će mladiće, pripremajući ih kroz 
kandidaturu i postulaturu za 
novicijat. Kroz tih 9 god. vršio 
sam dužnosti vikara, ekonoma i 
gvardijana. Mislim da je najbolje 
što smo mogli napraviti kao mi- 
sionari to što smo odgojili i pri- 
premili domaće mladiće za fratre 
i svećenike, koji će sve započeto 
nastaviti i napravljeno održavati. 
Da nismo imali svojih nasljedni- 
ka u misiji nakon povratka u do- 
movinu, sve bi se to srušilo i iš- 
lo unatrag; kako duhovno tako i 
materijalno. 

Danas su od tih dviju misija 
nastale već 4 župe te samostan i 
kuća odgoja. Na tih 5 mjesta dje- 
luje 16 franjevaca- svećenika. Mi, 
hrvatski misionari, u pokrajini 
Kivu formirali smo 36 mladih re- 
dovnika. Jedan od njih je u Tur- 
skoj, jedan u Jeruzalemu, dvojica 
u centralnoj Africi, neki studiraju 
u Rimu za profesore, neki u Kol- 
veziju već predaju na teologiji, a 
drugi su po župama diljem Kon- 
ga. Ove činjenice govore kako je 
naša Provincija ispravno postu- 
pila kada je donijela odluku da 
svoje fratre pošalje u misije u 
Afriku. Ako se još u obzir uzmu 
tisuće pripremljenih i krštenih 
te mnogi izgrađeni objekti za po- 
trebe župe i lokalnog stanovniš- 
tva, opravdanost boravka u misi- 
jama postaje uvjerljivija. 

Razgovor s fra Pierbattistom 
Pizzaballom, kustodom 
Svete Zemlje 



Fra Pierbattista Pizzaballa, 
Jeruzalem 

- kustod Svete Zemlje 


Liturgijsko slavlje u Jeruzalemu 


Počeci: Mi, franjevci, nazočni 
smo u Svetoj Zemlji stoljećima -još 
od vremena sv. Franje Asiškog, koji 
je i sam posjetio sveta mjesta. Sve- 
ta Stolica povjerila je upravo nama, 
manjoj braći, čuvanje svetih mje- 
sta. Možete li nas upoznati s posla- 
njem franjevaca u Svetoj Zemlji, ali 
i šire - na Bliskom Istoku? 

Sveta Stolica povjerila je upra- 
vo nama, manjoj braći, brigu za 
sveta mjesta. To je, dakle, zajed- 
nička obveza, koju svaki mladić 
kojega je Gospodin pozvao da ga 
slijedi putem kojeg je utabanao 
sv. Franjo, mora osjećati kao sa- 
stavni dio svojeg vlastitog pozi- 
va. Prihvatiti biti sljedbenik Isu- 
sa, poput Franje, kroz življenje 
njegovog Evanđelja, sine glossa, 
dovodi do osjećaja odgovorno- 
sti za brigu o mjestima gdje je 
odzvanjala radosna vijest. Ku- 
stodija Svete zemlje je po svojoj 
naravi međunarodna provincija 
Reda Manje braće, rođena takva 



voljom serafskog Oca. Misija fra- 
njevaca u Svetoj Zemlji je posluš- 
nost poslanju Crkve: čuvanje, u 
njezino ime, svetih mjesta na- 
šega otkupljenja. Naša je zadaća 
čuvati sveta mjesta, baš poput 
sv. Franje, čovjeka dijaloga i mi- 
ra, zaljubljenog u siromaštvo, 
koji je znao biti bližnji čovjeku 
koji trpi. Čuvati ( custodire ) zna- 
či oživljavati, činiti živim, do- 
stupnim i gostoljubivim sveto 
Mjesto. Znači omogućiti prostor 
molitve, brinuti se za kutke gdje 
se može uroniti u šutnju koja po- 
maže misliti na Boga ljubeći ga, 
dok hodočasnici i turisti prolaze. 
Znači, nadalje, podupirati mje- 
sne kršćane i pomoći im da osta- 
nu vjerni vlastitim korijenima, 
vlastitoj zemlji. Posao je to koji 
ne poznaje stanke, osim u trenu- 
cima kad se zaoštri nasilje zbog 
političke situacije koja priječi ho- 
dočašća, i onda naš napor ne biva 
umanjen, nego postaje drugači- 
ji... To je ponizan posao, satkan 
od mnogo strpljivosti, nepre- 
stane budnosti, raspoloživosti, 
učenja. Svakako, jer čuvati znači 
također studirati, iskopavati, vr- 
šiti sav onaj arheološki rad koji 
Mjestu daje povijesnu istinitost i 
preobražava se u dragocjene po- 
datke, koji pomažu gledati iznad 
preostalog kamenja stvarnost 
koja je ovdje obitavala prije dvije 
tisuće godina. Čuvati znači znati 
slušati mjesne kršćane, razumje- 
ti njihove poteškoće i pomoći im 
da ostanu vjerni svojoj zemlji, 

učiniti ih ponosnima što su ov- 
dje svjedoci vjere svojih prarodi- 
telja, podupirući ih i pomažući 
im da nastave živjeti ovdje svo- 
ju vjeru. Pavao VI. u svojoj apo- 
stolskoj pobudnici Nobis in animo 
(1974.) piše: Nisu bez božanskog 
nacrta povijesne okolnosti XIII. 
stoljeća dovele u Svetu Zemlju Red 
Manje braće. Sinovi sv. Franje su 
od onda ostali neprekidno u Isuso- 
voj domovini , služeći mjesnoj Crkvi 
i čuvajući, obnavljajući i štiteći sve- 
ta kršćanska mjesta. Zatim i Ivan 
Pavao II. te Benedikt XVI., koji je 
ovu misiju našeg Reda ponovno 
istaknuo biranim i ljubaznim ri- 
ječima. Papa je ponovno pozvao 
na dužnost i čast koje sa sobom 
nosi ovo poslanje povjereno na- 
ma, vama mladi franjevci hrvat- 
skih provincija. 

Počeci: Obnašate službu kusto- 
da Kustodije Svete Zemlje. Koje su 
Vaše temeljne dužnosti i uloge? 

Kustodija Svete Zemlje ima 
290 fratara, različitih nacional- 
nosti, koji djeluju u Izraelu, Pale- 
stini, Jordanu, Libanonu i Siriji, 
ali i na Cipru i u Grčkoj. Uz bri- 
gu za sveta mjesta i prihvaćanje 
hodočasnika, oduvijek pomažu 
u pastoralu mjesnim katolicima, 
osobito Palestincima, za koje je 
stvorena i održava se razvije- 
na mreža socijalne, obrazovne i 
smještajne pomoći. Osim toga 
tu je otprilike 30000 kršćana ko- 
ji su povremeno prisutni u tom 
području zbog posla, i malene 
zajednice katolika hebrejskog 
jezika. Sve ovo u zemlji sukoba, 
okupacije, nasilja, ogledalo jed- 
nog svijeta koji ne zna i ne želi 
ili ne može živjeti u miru. Zada- 
ća kustoda Svete Zemlje je traži- 
ti odgovore na zahtjeve koje ova 
situacija predstavlja. Bez sum- 
nje, zadaća koja najviše obvezuje 
je tumačiti i razumjeti očekiva- 
nja fratara. Kustod mora, dakle, 
nastojati oko formacije fratara, 


podijeliti s njima njihove poteš- 
koće, ohrabriti ih. Osim toga tu 
su želje i projekti koji se tiču po- 
sadašnjenja, obnove, radikalnih 
promjena; oni su nužni i potiču 
na davanje odgovora pred zahtje- 
vima vremena. 

Počeci: Kakvo je stanje na po- 
dručju ekumenizma i međureligij- 
skog dijaloga, osobito u Jeruzale- 
mu? Budućnost palestinske države 
i odnosi s Izraelom? 

Problem dijaloga nije jedno- 
stavan ni lagan. U Svetoj Zemlji 
ekumenizam je kruh svagdašnji, 
u doslovnom smislu to je stvar- 
nost bez koje se ne živi. Mi češće 
upotrebljavamo riječ „kršćani" 
negoli „katolici", jer bez dobrih 
prijateljskih odnosa, suradnje i 
uzajamne pomoći s ostalim kr- 
šćanskim zajednicama svi mi kr- 
šćani zajedno ne bismo uspjeli 
preživjeti. Veliki teološki razlo- 
zi ne sprječavaju svakodnevni 
konkretni ekumenski odnos. Mi 
smo manjina, zaista mala (2%) i 
djelujemo u mnogim različitim 
Crkvama (Jeruzalem je grad u 
kojem svoja sjedišta imaju 13 bi- 
skupija, svaka s vlastitim bisku- 
pom). Ova rascjepkanost stvara 
nadstrukturu odnosa, oslabljuje 
snage, raspršuje projekte. Rijetke 
su zadaće koje se vrše zajedno, a 
pri suradnji gotovo nikad nema 
jednodušnosti. Bliski istok i po- 
sebno Sveta Zemlja su mjesta na 
kojima se odgaja za svakodnevni 
suživot. Međureligijski dijalog 
ima svoje posebnosti: s musli- 
manima nas veže osam stoljeća 
povijesti i povijesnih poteškoća. 
Ova tolerancija je ipak lomljiva 
i čini se da je fundamentalizam 
razbija svakim incidentom. Ku- 
stodija, koja je ovdje osnovala 
prve školske ustanove za lokalno 
stanovništvo, ne prihvaća u vla- 
stite škole samo kršćane svakog 
obreda i naziva, nego i muslima- 
ne. Manjina u kojoj se trenutno 


nalazimo, čini da neke naše škole 
pohađaju više muslimani, nego- 
li kršćani. Razgovarati s jednim 
Hebrejom znači znati objasniti 
vlastitu kršćansku vjeru njemu 
nepoznatim polazištima. Nema- 
mo zajedničke koncepte. Mora- 
mo cijeniti ovaj dijalog kako bi- 
smo mogli ući u svijet hebrejskog 
mišljenja. Moramo biti iskreni 
i priznati da se još uvijek malo 
poznajemo. Otkriva se jasna po- 
treba za jačanjem povjerenja, za 
oslobođenjem od predrasuda, 
koje neizbježno vode ne do dija- 
loga, nego do polemike. 

Više od šezdeset godina kon- 
fliktnog stanja izgradio je nega- 
tivnost u čovjeku koji se boji. Pa- 
lestinci imaju strah od Izraelaca, 
Izraelci se boje Palestinaca i izmi- 
šljaju uvijek nove načine odvaja- 
nja koji onda stvaraju frustraciju 
i nasilje. Trgovanje mirom, pro- 
ces pomirenja, razgovor o mi- 
ru, kako god to nazvali, izraz su 
također ne htijenja mira. Mir se 
mora željeti, mora se prihvatiti, 
treba biti spreman prihvatiti re- 
zultate mira. 

Svaka stvar u ovoj zemlji uvje- 
tovana je izraelsko-palestinskim 
sukobom. Situacija ima nužnu 
potrebu časnog i konkretnog 
traženja puta mira. Ima potrebu 
prihvaćanja žrtvovanja, napora, 
očišćenja sjećanja, što mir i za- 
htijeva. To je dug put. 

Počeci: Sv. Franjo je 1212. 
god., na putu prema Svetoj Zemlji, 
dospio u Hrvatsku. Možemo reći da 
je upravo on prvi fratar koji je po- 
vezao Hrvatsku i Svetu Zemlju, i od 
tada su naše veze uistinu jake: sje- 
timo se fra Nikole Tavelića, Vašeg 
predšasnika fra Bonifacija Stjepo- 
vića, ili pak fra Jeronima Golubovi- 
ća. Možete li nešto reći o doprinosu 
hrvatskih franjevaca? 

Nikola Tavelič se rodio oko 
1340. godine u Šibeniku. Po- 

slan je u misije u Bosnu, gdje se 
zalagao za obraćenje bogumila 
(patarena), zajedno s Deodatom 
iz Ruticinija. God. 1384. dola- 
ze obojica u Palestinu i ovdje 
nalaze druga dva brata, Petra 
iz Narbone i Stefana iz Cunea, i 
zajedno se posvetiše propovije- 
danju Evanđelja muslimanima s 
velikom gorljivošću. U studenom 
1391. pripremili su jedan govor 
u kojem je bio opovrgnut islam 
i izložena kršćanska vjera. Dana 
11. studenoga 1391., s velikom 
hrabrošću, predstave se kadiji i 
pročitaju svoj govor. Pozvani su 
da to opovrgnu što odlučno odbi- 
jaju pa ih zatvore i daju mučiti tri 
dana. Zatim su ih doveli na trg 
i ponovno ih pozvali na opoziv 
svojih riječi. Njihovo odbijanje 
potvrdilo je osudu i odmah bija- 
hu ubijeni. Kult sv. Nikole Taveli- 
ća i drugova mučenika posvjedo- 
čen je od XV. st. Kanonizirao ih je 
Pavao VI. 1970. god. 

Nakon 150 godina susreće- 
mo drugog velikog vašeg suna- 
rodnjaka: fra Bonifacije Stje- 
pović, u Kustodiji poznatiji po 
imenu Bonifacije iz Dubrovnika. 
Djeluje u vremenu kada Palesti- 
na trpi tursku invaziju (1517.). 
Teolog, pravnik, biskup, apo- 
stolski legat i vizitator, čovjek 
kulture i vlasti, pisac, fra Boni- 
facije je ostao poznat u povijesti 
Kustodije po mnogim, važnim 
djelima, među kojima je i resta- 
uracija kapele s Kristovim Gro- 
bom. Zaslužan je što franjevci 
nisu izgnani iz svojih samosta- 
na nakon što su izbačeni 1551. 
god. iz Cenacola, mjesta koje ču- 
va uspomenu Posljednje večere; 
zatim za dobivanje od gruzijskih 
monaha samostana Svetog Spa- 
sitelja, koji je do danas centralno 
sjedište Kustodije Svete Zemlje; 
zbog svog djela Liber de perenni 
cultu (Knjiga o vječnom štovanju) 
koja je od temeljne vežnosti zbog 


svog palestinološkog, tumači- 
teljskog i liturgijskog sadržaja. 
Bio je jedan od velikih Kustoda 
Svete Zemlje, koju je vodio u dva 
perioda: 1551.-60. i 1562.-64. U 
korespodenciji s Papom i katolič- 
kim kraljevima za vrijeme resta- 
uracije i rekonstrukcije Kapele 
koja sadrži prazan Grob, ostavio 
nam je obilno i zanimljivo sjeća- 
nje kako na tadašnje povijesno 
razdoblje u kojem se nalazila Pa- 
lestina, tako i na liturgiju i na sve 
što se tada događalo u bazilici 
Svetog Groba. 

Na dan pronalaska kamenog 
postolja na kojem je bilo polože- 
no tijelo Gospodinovo piše ocu 
isusovcu Cresteruinu: Za vlada- 
vine pape Pavla IV. i cara Karla V., 
godine Kristove 1555., 27. kolo- 
voza u 4 sata naše su oči ugledale 
Gospodinov grob, naravno, izduben 
u stijeni. U grobu se razabiru dva 
anđela, od kojih jedan nosi natpis: 
„Uskrsnuo je, nije ovdje"; drugi po- 
kazuje grob, a natpis kazuje: „Ovo 
je mjesto gdje je bio pokopan". U do- 
ticaju sa zrakom dva lika anđela su 
skoro potpuno nestali. 

Sjećamo se i fra Jeronima 
Golubovića (1865.-1941.) koji 
je gotovo naš suvremenik, veliki 
povjesničar Kustodije, kao i povi- 
jesti Franjevačkog reda u Svetoj 
Zemlji. Njegovo je djelo Biblioteca 
Bio-Bibliografica della Terra Santa 
e deirOriente francescano (Bio-bi- 
bliografska biblioteka Svete Zemlje 
i franjevačkog Istoka). S potpunim 
se pravom fra Jeronima smatra 
ocem moderne palestinologije. 
Rođen je u Istanbulu u dalma- 
tinskoj obitelji 1865. god., kao 
mladić s majkom dolazi u Jeru- 
zalem. Ulazi u sjemenište u Ain 
Karemu, a zaređen je za svećeni- 
ka 1888. god. Prva njegova služ- 
ba bila je uređenje samostanske 
biblioteke. God. 1896. povjeren 
mu je zadatak da napravi povije- 
sni presjek sedam stoljeća franje- 


vačke nazočnosti u Svetoj Zemlji. 
Fra Jeronim je 1898. god. tiskao 
djelo koje će biti kostur budućih 
povijesnih istraživanja: Serie cro- 
nologica dei Reverendissimi Supe- 
riori di Terra Santa ( Kronološki niz 
mnogopoštovanih poglavara Svete 
Zemlje). Poslije toga je pozvan u 
samostan u Istanbul, svoj rodni 
grad, gdje je zahvaljujući svom 
poznavanju turskog jezika mo- 
gao istraživati biblioteke i arhi- 
ve glavnog grada otomanskog 
carstva. God. 1904 imenovan 
je članom Koledža franjevačkih 
studija - Quaracchi, nedaleko od 
Firenze, gdje je ostao do kraja 
svog života, izdavajući volumene 
iz Biblioteca Bio-Bibliografca della 
Terra Santa koji su izlazili gotovo 
redovitim ritmom. 

Kustodija se također osjeća 
dužnom iskazati priznanje fra 
Jeronimu Mihaiću, Dalmatin- 
cu, koji je rođen 1873. na otoku 
Braču, a umro u Amanu 1960. 
On je prvi fratar pokopan na 
brdu Nebo, a u listopadu 2008. 
blizu njega je sahranjen veliki 
arheolog fra Michele Piccirillo. 
Povezuje ih ljubav prema svetoj 
planini; što im je učinilo M oj sije v 
lik bližim i čiji su pogled prema 
Obećanoj zemlji tko zna koliko 
puta doživjeli. 

Doprinos ovih hrvatskih fra- 
njevaca Svetoj Zemlji je baština 
svetosti, posvećenosti, vjere i 
studija; sve ovo ih uzdiže iznad 
svakog nacionalnog okvira i gra- 
nica religiozne pripadnosti. Hr- 
vatski franjevci zaslužuju ponos, 
oni su korisni i potrebni primjeri 
za kršćanstvo koje živi za Kra- 
ljevstvo Božje, svakom čovjeku 
koji djeluje za dobrobit čovječan- 
stva. 

Počeci: Časopis „Počeci" uređu- 
ju mladi franjevci iz Splita, studen- 
ti teologije. Naš Red također ima 
nekoliko učilišta i u Svetoj Zemlji. 
Možete li nas upoznati s radom 

tih učilišta? Kakva su iskustva sa 
studentima-franjevcima iz cijeloga 
svijeta? 

Franjevački biblijski studij 
(skraćeno SBF, od lat. Studium 
Biblicum Franciscanum) je znan- 
stvena institucija za istraživanje 
i akademsko poučavanje Svetog 
pisma i biblijske arheologije. Bez 
sumnje je najpoznatiji od svih 
franjevačkih studija. Osnovan 
je 1901., djeluje neprekidno od 
1924. i ima sjedište u samosta- 
nu Bičevanja Gospodinova, na 
početku ulice Via Dolorosa. Dio je 
Papinskog sveučilišta Antonianum 
u Rimu, a 2001. je postao Fakul- 
tet biblijskih znanosti i arheologije. 
Ovdje stotinjak studenata pori- 
jeklom iz različitih krajeva mogu 
dobiti magisterij ili doktorat u 
biblijskim znanostima i arheolo- 
giji. Na SBF vaš sunarodnjak fra 
Tomislav Vuk je vice-dekan. Tu je 
također i fra Mario, koji pripre- 
ma magisterij. SFB-u je pridru- 
žen Muzej osnovan 1902., gdje 
su izloženi najznačajniji prona- 
lasci arheoloških iskapanja, koje 
je vodio Studij. SBF-u pridružen 
je kao prvi ciklus teologije Studi- 
um Theologicum Jerosolymitanum 
(STJ, Teološki jeruzalemski studij ), 
sa sjedištem pri samostanu Sve- 
tog Spasitelja, uključujući dvogo- 
dište filozofije. 

Kustodija Svete Zemlje ute- 
meljila ga je 1866. kao veliko sje- 
menište za formaciju vlastitih 
kandidata za svećeništvo. Osim 
franjevačkih studenata, STJ pri- 
ma također i kandidate iz drugih 
redova i laike. Od 1971. pripojen 
je Papinskom sveučilištu Antoni- 
anum i ima mogućnost potvrđi- 
vanja bakalaureatskog stupnja u 
svetoj teologiji. I STJ je međuna- 
rodnog karaktera, a ovdje je kao 
docent kanonskog prava fra Mi- 
ron Sikirić, kao i fra Antonio i fra 
San dro, dvojica hrvatskih bogo- 
slova. Valja spomenuti također 


Centro Francescano di Studi Orien- 
tali del Cairo ( Musky ) ( Franjevač- 
ki centar istočnih studija u Kairu), 
nastao 1954. s ciljem boljeg upo- 
znavanja istočnog kršćanstva. 
Kako opisati život među svim 
ovim mladim fratrima koji po- 
hađaju naše obrazovne ustanove 
i koji dolaze iz svih djelova svi- 
jeta? To je lijepa posebnost koja 
čini dio Kustodije. Međunarodni 
karakter je, ponavljam, jedno ve- 
liko bogatstvo. 

Počeci: Pred nama su mnoge 
mogučnosti djelovanja i rada, bilo u 
Hrvatskoj, bilo u svijetu - pa tako 
i u Svetoj Zemlji. Na kojim područ- 
jima osobito očekujete pomoč i su- 
radnju, pa tako i fratara Provincije 
Presvetog Otkupitelja (Split)? 

U Hrvatskoj i BiH postoji 5 
franjevačkih provincija, s uku- 
pno 1000 fratara (ofm). U Ku- 
stodiji je trenutno jedan fratar 
iz vaše provincije, petorica iz 
Provincije Sv. Cirila i Metoda iz 
Zagreba, jedan iz provincije Bo- 
sne Srebrene, jedan iz Provincije 
Uznesenja BDM (Hercegovina). 
Misionarsko poslanje svake pro- 
vincije Reda Manje braće podra- 
zumijeva jednog fratra u Svetoj 
Zemlji. Prostor za pomoć i su- 
radnju svake provincije prema 
Kustodiji je velik; ne samo da je 
velik, nego i raznovrstan. U Bazi- 
lici Navještenja u Nazaretu dvoji- 
ca su vaših fratara sunarodnjaka: 
sakristan i ispovjednik. Dvije su 
to veoma važne službe za prihvat 
hodočasnika. Kustodiji je povje- 
reno 65 svetih mjesta, od kojih 
su 62 na području koje se općeni- 
to zove Sveta Zemlja, a 25 glav- 
nih samostana također su župe 
koje je latinski patrijarh povjerio 
fratrima. Škole Svete Zemlje, 14 
ustanova, pohađa više od 10000 
polaznika, počevši od prvih ra- 
zreda sve do mature. Izdajemo 
Časopis Svete Zemlje na 7 razli- 
čitih jezika. Široko polje druš- 


tvenog angažmana kreće se od 
poticanja inozemnog stipendira- 
nja polaznika različitih škola do 
stipendiranja polaznika sveuči- 
lišnih studija. Uključuje također 
osiguravanje kuća za stanovanje 
siromašnim kršćanima kako ne 
bi iseljavah. Trebamo fratre, jer 
nas je malo. Nema nas dovoljno 
za veliki posao kojeg zahtjeva 
ova zemlja. Jedno jako široko po- 
dručje koje se mora moći susresti 
s fratrima hrabre, konkretne i 
velikodušne vjere; s fratrima za- 
ljubljenima u vlastito zvanje. 

Počeci: I na kraju: Vaša poruka 
našim čitateljima. 

Hodočastite u Svetu Zemlju. 
Svakako, postoji i hodočašće u 
Rim, Petrovom sjedištu, no ho- 
dočašće u Svetu Zemlju na istom 
je nivou. Evo moje poruke za vas: 
fratri i čitatelji ovog časopisa, 
srdačno i iskreno vas pozivam 
da hodočastite u Svetu Zemlju. 
Predajem vam ulomak iz Pisma 

0 hodočašću pape Ivana Pavla II., 
jer sadrži također i riječi zahval- 
nosti za naše služenje u Svetoj 
Zemlji, koje će - nadam se - u va- 
ma roditi željom da nas izbližega 
upoznate. 

To je svjedočanstvo koje me 
uvodi u jedan dugi niz osoba, koje 
več 2 000 god. traže Božje stope u 
onoj zemlji, koja se s pravom nazi- 
va sveta, kao hodati po stijenama, 
po brdima, po vodama, koje su bile 
sastavni dio zemaljskog života Bož- 
jeg Sina. Iz prošlosti je poznat Ege- 
rijin putopis. Koliki su hodočasnici 

1 sveci nasljedovali njezin primjer 
tijekom stolječa. Providnost je htje- 
la da uz braču istočnih crkava za 
krščanstvo Istoka budu iznad sve- 
ga sinovi sv. Franje iz Asiza, sveca 
siromaštva, blagosti i mira; da pro- 
tumačite na pravi evanđeoski način 
opravdanu želju krščana za čuvanje 
mjesta koja čine naše duhovno ko- 
rijenje. 

Preveo: fra Jure Hrgovič 

Bože moj! 

Izrastao na mirisnu jugu Lijepe naše opasao se franjevačkim habitom i pošao na hodočašće 
koje traje i danas. Ne težeći materijalnom uznio se u transcendentalnom , ogledao u 
znanstvenom i umjetničkom , ali ponajviše u karizmi i odanosti Kristu , sakralnoj dubini i 
tajni istinske Ljubavi. Ta karizma čini ga institucijom i fenomenom koji će trajati dugo poslije 
njegova boravka na zemlji. Njegova je već legendarna skromnost prerasla do snage koju sam 
više puta doživjela kao uznositu poniznost , ili poniznu uznositost. 



Nevenka Nekić, Zagreb 

- književnica i potpredsjednica 
Hrvatske Paneuropske unije 


Ulazio je u naše živote 
nasmijan i ozbiljan u 
isti mah, kao one davne 
sedamdeset i druge, kad 
se održavao seminar 
za roditelje. Stupio je 
pred razred roditelja s 
pitanjem: Imate li kod 
kuće Bibliju ? Svi smo 
digli ruke. Onda: Je li 
čista i uredna? Polovica 
je digla ruke, a mi smo 
posramljeni pognuli glave. 
On se nasmijao i obasjao 
nas riječima: Biblija 
mora biti malo masna, 
pošarana, s„ušima u , 
jer to znači da se puno 
čitala... 


etko je snimio dokumentar- 
ni film o našem skromnom 
i možda najpoznatijem franje- 
vačkom bratu Bonaventuri Du- 
di. Ide on tako praćen filmskom 
kamerom kroz prostor i vrijeme, 
otežalim korakom ponire sve 
do dana najranijih sjećanja, dje- 
tinjstva na jugu ove Lijepe naše, 
kraj kamenih kuća i zidića, kraj 
smokava i čempresa. Penje se na 
potamnjele balustrade i doziva 
imena živih i mrtvih, drži se za 
topli kamen, a s lica mu ne sila- 
zi čudesni osmijeh. Taj osmijeh 
je sažetak divljenja i poniznosti, 
radosti životu u Bogu koji mu ga 
je darovao. 

Manji brat 

Dok tako klizi pod nebom ju- 
ga, ponegdje zastane, pogleda 
oko sebe i uzdahne jedva čujno: 
Bože moj! Bože moj! Isuse Bože moj! 
Ove dvije-tri riječi izgovara mno- 
go puta, gotovo istim tonalite- 
tom, jednostavnim naglaskom na 
onome O u riječi Bože, oblome O, 
koje je čudo koliko i zahvalnost, 
svjetlost poradi sadržaja riječi 
Bog, ali i tajna veličanstvena po- 
niranja u metafizičke prostore 
jedva dostupne čovjeku. U tome 
izricanju riječi zgrumenio se Duh 
Gospodinov koji prati fra Bona- 
venturu na ovozemaljskom pu- 
tovanju kao i ovom filmskom, a 
to je samo malo ponavljanje veli- 
koga života ispunjenoga ljubavlju 


i Ljubavlju. Ljubav prema Bogu 
poprimila je u fra Bonaventuri- 
nom slučaju gotovo sva obilježja 
koja čovjek, jednokratan na ze- 
maljskom putu, može ostvariti. 
Kao manji brat prihvatio je re- 
dovničke zavjete, objedinio um 
i srce, zahvatio u područja teo- 
logije, pjesništva, domoljublja, 
filozofije, povijesti, jezikoslovlja, 
glazbe, pronosio Radosnu vijest, 
ne samo svojim pastoralnim ra- 
dom, nego i svojim životom. 

O svom samostanu i prostoru 
sadašnjega života piše: „Stanu- 
jem u Zagrebu, na Kaptolu. Tu, 
na križanju prema Novoj vesi, 
stoji drevna kapelica posveće- 
na desnom razbojniku koga sta- 
ra predaja zove Dizma. Kad god 
prolazim mimo, pomolim se s 
njim Isusu: ‘Gospodine, sjeti me 
se u svom raju!’ Ako ti otvoriš, 
nitko ne će zatvoriti. Isuse, do- 
broto beskrajna!“. Nestaje polako 
u izmaglici jutra u svom starom 
franjevačkom habitu, a bijeli po- 
jas ljulja se na tamnoj podlozi i 
izaziva sjećanja na aveniji sudbi- 
ne o kojoj on govori kao o izboru 
koji je ipak bio zadan, proviđen, 
koji se odupirao svim zapreka- 
ma. Mislim, koliki li su razboj- 
nici prošli kraj ove kapelice na 
putu prema strašnom zatvoru 
na Novoj vesi, u strahotnim če- 
trdesetim godinama, a nisu znali 
tko ih gleda iz dubine dvije tisu- 
će godina, nisu znali da njihova 

imena nikada ne će biti zabilježe- 
na na ovom komadiću povijesne 
Hrvatske, da će ih zbrisati vjetar 
u ništavilu kamo takvi nestaju. 
Prošle su ovuda i njihove žrtve 
koje nisu umrle u milosti i dosto- 
janstvu, jer se većini ni za grob ne 
zna. A oni koji to učiniše - šute. 

Znam da fra Bonaventura raz- 
mišlja o tome dok prolazi ovim 
romantičnim starim Zagrebom, 
jer on je svoju skrb za domovi- 
nu jasno iskazao moleći se za 
nju Kralju strašne veličine i traga- 
jući za pomirenjem, oprostom i 
dužnim poštovanjem prema žr- 
tvama. Pisao je o tome i u knji- 
zi Rukovet domovinskih tema po- 
kazujući razumijevanje za gnjev 
jednoga Tina Ujevića koji traži 
pravdu i nama i našim neprijate- 
ljima. Pisao je da moli i za ,,njih“, 
traži neka se nađu u Kristu, ne- 
ka se sve ovo stradanje i nadanje 
pretvori na čast Bogu. Tragao je 
za Matošem, Dulčićem stradal- 
nikom, za Stepincem koji ostaje 
kao trajni memento snage i do- 
stojanstva Crkve u Hrvata, za- 
pisao i pjesmu Moja ratna misa 
koja moli za oslobođenje od zlo- 
ga i svakoga zla. Spominjao je ci- 
jelu svoju domovinu i svaki dom, 
molio se da Krist siđe u ovu našu 
nevolju. Taj vez koji spaja zemlju 
rođenja i nebo nad njom, samo je 
jedna tajna od mnogih koje je go- 
netao fra Bonaventura. Bila je to 
uvijek ontološka potraga za njim 
samim kao čovjekom-zrnom, što 
je uzraslo dobrotom ljudi u čude- 
snu i uznositu svjetlost, postalo 
alegorija iz biblijskoga teksta ko- 
ji govori o darovima što si dobio 
da ih umnožiš a ne zakopaš u ze- 
mlju. Ni jedan dar nije fra Bona- 
ventura zakopao. 

Smisao života nadilazi sam 
život i čovjek mora naći nešto 
radi čega se isplati živjeti. Ima li 
većeg razloga od Boga koji daru- 



je život?! Topos njegova rođenja, 
ranih dana pamćenja i nadanja, 
ozračje blistave svježe arije Kra- 
sa i likovi njegovih što počivaju 
odavna u zemlji, a duše u nebu, 
nadahnjuju fra Bonaventuru da 
se prolazeći u sjenama starih gro- 
blja divi tolikoj dobroti, govoreći: 
Bože moj... Tu živi u četvrtoj di- 
menziji i gleda iz rakursa manje- 
ga brata nostalgično i zahvalno 
na prohujale godine ovozemalj- 
skoga života. I pita se neizravno: 
što li je tražio na ovom putova- 
nju? Neka ga školuju, eto, neka 
ga školuju! To je bila davna želja, 
a što ima ljepše od želje u životu? 
I bi mu ispunjeno. Za srce nije 
morao brinuti, a um se morao ra- 
zvijati. 

Hodočašće za smislom života i 
Ljubavi 

O, kolika je golemost planine 
znanja koju će 
usvojiti! Sve 
je to na tom 


putu čekalo: znanosti i njihov 
univerzalni fenomen, tvrdi reali- 
zam nauke i nadrealni svijet glaz- 
be i književnosti, labirinti drev- 
nih jezika, od kojih su neki već 
davno mrtvi, istine i laži gospođe 
povijesti, njenu ALETHEIU, mit- 
ske dubine religije, sadašnjost 
ondašnjosti, krvavi koloplet dva 
rata, obrana pojma OIKOS, ko- 
ji nije samo kuća, nego sveuku- 
pnost ljudskih odnosa koji su 
se nataložili kroz generacije, pa 
utvrđivanje čvrste vjere i nade 
koju polaže u Isusa Krista, koji ga 
stalno vodi za ruku. 

Njegova kuća na Kaptolu nije 
raskošna kurija. Ona je svjetlu- 
cava i pjesnički nadahnuta samo 
u crkvi gdje blistaju Dulčićevi vi- 
traji. Divna samoća njegove so- 
be krcata je knjigama, mirisima 
starih i novih papirnatih strani- 
ca, ponekom slikom i zavjetnim 
darovima skromnih materijalnih 
vrijednosti. 

U tom skladnom okviru du- 
ha i duše nastala su njegova 
djela: knjige, kompozicije, pri- 
jevod Biblije o kojem govori 
kao o čudu što se baš njemu 
našlo na putu. Kroz neka zlatna 
vrata ušla je u njegov malen 
i tajanstven život zadaća: 
biti sudionikom prijevo- 
da i uređenja Biblije! 


Generalni ministar 
Reda fra Jose 
Rodriguez Carballo 
čita Početke 

Ponekad je fra Bonaventura 
napisao neku kratku bilješku te 
poslao i meni, ako je pročitao ka- 
kvo moje djelo. Imao je vremena 
i snage za komuniciranje čak i s 
manje poznatim osobama. Ula- 
zio je u naše živote nasmijan i oz- 
biljan u isti mah, kao one davne 
sedamdeset i druge, kad se odr- 
žavao seminar za roditelje. Stu- 
pio je pred razred roditelja s pita- 
njem: Imate li kod kuće Bibliju? Svi 
smo digli ruke. Onda: Je li čista i 
uredna? Polovica je digla ruke, a 
mi smo posramljeni pognuli gla- 
ve. On se nasmijao i obasjao nas 
riječima: Biblija mora biti malo 
masna, posarana, s „ ušima ‘ jer to 
znači da se puno čitala... 

Posebna je bila njegova majeu- 
tika, svako objašnjenje bilo je jed- 
nostavno i istinito, vjera koja se 
prelijevala u nas bila je duboka i 
on je sudjelovao u našem stvara- 
nju rastvarajući samoga sebe. Ne 
samo riječima, nego snagom svo- 
ga života, stajališta koje je pot- 
krijepio skromnošću i istinitošću. 
Radi njegove vjere mi smo mu 
uvijek vjerovali. Upravo o tome 
treba govoriti. O zavjetima koje 
je dosljedno slijedio. Skromnost 
se uvijek očitovala u dostatnosti 
minimalnoga. Nikada nije želio 
skupe automobile, kićenu odjeću, 
raskošni jelovnik. Uzor mu je bio 
Siromašak. Kamena je stijena na 
kojoj počiva grad na gori, Asiz. 
U njemu stoluje duša Franjina, 
poduprt je njegovim zakrpanim 
i pohabanim habitom, uskom i 
hladnom sobicom, skromnom 
Porcijunkulom na čijem su kame- 
nom podu klečala Franjina kolje- 
na i konačno se na tom kamenu 
pružilo i tijelo malenoga brata. 
Tamo je i njegov grob, skroman, 
bez uresa, a nad njim dvije ba- 
zilike. Sagrađene su poslije Fra- 
njina doba, uljepšane rukama i 


maštom najvećih majstora kista, 
kojima se divi svaki hodočasnik. 
Hodočašće je potraga za srcem 
zemlje i neba, za smislom života i 
Ljubavi. Takvo je hodočašće život 
fra Bonaventure Dude. 

Uznosita poniznost ili ponizna 
uznositost 

Izrastao na mirisnu jugu Lije- 
pe naše opasao se franjevačkim 
habitom i pošao na hodočašće 
koje traje i danas. Ne težeći ma- 
terijalnom uznio se u transcen- 
dentalnom, ogledao u znanstve- 
nom i umjetničkom, ali ponajviše 
u karizmi i odanosti Kristu, sa- 
kralnoj dubini i tajni istinske Lju- 
bavi. Ta karizma čini ga instituci- 
jom i fenomenom koji će trajati 
dugo poslije njegova boravka na 
zemlji. Njegova je već legendar- 
na skromnost prerasla do snage 
koju sam više puta doživjela kao 
uznositu poniznost, ili poniznu 
uznositost. 

Napisah dosta davno da u po- 
vijesti postoje dva poljupca: onaj 
Judin i onaj Franjin. Franjo je po- 
ljubio gubavca-supatnika i time 
ponovno objasnio vječnu zago- 
netku boli i žrtve. Slijediti Fra- 
nju, ponekad u osami, kao što je 
on sam odlazio u Fonte Colombo 
(Golubičin izvor), donosi duhov- 
no bogatstvo, solilokvij s Gospo- 
dinom, apsolutom Dobra; osama 
je zahtjevna i otvara vlastitost, 
razgolićuje nas same pred sobom. 
Postavlja pitanja i to ona na koja 
čovjek nema odgovora, osim ako 
se ne utječe Bogu. Treba se bojati 
onih koji imaju odgovore na sva 
pitanja. 

O, Tajno sveta, rekao bi fra 
Bonaventura, ti jedini znaš gdje 
ja stanujem. Tu, usred Zagreba, 
na mom Kaptolu, podno zvonika 
drevne Katedrale, u mirisnoj so- 
bi punoj tišine, bez buke i ludila 


svijeta, okružen mladošću fratar- 
skih habita, još uvijek zadivljen 
ljepotama svijeta, suncem i ptica- 
ma u našem malom vrtu. 

Prošla su vremena crvene zvi- 
jezde, njezinih strahova, sivosti 
i bezboštva koje je ubijalo ljude 
da bi konačno ubilo komunizam. 
Nastupilo je novo doba neodgo- 
vorne i liberalne slobode s natpi- 
som: čini što želiš! To je opijum, 
to izobilje na vašarima brbljava- 
ca, agenata i reklamera, raspro- 
daja časti i ponosa, dostojanstva, 
doba onih koji nečasnost stav- 
ljaju na pijedestal, a bezbožnost 
kao uzor. Čovjek se gubi u apsur- 
du straha od smrti, grize jabuku 
znanosti kao spas, cilj je produ- 
žiti život pod svaku cijenu ili ga 
okončati eutanazijom, histerično 
i bezumno. Nudi se formula da 
više nema krivice, nema dobra i 
zla, to ostaje na udobnim stoli- 
cama novih gurua-psihijatara, pa 
onda nema ni odgovornosti! Zna 
fra Bonaventura Duda za ovu di- 
jagnozu, ali nastavlja tihi rad i 
odupire se ovom nasilju slijede- 
ći Isusa, njegovu Istinu, unoseći 
mir i dobro kamo god prolazi. 

Njegov sitni i sve sporiji hod 
jedan je vid molitve: FONS PI- 
ETATIS, vrelo milosrđa, molim 
te za milosnu smrt, za otvaranje 
dveri Raja, a ako nema mjesta 
za mene, čekat ću strpljivo, jer 
znam da je od samoga Raja veće 
Tvoje milosrđe. 

Gledam ga kako ulazi na vra- 
ta samostana, zamiče u prostor 
i vrijeme, malko pogrbljen kao 
da nosi sav teret svijeta na sme- 
đem habitu i pridržava ga bijelim 
konopom. Zvone zvona na Kate- 
drali gdje počiva Alojzije kojem 
se fra Bonaventura mnogo puta 
poklonio. Tako zamišljam teme- 
lje svijeta. Njih dvojica pod svo- 
dovima Doma hrvatske duše. 

Fratarske zgode 
i nezgode 


[ /ada se susretnemo sa stari- 
l^jom braćom u samostanima, 
rado podijele s nama uspomene 
i zanimljive događaje iz boga- 
toga životnog iskustva. Za ovaj 
prilog zamolili smo njih sedmo- 
ricu da podijele s našim čitatelj- 
stvom svoje „zgode i nezgode", 
kako bismo još jednom oživjeli 
duh prošlosti i istrgli njihova 
sjećanja iz zaborava vremena. A 
ovo su ta braća: fra Bernard Du- 
kić (r. 1934.), fra Gabrijel Juri- 
šić (r. 1934.), fra Božo Lovrić (r. 
1935.), fra Karlo Bašić (r. 1936.), 
fra Bernardin Vučić (r. 1937.), 
fra Milan Ujević (r. 1937.) i fra 
Stjepan Matić (r. 1941.). 

Počeci misije u Berlinu 

Za Božić 1968. god. trebalo 
je održati misu u Berlinu. Nikog 
nije bilo gore od svećenika, a slu- 
čajno je došao u Frankfurt fra 
Simun Sipić, dok je fra Ciro Mar- 
koč već gore živio. Rekao sam im: 
Idem ja u Berlin, pa ću okupiti na- 
rod da imaju za božične blagdane 
misu. 

Subota je već pred Božić. Avi- 
onom sam otišao iz Frankfurta 
u Berlin. Došao sam u Berlin i 
bez najave pošao u ordinarijat, 
ali sam se nadao da ću nekoga 
pronaći. Došao sam na ordinari- 
jat i tražio referenta za strance. 
No, njega nije bilo, kao ni sveće- 
nika, jer su otišli na župe. Osta- 
je mi još samo ponedjeljak. Imao 
sam 20 adresa, i odlučio sam da 


ću umnožiti pismo-letak u ordi- 
narijatu i to okružno pismo po- 
dijeliti po firmama ljudima da 
znaju gdje će biti sv. mise. No, 
kako ću umnožiti? Na ordinari- 
jatu sam susreo jednu ženu, ko- 
ja je ispočetka bila veoma suzdr- 
žana. Pitao sam je: Bi li Vi meni 
mogli pomoći? Ispričao sam joj da 
sam svećenik- franjevac, i da sam 
došao iz Frankfurta da držim u 
Berlinu sv. misu za Božić i za bo- 
žične blagdane našim Hrvatima, 
kojih je bilo 5-6 tisuća. Kad sam 
joj objasnio da ću slaviti misu za 
naše radnike, prilično se oraspo- 
ložila i tada je cijelu subotu do 
podne radila sa mnom. Umnožili 
smo pismo. 

Kad smo umnožili pismo, pi- 
tala me kako ću to sada podije- 
liti. Rekao sam da ću uzeti taxi i 
osobno dijeliti pismo. Zovnula je 
taxi. Imao sam jednu adresu gdje 
je bilo 400 naših žena i djevoja- 
ka, to je firma Telefunken. Odlu- 
čio sam prvo otići tu. Bila je su- 
bota poslijepodne. Ispred zgrade 
sam susreo jednu ženu. Saznao 
sam da je Hrvatica. Pitao sam je 
od kuda je. Rečenica po rečenica 
i saznadoh da je s Trilja, iz moje 
župe! 

Ova žena me odvela u zgradu, 
gdje je inače bio strogo zabranjen 
ulaz nezaposlenima. Kada sam 
stigao, rekao sam da sam sveće- 
nik. Odmah su me počastili ka- 
vom i kolačima. Ubrzo je došao 
šef Telefunkena te me s ozbiljnim 



Fra Ante Batinović, Split 

- student teologije 


izrazom lica pita: Kako ste smjeli 
ući ovdje? Ovdje ne smije nitko ući 
bez moje dozvole! Ispričao sam se, 
na što se on ublažio. - Došao sam 
ovdje, rekoh, da obavijestim ove 
gospođe i djevojke da će biti misa 
za Božić i božične blagdane. Smirio 
se i popričali smo. Dopustio mi je 
da podijelim letak. Tu sam podi- 
jelio sigurno 200 pisama. Otišao 
sam dalje, u druge firme. Obišao 
sam još 6-7 mjesta po Berlinu, i 
obavijestio naš narod kada će biti 
misa. Vijest daje fratar u Berlinu 
brzo se proširila. 

Odlučio sam noćiti u našem 
samostanu. Ujutro sam izišao 
na hodnik. Bila je tišina. Počeo 
sam pjevati na hodniku na sav 
glas Radujte se narodi. Držao sam 
mise na Božić na kojima je bilo 
mnogo naroda. 

Odmah sam pisao fra Domi- 
niku Šušnjari da mora hitno po- 
slati svećenika u Berlin. Nije bi- 
lo nikoga. Fra Anđelko Validžić 
je studirao u Rimu Sveto pismo. 
Fra Dominik je napisao pismo i 
zamolio da fra Anđelko dođe u 
Berlin. Nakon 2 mjeseca on je i 
došao u Berlin. To je bilo 1969. 
god. 

(Fra B. Dukić) 

Božići mladomisnički 

Slavio sam mladu misu 19. 
srpnja 1959. godine. Približavao 
se Božić, moj prvi, mladomisnič- 
ki. O. Provincijal me je poslao u 
župu Pasičinu, koja nije imala 

svoga svećenika. Stoga me je na 
Badnji dan ujutro fra Bernado 
Tičić (fl996.), župnik Graca, po- 
vezao s ljudima iz Pasičine koji 
su došli kupiti ribe. Uputili smo 
se preko biokovskoga kamenja- 
ra i poslije 3-4 sata napornoga 
hoda i ugodnog razgovora stigli 
u kuću Joke Marevića „Smrti- 
ća“ (fl992.). Bio je to materijal- 
no siromašan, ali duhom bogat i 
pošten čovjek, uzoran vjernik, za 
koga bi starozavjetni proroci re- 
kli daje „pravednik". 

Navečer se brojna obitelj oku- 
pila oko komina, na kojemu se 
rasplamsala živa vatra, a Joko 
je kao stari patrijarh predvodio 
molitve za žive i mrtve, a onda 
smo svi zajedno blagovali „po- 
snu" večeru, tj. ribu koju su to ju- 
tro ulovili u Gracu. 

Zvona crkve Sv. Jure gotovo 
cijelu Badnju noć veselo su na- 
viještala slavlje Kristova rođenja 
i pozivala na Polnoćku vjernike 
od Trnove i Polutina do Spili- 
ca i Gnječa. Ljudi su dolazili no- 
seći baklje i svjetiljke. Crkva je 
bila puna vjernika, osvijetljena 
voštanicama, ozarenim licima i 
sjajnim očima i mlađih i starijih. 
Sv. misa je slavljena na starohr- 
vatskom (slavenskom) jeziku iz 
Vajsova Misala. Kad sam zapje- 
vao Slava va višnjih Bogu , svi su 
oduševljeno prihvatili I na zemlji 
mir ljudima dobre volje. Poslije sv. 
mise svi su čestitali, grlili se i lju- 
bili, pjevali, častili se suhim smo- 
kvama i rakijom te dugo ostali u 
razgovoru ugodnomu... 

Dnevnu sv. misu u 10 sati 
slavio sam također na starohr- 
vatskom jeziku u staroj žup- 
skoj crkvi Svih Svetih na Bristi. 
Na Staru godinu pozvao me na 
večeru Ivan Kušurin „Buvac" 
(f2002.). Blagovali smo i raz- 


govarali u njegovoj „kužini" pri 
maloj uljanici. Oko 10 sati sam 
im zahvalio i rekao da idem na 
spavanje, jer me sutra čeka posli- 
je sv. mise u Pasičini put (pješke) 
do crkve na Bristi... On me je oz- 
biljno upozorio: „Fratre, ostani s 
nama do ponoći. Onda ćemo te 
mi otpratiti. Znaš li što je lani bi- 
lo?” Odgovorio sam da znam, ali 
da ipak idem. Oni su me ustav- 
ljali, no ipak sam otišao. Nije mi 
bilo svejedno. Legao sama, po- 
molio se i čekao... Noć je prošla 
mirno. 

A zašto su me ustavljali? Proš- 
le godine, na Staru godinu, baš u 
ponoć, neki su mještani kame- 
njem napali napuštenu kuću u 
kojoj je bio mladomisnik fra Je- 
ronim Jurić (f2008.), koji je za 
božične blagdane došao iz Ma- 
karske. Kasnije se doznalo da su 
napadači bili ucijenjeni: ako po- 
tjeraju fratra iz Pasičine, dobit će 
zaposlenje u Pločama. Zbog toga 
me Ivan dobronamjerno nagova- 
rao da ostanem i da će me posli- 
je pola noći otpratiti... Imena ne 
ćemo spominjati, jer stara mu- 
drost tvrdi: „Nomina sunt odiosa 
- Ne valja spominjati imena". 

Na Bogojavljenje (koje narod 
nazivlje „Vodokršće") bilo je vrlo 
svečano. Toga sam dana krstio 
11 (jedanaestero) djece. Kasnije 
sam optužen i dospio na sud da 
sam tobože krstio jedno dijete 
bez znanja roditelja. Tako su ko- 
munisti „budno pazili" da sve bu- 
de „po zakonu"! 

Sljedeće sam godine (1960.) 
u istim crkvama slavio Božić s 
istim vjernicima. Sve je bilo bolje 
pripremljeno, kao i jedno iznena- 
đenje. Moj rođak Zvonko Jurišić 
svake je godine (dok još nije bilo 
električne rasvjete) u svojoj obi- 
telji izrađivao „jaslice" i pomoću 


više baterija upalio bi nekoliko 
žaruljica. Zamolio sam ga da mi 
„sve to" ustupi za crkvu u Pasiči- 
ni, što je on prihvatio vrlo rado. 
Kad sam na Ponoćki zapjevao: 
Slava va višnjih Bogu, na oltaru 
sam pritisnuo puce, a dolje „na 
jaslicama" upalilo se nekoliko ža- 
ruljica: u špilji, pred pastirima, 
na boru... Kako nitko ništa nije 
znao ni očekivao, kad su u onoj 
polutami, bljesnule žaruljice, 
svi su u crkvi ostali iznenađeni 
i oduševljeni. A kako se baš u to 
vrijeme radilo na elektrifikaciji 
sela, u Pasičini su govorili da je 
u njihovu selu već „zasjala stru- 
ja". 

Eto, to su samo neka sjećanja 
na moja dva mladomisnička Bo- 
žića. 

(Fra G. Jurišić) 

Vrag je izišao i sam 

U Franjevačkoj provinciji Pre- 
svetog Otkupitelja franjevci su 
većinom svećenici. Od svih sve- 
ćenika najveći je broj njih zastu- 
pljen u župnom pastoralu. U pa- 
storalne dužnosti spada i božični 
blagoslov kuća. U blagoslovu ku- 
ća odnosno obitelji prigoda je da 
se svećenik neposredno susretne 
sa svojim župljanima. Pri tom 
doživi i lijepih trenutaka i ugod- 
nih susreta, ali bude i onih manje 
lijepih pa i neugodnih. 

U jednoj prigodi franjevcu se 
dogodio slučaj koji je dobro za- 
pamtio i pamti ga i sada. I po svoj 
prilici ne će ga lako zaboraviti. 
Jedna postarija žena u gradu sa 
župnikom se dogovorila u koji 
dan i u koji sat će on doći blago- 
sloviti njezin stan. U ugovoreno 
vrijeme svećenik je došao, pozvo- 
nio na vratima ne sluteći ništa 
loše nego dobro. Međutim, mje- 
sto žene koja je ugovorila blago- 

slov stana, vrata je otvorio posta- 
riji gospodin muž starice i čuo od 
svećenika da je po dogovoru do- 
šao blagosloviti stan. Gospodin 
je malko povisio ton i rekao da 
njemu nije potreban nikakav bla- 
goslov. Čula je to i gospođa, dole- 
ti na vrata, uplete se u razgovor 
i reče svećeniku da uđe u stan, 
u koji ga je ona pozvala, a mužu 
koji ne želi blagoslov, rekla je ne 
baš umiljatim glasom da iziđe 
van iz stana. Muž stvarno poslu- 
ša i iziđe van. Svećenik je obavio 
blagoslov po svom uobičajenom 
načinu. Gospođa se lijepo za- 
hvalila na svećeničkoj molitvi i 
ohrabrila ga da se ne obazire na 
neugodnost koju je doživio pri 
ulasku u stan. Pri izlasku iz stana 
svećenik je silazio niz stepenice a 
neugodni gospodin se vraćao uz 
stepenice. Da to mimoilaženje 
ne prođe bez riječi potrudio se 
spomenuti gospodin i upita sve- 
ćenika: „Jeste li istjerali vraga?" 
Svećenik hitro snalažljiv odvrati : 
„Nisam, jer je izišao i sam!". Otiš- 
li su svatko svojim pravcem, ali 
mislim da su ovaj i ovakav susret 
dobro upamtili jedan i drugi. 

U starini se dosta često, češće 
nego danas, ponavljala ona bo- 
žična misao: „Slava Bogu na vi- 
sini, a na zemlji mir ljudima do- 
bre volje". Ona je na svoj način 
blagoslov. Bila i ostaje i ostat će. 
Blagoslovom se Bogu odaje hvala 
i slava. Blagoslovom se moli i za- 
zivlje Boga da nam bude pomoć 
na životnom putu. Tako je to kod 
ljudi dobre volje, a kod ljudi zle 
volje...? 

(Fra B. Lovrić) 

„Mukte živiš" 

Za „Početke" ovih nekoliko re- 
daka piše sada već zlatomisnik i 
donosi jednu zgodu iz svoga mla- 


domisničkog života prije pedese- 
tak godina. „Niste vi izabrali me- 
ne, nego sam ja izabrao vas"... (v. 
Iv 15, 16). Ta dimenzija Božjeg 
poziva vrijedi za svako duhovno 
zvanje, nekada i danas. Čovjek 
će u svom životu biti zadovoljan 
i sretan ako na Božji poziv od- 
govori DA. Odgovori li NE, ne 
znam što bih rekao o njegovoj 
sreći. 

Idemo na najavljenu zgodu. 
Prva službena dužnost bila mi 
je kapelan u gradu na Neretvi, 
u Metkoviću. Prije toga bio sam 
neslužbeno u Plini kao ,,excur- 
sor". Zato malo prije rekoh: „pr- 
va službena dužnost"! Oko Bo- 
žića uobičajeni blagoslov kuća u 
župi. Posao se odvija redovito. 
Ako netko ne prima blagoslov, to 
ti reče uljudno, pa se tomu nema 
što prigovoriti. Ali jednom me u 
blizini župne crkve Sv. Ilije doče- 
ka čovjek srednjih godina, dobro 
odjeven, možda još bolje situi- 
ran, svakako „politički podoban, 
još više samouvjeren", i dobaci 
mi: „Mukte živiš". To bi u on- 
dašnjem političkom kontekstu 
značilo: „Ništa ne radiš, dobro je- 
deš i piješ, živiš na grbači radnog 
naroda"! - Biti mlad i zdrav, a ni- 
šta ne raditi, uvijek sam smatrao 
sramotom. Svećenici su, iako po 
Ustavu jednakopravni građani!, 
u ono vrijeme bili izloženi ra- 
znim izazovima. Izazivaču nisam 
tada ništa odgovorio. Čekao sam 
nedjelju i s oltara se kratko osvr- 
nuo na taj slučaj. U vezi s njime 
rekoh, eto dolje na srednjoj školi 
radi dvadesetak profesora i sva- 
kog mjeseca dobiju svoju zaslu- 
ženu plaću. Njima nikada nitko 
nije dobacio da „mukte žive". A 
gotovo sve mlade koje oni pou- 
čavaju, ne mislim tu na osnov- 
ce, poučavamo i nas dvojica sve- 


ćenika, ne primamo plaću, pa 
- „mukte živimo"! To je bio moj 
odgovor koji je, možda, doznao i 
izazivač. Ne znam koju je struč- 
nu spremu imao taj „gospodin" 
koji to i nije bio. Ali da su neke 
glave zadojene krivim ideologi- 
jama, toga je uvijek bilo i bit će. 
Čovjek kojega je Bog pozvao iz 
ništavila u ovaj život, pa ga opet 
zove i u duhovni stalež, može bi- 
ti sretan što radi za Boga, a time i 
za čovjeka. Čovjek je naime Bož- 
ja slika i prilika. To piše na prvim 
stranicama Biblije. Narod dobro 
zna procijeniti rad svojih sveće- 
nika, pa više vjeruje njima, nego 
onima koji na sva usta govore o 
pravdi, jednakosti i demokraciji, 
iza njih se kriju, a rade za se. 

Životno geslo Franje iz Asiza 
bilo je: „Ne živjeti samo za se, ne- 
go i drugima koristiti". I danas se 
možemo ogledati u to ogledalo. 
Treba svaki dan iznova započi- 
njati jer prema riječima istoga 
Franje „do sada nismo ništa uči- 
nili". To osobito vrijedi za rad na 
duhovnom planu. Kao franjevac 
i svećenik već pedesetak godina 
kako-tako radim za Boga i za čo- 
vjeka. Usput rečeno, poslije su- 
sreta s onim Metkovcem završio 
sam i državni fakultet, odradio 
35 godina kao profesor na Fra- 
njevačkoj klasičnoj gimnaziji u 
Sinju, u isto vrijeme radio i kao 
socijalni radnik, kratko vrijeme 
radio na „Školi stranih jezika" u 
Sinju, a bavio se i prevodilačkim 
radom. Sve to za Boga i za čovje- 
ka! Dakle: široko polje rada na 
više (g) radilišta. Ne znam što bi 
mi danas rekao onaj izazivač. To 
i nije važno. Daleko je važnije što 
će reći Bog koji me pozvao u ovaj 
život, a onda i u duhovni stalež. 
Bog zna i krivom olovkom pravo 
pisati. To me pomalo tješi... 

I na kraju bih nadodao, kao 
poticaj mladima za duhovna zva- 
nja, da se nisam nikada pokajao 
što sam Bogu rekao DA i izabrao 
duhovno zvanje. Jedino se kajem 
što nisam bolji!... 

(Fra K. Bašić) 

Što na uho čujete , propovije- 
dajte na krovovima (Mt to, 27b) 

Od jeseni 1962. neprekidno 
djelujem u pastoralu. Već poo- 
davno čekam „mirovinu", ali je 
nikako dočekati. Svi me hrabre 
da tobože još mogu. A znam ja 
zašto: „Žetve je mnogo, a radni- 
ka malo". (Mt 9,37) I što mi pre- 
ostaje nego pokriti se ušima i šu- 
tjeti. Uz mlada župnika dovoljno 
imam vremena za pribiranje sta- 
rih uspomena. Nađe se tu zani- 
mljivih zgodica, koje su mlađim 
kolegama možda i nepojmljive. 
Samo ću dvije spomenuti. 

Crkva mu je divno podnebesje , 
Oltar časni brdo i dolina 1 

Župu Kljaci čine 4 sela: Klja- 
ci, Čavoglave, Mirlović Polje i dio 
Umljanovića. Mirlović Polje leži 
sjeverozapadno od izvora Čiko- 
le, seže sve do podnožja Svilaje. 
U moje vrijeme (1982.-1988.) u 
Mirlović Polju bila su dva dije- 
la katolika, a 1/3 pravoslavnih. 
U župi je tada bila jedna jedina 
crkva, ona u Kljacima (danas i u 
Cavoglavama, np. ur.). Od župne 
kuće u Kljacima do Drvenjaka u 
Mirlović Polju cestom je više od 
8 km. I na Drvenjaku je bila če- 
tverogodišnja škola s 13 učeni- 
ka 1985. god. Tražiti od djece da 
dolaze u Kljake na vjeronauk bilo 
bi suludo. Zato sam ja čekao pro- 
ljetno vrijeme kako bismo mogli 

1 Ivan Mažuranić: Smrt Smail-age 
Čengića, Četa. 


na otvorenom držati vjeronauk. 
Zidići su nam bili sjedalice, a sta- 
bla pravila hladovinu. Našlo se 
među stanovništvom i onih „rev- 
nih" koji su policiji dojavili da žu- 
pnik iz Kljaka drži vjeronauk na 
ledini. 

I eto ih! Dana 21. svibnja 
1985. iza zida suprotne ograde 
iskočiše dvojica. Pomislih da su 
lovci. Kad tamo - „milicija"! Od- 
mah mi održaše lekciju kako je 
protuzakonito održavati vjersku 
pouku izvan prostora za to odre- 
đenog. Pravdam se ja, kako sam 
ja mislio da se to odnosi samo na 
zgrade, a ne i na ledinu. Jer, što 
koga briga o čemu ja s djecom 
razgovaram na ledini o Bogu, 
športu ili ljetnim praznicima. No 
uzalud moja „naivnost"! 

Kad su otišli, rekoh ja djeci: 
Vi se ne bojte! Oni mogu samo me- 
ne kazniti, a ne vas, pa ćemo mi i 
sljedeći put imati vjeronauk u našoj 
„crkvi" kao i do sada. I bi tako. Oni 
više nisu dolazili, ali su me ured- 
no prijavili sucu za prekršaje. 
Dana 25. srpnja 1985. izrečena 
je sljedeća kazna: u roku od 15 
dana ne platim li novčanu kaznu 
od 1850 dinara, ona će mi se za- 
mijeniti kaznom zatvora u trajanju 
od 4 (ćetiri) dana. Kako sam imao 
problema sa želucem, izabrao 
sam novčanu kaznu. 

Pazite da ne prezrete ni jednoga 
od ovih najmanjih (Mt 18,10) 

Jedan kilometar, po prilici, od 
Drvenjaka, u pravcu Svilaje, lo- 
kalitet je Klačina. U njoj su samo 
dvije obitelji. - Jedna je od njih 
Mare čobanice i njezinog muža. 
Ona drži nešto „ovčina". A ja do- 
šao kazati joj da ću sutra ispovi- 
jedati po kućama na Drvenjaku, 
u Klačini, u Docima i na Podima. 
Pa kad ćeš doći? - pita ona. Oko 


10 sati! - velim ja. A možeš li ra- 
nije, veli ona. Meni je to kasno. - 
A kako ću ja doći najprije k tebi, za 
jedno otići u Doce (45 min hoda, 
nije bilo ceste) i tek na povratku 
svratit na Drvenjak, gdje ih je za 
ispovijed 12. - Oće moj, radi ti ka- 
ko hoćeš, ali ja ne mogu „ovćine" do 
te dobi držati u kući. 

Pitam je onda, gdje je ona u to 
doba s „ovčinama". Reče mi da je 
baš uz put prema Docima. Pa do- 
bro, velim ja. Malo poslije 10 sati 
ja ću naići za Doce, a ti se drži puta. 
Lako ti me prepoznati: duga crna 
fratarska mantija. Nema tko biti, 
nego ja. - Dobro oće!, sva sretna 
Mara. I tako bi se Mara šest godi- 
na zaredom, pred Božić i Uskrs, 
pobožno ispovjedila i pričestila: 
stojeći ili sjedeći na kamenu, na 
samom podnožju Svilaje, na po- 
tezu Klačina - Doci. 

(Fra B. Vućić) 

Bogu iza leđa 

Zanimljiv događaj kojeg sa- 
mo doživio u blagoslovu kuća u 
Promini. Kad sam jedne godine 
išao u Matase, skoro kod Knina, 
u blagoslov kuća, doživio sam 
i ovaj slučaj. Uputio sam se bi- 
ciklom u Matase. Do njih ima 8 
km. Nakon pola sata namirio sam 
se u šumi na jednu kuću i tu sam 
se svratio i upitao jesu li za bla- 
goslov kuće. Slijedio je odgovor: 
Ja sam „ćista Srpkinja!". 

Pognute glave nastavio sam 
ići naprijed nekoliko kilometara, 
nigdje kuće, a pravac. Na jednom 
dijelu ceste zapazio sam 3 starije 
osobe, koje su išle u drva. Mah- 
nuo sam im rukom da počekaju. 
Upitao sam ih gdje su im kuće i 
gdje ću blagoslivljati. Rekoše mi 
da ima do kuća oko 2 km! Zim- 
sko doba i umoran, rekoh im: Pa 

gdje ste otišli tako daleko Bogu iza 
leđa?. Tada mi jedna od njih li- 
jepo odgovori: E, oče! Vi ste, evo, 
prvi put došli ovamo i govorite ka- 
ko smo tako daleko Bogu iza leđa. 
A vi svake nedilje nas korite što ne 
dođemo na misu u Lukar Gospi Ča- 
trnjskoj. Dobro mi je rekla i doče- 
kala me! Korimo ih bez razloga?! 

Mrtvac na skalama 

Kad sam bio u Promini, imao 
sam jedan sprovod na Miljevci- 
ma. Sprovod je bio od oca moje 
neviste Milke Duilo. Sprovod sam 
vodio iz Bogetića Miljevačkih do 
Svetog Pavla. Kako? Mrtvaca 
su zamotali u lancun ili deku te 
ga stavili na skale i vezali kono- 
pom da ne bi pao. Tada su ga če- 
tvorica uzela na ramena i prikim 
putem kroz ograde nosili prema 
crkvi. Više su trčali nego hodali, 
jer je teško i daleko nositi. Put je 
bio nikakav. Moglo bi se reči: s 
kamena na kamen smo korača- 
li. Svega nas je bilo u sprovodu 
oko 20 osoba. Kad bi se umori- 
li, malo bi stali i za pokojnika se 
pomolili. To su bila „počivališta*: 
malo bi odušili i odahnuli oni koji 
su pokojnika nosili. 

Kako sam obavljao 
blagoslov kuća 

Za Božič i sv. Martina susjed 
i komšija, župljanin Mate Ljutič 
rečeni Mateša imao je dva konja 
i kola. Upregnuo bi konje u kola 
i tako bi s kolima išli od kuče do 
kuče. Na kolima bi bila bačva od 
dva stolitra za vino, nekoliko vri- 
ća za žito i to za redovinu. 

U habitu, sa štolom i kotom 
sjedio bih kod Mateše na dasci, i 
još bih nosio kadionik, svetu vo- 
du i ostalo što pripada. Konji su 
o vratu imali i zvona! Sve bi odje- 


kivalo, kad bi fratar dolazio u se- 
lo. Svaka kuča davala bi dvije ili 
tri litre vina, i Uvali u bačvu. Dru- 
gi bi donosili malo šenice, ječma, 
kokuruza u vreče. Tako cijeli dan. 
U župi bi toga dana imao misu 
drugi svečenik: kolega fra Frano 
Samodol ili fra Simun Cugura. 

U Rim radi vode 

Kad sam bio u posjeti jednoga 
dana kod zadarskog nadbiskupa 
pok. Mate Garkoviča, i kad sam 
mu rekao da mi je najteže biti 
bez vode nije mogao vjerovati, 
da živim u takvim uvjetima. Tre- 
sao se od smijeha na moju izja- 
vu. Obečao mi je pomoč. Njegov 
pomoćnik biskup Marijan Oblak 
ide u Rim i zatražit će nešto nov- 
ca meni za vodu. Tako i bi. Is- 
poslovao mi je 500 američkih 
dolara za tu svrhu. Odmah sam 
odredio napraviti gusternu i to 
izvrših. Uz kuću napravih najjef- 
tiniju gusternu (čatrnju). Kroz 
zid sproveo sam i u kuću, da 
imam vodu prirodnim padom. 

(FraM. Ujević) 

Čini dobro, pa se ne kaj'! 

U mozaiku moga životnog 
iskustva ima puno toga smišno- 
ga, zanimljivoga, ozbiljnoga i po- 
nešto dobroga. Ovom prigodom 
izdvojio bih jedan neizbrisiv do- 
življaj koji se duboko urezao u ži- 
vot članova jedne obitelji, porije- 
klom iz Janjeva koja danas živi u 
zagrebačkoj Dubravi. 

O čemu se zapravo radi? Bi- 
lo je to početkom 80-ih godina 
minulog stoljeća, tada sam bio 
župnikom u Župi Sv. Ante Pado- 
vanskoga u Primorskomu Docu. 
Upravo smo slavili blagdan Sveca 
svega svijeta. U procesiji je u ono 
doba bilo i konja (iz Čvrljeva), 


koje su ljudi doveli na blagoslov. 
Isto tako bilo je i onih koji su 
prodavali krunice, molitvenike, 
križeve, sličice, medaljice... 

Nakon misne proslave na 
otvorenom prilazim nekima od 
njih i pitam: odakle ste? A oni re- 
koše: iz Janjeva, ali sada živimo 
u Zagrebu. A bilo ih je petoro, svi 
iz jedne obitelji - Matić. 

Izričito sam im tada rekao: 
nemojte ići odavde, imam za vas 
jedan dar. Čim sam uspio doći u 
župnu kuću, izdao sam topli na- 
log onima u kuhinji neka spreme 
pet ručaka (pomalo i obilatije) i 
jedan im je po kratkom postup- 
ku odvezao kod crkve. A oni su 
blagovali i po vozaču uputili izra- 
ze svoje duboke zahvalnosti. Ali 
nije s time gotovo. Prohujalo je 
20- tak godina otkako ih nisam 
vidio, ni s njima se čuo. 

Koliko me pamćenje služi (a 
služi me Bogu hvala dobro) bilo 
je to godine 2005. Jedne večeri 
zazvoni telefon u župnome sta- 
nu u Siveriću. Uzmem slušalicu 
- Izvolite ? - Jeste li Vi fra Stjepan 
Matić? - Jesam, odgovorim! - A 
Vi, tko ste Vi? - Mi smo Janjevci iz 
Zagreba, obitelj Matić. Ne možemo 
i nećemo nikada zaboraviti kada 
ste nas raskošno počastili ručkom u 
Primorskomu Docu. Propitali smo 
se za Vas gdje ste, u kojoj ste službi 
da Vam se i na ovakav način od srca 
zahvalimo. A o Vašem nesebičnom 
i hvalevrijednom potezu pričamo 
mnogim prijateljima. 

Ne smije se nikada zaboraviti 
niti smetnuti s uma, što sv. Ma- 
tej u svom evanđelju piše: „... Za- 
ista, kažem vam, koliko učiniste 
jednom od ove moje najmanje 
braće meni učiniste" (Mt 25,40). 

(Fra S. Matić) ■> 


59 



m 


ANKETA 



doc. dr. sc. Ina Reić 
Ercegovac, Split 

- Filozofski fakultet 



doc. dr. sc. Goran 
Kardum, Split 

- Filozofski fakultet 


Stavovi prema 
braku i motivacija 
za roditeljstvom 
kod studenata 


H rvatsko društvo karakteriziraju promjene 
koje su se odrazile na percepciju i praksu 
bračnih i obiteljskih odnosa u smislu napuštanja 
patrijarhalnog modela braka i obitelji (Nikodem, 
2010.). Unatoč tim promjenama, rezultati bro- 
jnih istraživanja pokazuju kako hrvatski građani 
kao najvažniju vrijednost navode upravo obitelj 
(Raboteg-Šarič i sur., 2003.; Jankovič i sur., 
2004.; Mrnjaus, 2008.). Ranija istraživanja na 
adolescentnoj populaciji pokazala su da pri ran- 
giranju vrednota mladi najvažnijima smatraju 
zdravlje, prijateljstvo, brak i djecu, dok je među 
vrijednosnim orijentacijama najistaknutija ona 
samoaktualizirajuća koju čine vrijednosti poput 
ljubavi, obitelji i prijateljstva (Franc i sur., 2002.; 
Vlah i sur., 2011.). Cilj je ovog rada bio provjer- 
iti kakvi su stavovi studenata prema braku i 
roditelj stvu te kakva je pritom uloga važnosti 
vjere u njihovom životu. 

Metoda istraživanja 

U istraživanju je sudjelovalo 318 studenata sa 
Sveučilišta u Splitu i to 38 (11,9%) studenata i 279 
(87,7%) studentica, prosječne dobi od 20 godina. 
S obzirom na podrijetlo, 202 sudionika je iz grad- 
ske sredine, 67 iz manjeg mjesta, te 49 sa sela. S 
obzirom na cjelovitost obitelji, gotovo 90% ih je iz 
cjelovitih obitelji, a 10% iz jednoroditeljskih. 

Upitnikom općih podataka prikupljeni su po- 
datci o dobi, obitelji podrijetla, te važnosti vjere 


u životu sudionika. Skalom stavova prema braku 
(Kinnard i Gerrard, 1986.) ispitani su stavovi su- 
dionika o važnosti braka te razvodu. Motivacija 
za roditeljstvom istražena je pomoču dva upit- 
nika - Upitnikom želje za roditeljstvom (Rholes i 
sur., 1997.), te prilagođenom inačicom Skale moti- 
vacije za roditeljstvom (Bell i sur., 1985.). Dobivena 
struktura motivacije za roditeljstvom ukazuje na 
sljedeće kategorije motivacije: 

1. narcistička motivacija - odnosi se na poiman- 
je roditelj stva kao dokaza vlastite muževnosti ili 
ženstvenosti, što doprinosi osjećaju samozado- 
voljstva. 

2. fatalistična motivacija - odnosi se na shvaćanje 
roditelj stva kao nečeg prirodnog i neizbježnog u 
životu pojedinca te kao smisla života 

3. instrumentalna motivacija - ona je u ovom 
istraživanju višefaktorska, a odnosi se na 
roditelj stvo ili kao nastavak obiteljske loze, ili kao 
čimbenik stabilnosti i održavanja braka 

4. amotivacija - roditelj stvo kao prepreka osigu- 
ravanju slobode pojedinca, zadovoljstvu partner- 
skim odnosom ili pak prepreka profesionalnom 
razvoju 

Rezultati i rasprava 

Na Slici 1. prikazana je subjektivna procjena su- 
dionika o važnosti vjere u njihovom životu, iz čega 
je vidljivo da većina mladih vjeru drži vrlo važnom 

u svom životu što je pak u skladu s činjenicom da 
obitelj i religioznost ostaju ključne odrednice hr- 
vatskog identiteta, bez obzira na promjene koje su 
zahvatile naše društvo. 



Slika 1. Procjene sudionika o važnosti vjere u njihovom životu 


Iz prethodng slikovnog prikaza vidljivo je kako 
je vjera kod približno 50% ispitanika izrazito važna 
a zajedno s onima kojima je vjera važna približava 
se udjelu od približno 80%. No, zanimljivo če bi- 
ti razmotriti stavove prema braku i razvodu pre- 
ma različitom stupnju važnosti vjere u vlastitom 
životu. 

U sljedećoj tablici ( Tablica 1) prikazani su odgo- 
vori ispitanika u kojima su procjenjivali stupanj 
suglasnosti s određenim tvrdnjama koje se odnose 
na suživot i mogući razvod braka. 

Tablica 1. Odgovori ispitanika na upitniku Skala stavova 
prema braku. Ispitanici su trebali procijeniti koliko se slažu sa 
svakom tvrdnjom na ljestvici od 1 do 4 (1 - uopće se ne slažem, 
2 - uglavnom se ne slažem, 3 - uglavnom se slažem i 4 - pot- 
puno se slažem) 



Odgovori 

Pitanje 


1 (Ne) 

2 

3 

4 (Da) 

Ukupno 

Kada se ljudi žene, morali bi ostati zajedno bez obzira 
što se dogodilo. 

N 

149 

82 

67 

17 

315 

% 

46,9% 25,8% 

21,1% 

5,3% 

100% 

Ako su ljudi u braku nesretni, dužni su zbog sebe 
rastati se i pokušati poboljšati svoj život. 

N 

15 

24 

147 

130 

316 

% 

4,7% 

7,5% 

46,2% 

40,9% 

100% 

Bračni zavjet do kraja života je svetinja i ne bi se tre- 
bao olako shvaćati. 

N 

22 

48 

91 

153 

314 

% 

6,9% 

15,1% 

28,6% 

48,1% 

100% 

Negativni efekti razvoda braka na djecu su silno 
pretjerani. 

N 

54 

95 

131 

31 

311 

% 

1 7,0% 

29,9% 

41,2% 

9,7% 

100% 

Dugoročno, veliki broj razvoda brakova će nauditi 
hrvatskom društvu u cjelini. 

N 

26 

68 

128 

91 

313 

% 

8,2% 

21,4% 

40,3% 

28,6% 

100% 

Mnogi ljudi koji su se razveli su preslabi i ne mogu se 
žrtvovati za dobro obitelji. 

N 

102 

113 

71 

27 

313 

% 

32,1% 

35,5% 

22,3% 

8,5% 

100% 

Ljudi ne bi trebali osjećati obavezu ostati u braku ako 
nisu zadovoljni. 

N 

18 

48 

127 

118 

311 

% 

5,7% 

15,1% 

39,9% 

37,1% 

100% 

Čak i ako su ljudi nezadovoljni u braku trebali bi ostati 
zajedno i pokušati poboljšati brak. 

N 

56 

98 

115 

41 

310 

% 

17,6% 

30,8% 

36,2% 

12,9% 

100% 

U današnje vrijeme bračni zavjet do kraja života je 
samo formalnost. 

N 

32 

47 

146 

89 

314 

% 

10,1% 

14,8% 

45,9% 

28,0% 

100% 

Većina djece rastavljenih roditelja ima negativne 
posljedice do kraja života. 

N 

41 

137 

106 

30 

314 

% 

12,9% 

43,1% 

33,3% 

9,4% 

100% 

Činjenica da većina ljudi ne osjeća da mora ostati u 
lošem braku će koristiti i društvu u cjelini. 

N 

30 

100 

144 

34 

308 

% 

9,4% 

31,4% 

45,3% 

10,7% 

100% 

Većina ljudi koja se rastavlja, pribjegava razvodu kao 
posljednjem rješenju nakon što su pokušali sve da 
riješe probleme u braku. 

N 

16 

66 

134 

95 

311 


% 

5,0% 

20,8% 

42,1% 

29,9% 

100% 

Iz prethode tablice jasno su vidljivi odnosi i 
grupiranje odgovora i približno jasan stav ispitan- 
ika prema braku i mogućem razvodu. Na pitanje 
Ako su ljudi u braku nesretni , dužni su zbog sebe ra- 
stati se i pokušati poboljšati svoj život , približno 
87% ispitanika uglavnom se ili u potpunosti slaže 
s navedenom tvrdnjom. Također i s drugom tvrd- 
njom Ljudi ne bi trebali osjećati obavezu ostati u 
braku ako nisu zadovoljni, velika većina (77%) se 
slaže uglavnom ili u potpunosti iz čega se vidi da 
je viđenje braka iz perspektive studenta nešto što 
je primarno iz pozicije vlastitog zadovoljstva i/ili 
sreće. Studenti izlazak iz braka ne percipiraju kao 
slabost i pomanjkanje žrtvovanja za dobro obitelji. 
Naime, 67% studenata se ne slaže u potpunosti ili 
se ne slaže s tvrdnjom Mnogi ljudi koji su se razveli 
su preslabi i ne mogu se žrtvovati za dobro obitelji. 
No, s druge strane približno 77% studenata se 
uglavnom ili u potpunosti slaže s tvrdnjom Bračni 
zavjet do kraja života je svetinja i ne bi se trebao ola- 
ko shvaćati. Ne govore li ovi rezultati o određenom 
nesuglasju gdje se studenti, moramo napomenuti 
da još u pravilu nemaju iskustvo braka, na jednoj 
razini načelno slažu kako je bračni zavjet do kraja 
života svetinja ali kada zamisle određene nepri- 
like ili nesreću u braku, ipak se velika većina njih 
opredjeljuje za napuštanje i traženje boljeg života. 
Ovi rezultati dodatno se potkrepljuju stavovima 
studenata prema braku kao bračnom zavjetu do 
kraja života kao nečemu što je puka formalnost 
gdje se 74% studenata uglavnom ili u potpunosti 
slaže da je to upravo tako. 

Ipak, kada studenti zamisle situaciju iz pozicije 
nezadovoljstva i pokušaja spašavanja braka ( Čak i 
ako su ljudi nezadovoljni u braku trebali bi ostati za- 
jedno i pokušati poboljšati brak), rezultati su nešto 
drugačiji tj. studenti su u većoj mjeri neodređeni 
(30,8% uglavnom se ne slažem, 36,2% uglavnom 
se slažem) i nisu jasno izoštrenog stava kao u pre- 
thodnim tvrdnjama. Drugim riječima, tada su stu- 
denti skloniji u većoj mjeri „nešto napraviti" u br- 
aku što je prema udjelima različito od onoga kada 
ih se pita o zadovoljstvu i/ili sreći. 

Kada su u pitanju djeca, tu su studenti također 
manje jasnog i izoštrenog stava što pokazuju re- 
zultati na dvije tvrdnje gdje se s prvom Negativni 
efekti razvoda braka na djecu su silno pretjerani, 30% 
uglavnom ne slaže i 41% uglavnom slaže te s dru- 


gom Većina djece rastavljenih roditelja ima negativne 
posljedice do kraja života 43% uglavnom se ne slaže 
i 33% se slaže. 



1 (Potpuno 2 3 4 5 (Izrazito važna) 

nevažna) | 


Važnost vjere u mom životu 

Slika 2. Odgovori studenata na tvrdnju Ako su ljudi u braku nes- 
retni, dužni su zbog sebe rastati se i pokušati poboljšati svoj život 
prema stupnju važnosti vjere u vlastitom životu 

Iz prethodnog slikovnog prikaza ( Slika 2) vid- 
ljivo je da je vrlo visok stupanj suglasnosti gdje je 
više od 80% studenata suglasno ili u potpunosti 
suglasno s tvrdnjom Ako su ljudi u braku nesretni, 
dužni su zbog sebe rastati se i pokušati poboljšati svoj 
život što ukazuje na percepciju i različitost poi- 
manja vjere i obitelji. Naime, vlastito vjerovanje 
se ne poistovjećuje s ustrajnošću u braku i obitelji. 
To nam potvrđuje i usporedba ovih rezultata s 
odgovorima na tvrdnju Bračni zavjet do kraja života 
je svetinja i ne bi se trebao olako shvaćati ( Slika 3) 
gdje se jasno vidi linearan odnos tj. povećanje ud- 
jela percepcije bračnog zavjeta do kraja života kao 
svetinja s odgovorima o važnosti vjere u vlastitom 
životu. 



Slika 3. Odgovori studenata na tvrdnju Bračni zavjet do kraja 
života je svetinja i ne bi se trebao olako shvaćati prema stupnju 
važnosti vjere u vlastitom životu 

No, kako bi potkrijepili navedene rezultate, 
zanimljivo je vidjeti kako je povezana percep- 
cija važnosti vlastite vjere u životu i pokušaja 
poboljšavanja braka što je prikazano na sljedećem 
slikovnom prikazu ( Slika 4) gdje je sada situacija 
drugačija nego prije kada je bila u pitanju vlas- 
tita sreća/zadovoljstvo. Naime, stupanj slaganja 
s tvrdnjom Čak i ako su ljudi nezadovoljni u braku 
trebali bi ostati zajedno i pokušati poboljšati brak 
povećava se s važnošću vjere u vlastitom životu. 



1 (Potpuno 2 3 4 5 (Izrazito važna) 

nevažna) | 


Važnost vjere u mom životu 

Slika 4. Odgovori studenata na tvrdnju Čak i ako su ljudi nezado- 
voljni u braku trebali bi ostati zajedno i pokušati poboljšati brak 
prema stupnju važnosti vjere u vlastitom životu 

S obzirom na roditeljstvo, studenti su iska- 
zali visok stupanj želje za roditelj s tvom u svom 
budućem životu, a njihovi su odgovori na upit- 
niku motivacije za roditeljstvom pokazali da im 
je najbliža fatalistička i instrumentalna motivaci- 
ja. Najniže su pak procijenili tvrdnje koje opisuju 
negativne učinke roditeljstva na osobnu slobodu, 
karijeru i si. ( Slika 5). Iz toga se može zaključiti da 
studenti koji su sudjelovali u ovom istraživanju u 
velikoj mjeri roditeljstvo vide kao smisao života 
te kao nešto prirodno i neizbježno u budućnosti, 
ili pak kao način održavanja stabilnosti obitelji 
i braka. Vrlo mali broj sudionika percipira nega- 
tivne učinke roditeljstva na način da ga vide kao 
prepreku ostvarenju vlastitih ciljeva. Upravo su- 
protno, najveći rezultat studenti su ostvarili na 
tvrdnji Mislim da djeca čine bračni par stabilnijim i 
odgovornijim, Bilo bi pogrešno da sklopim brak s nam- 
jerom da neču imati djecu, te Mislim daje sebično ne 
imati djecu, što su ustvari primjeri tvrdnji koje čine 
fatalističku, odnosno instrumentalnu motivaciju. 



Slika 5. Izraženost različitih vrsta motivacije 


Zaključak 

Na kraju se može reći da su rezultati ovog 
istraživanja ukazali na veliku važnost vjere u 
životu studenata, koja se pokazala značajnije pov- 
ezana s motivacijom za roditeljstvom, nego sa 
stavovima studenata prema braku i razvodu bra- 
ka. Naime, iz dobivenih rezultata proizlazi kako 
studenti percipiraju vjeru odvojenom od braka, 
budući da unatoč visoko procijenjenoj važnosti 
vjere, brak, kao i nužnost održavanja braka pro- 
matraju prvenstveno iz pozicije osobnog za- 
dovoljstva. K tome, većina se sudionika slaže 
kako je bračni zavjet do kraja života samo formal- 
nost. S druge strane, promatrajući motivaciju za 
roditeljstvom, uočava se da su upravo razlozi za 
roditeljstvo koji su bliski vjerskim pozicijama, oni 
najizraženiji i kod studenata koji su sudjelovali u 
ovom istraživanju. ■> 

POEZIJA 


HVALA 


IDEALI 


nije mi jasno, ali otvaram dušu 
kako me možeš voljet ovakvog 
nemarnog, ludog, tvrdoglavog, nepopravljivog 

zaslužujem samoću ali ti me ne puštaš 
čak me zoveš, čak me sanjaš 
u mislima me proganjaš 

budiš u meni ono najbolje 
kad sam na dnu ti me dižeš 
u nevolji kad sam, ti u pomoć stižeš 

opraštaš sve moje propuste 
imaš velikog strpljenja sa mnom 
ne kažnjavaš me teškom kaznom 

ti me držiš na životu 
voliš me, makar sam budala 
i zato ti hvala ■> 


jutrom dan donosi prkos 
tužna je vijest da otkriva galamu 
vodi me ruka umorna od prijetnji 
jer moji ideali padoše u tamu 

i dok su mi drugi opravdanje 
plivam protiv struje 
glasom tihim dozivao bih ljubav 
ali uzalud kad ona već tu je 

daj pronađi razlog 

zbog čega se trudiš 

tvoje oči zaslužio nisam 

zbog mojih ideala ima da poludiš 

nema više nazad 

ljubav je rekla svoje 

a ti me i dalje voliš 

premda zanemarih ideale svoje 


VRATA ČEŽNJE 


moja zbilja poput sna 
moji vrhovi poput dna 
o poimanju dobra i zla 
Majka nas je učila 

vrata čežnje nemaju ključ 
vrata raja otvaraju se žrtvujuć 
ljubav uporno bdije nad nama 
Majka nas čeka sama 

vodit će me srce otvoreno 
vodit će me nebo iščekivano 
nikad neću umrijet sam 
Majko ne daj da ruku ne dam 

kroz život mi je proći 
kroz smrt kojoj nestaje moći 
pred naletom križa 
Majka nikad bliža ■> 


pogledaj mi lice 
reci mi što vidiš 

šapni mi na uho najljepšu pjesmu 
zbog svojih ideala ne treba da se stidiš 

i digni pogled k zvijezdi 
vidimo je istu 
zaklopi oči raširi ruke 
i moli za ljubav čistu ■> 



Zajedničko slavlje 
blagdana 
sv. Franje Asiškog 
(Split, 4. 10. 2011.) 

Pogledaj, okreni se, baci oko 
zastani na tren i promisli duboko 

Kažu da to nije ista zemlja 

postoji li mir koji srce traži 
vidjet ćeš od samog začeća to ne važi 

Odsjaj sunca na Jadranu jednako blista 

Dok mati me rađala jedne subotnje noći 

Kažu da nije to ta zemlja 

u mukama, u neredu otvorio sam oči 

Velebit u visinama još buru grli 

na grudima majke reklo bi se nađoh ga 
al to bijaše puka borba životna za malo soka 

Kao da nešto fali u toj zemlji 

mliječnoga 

Slavonijom žito ko nekad se žuti 

Idila seoskog kraja čini se zgodnom 

I Sava teče i Drava i Neretva i Raša i onaj 

on obiluje prirodom, zrakom čistim, zemljom 
plodnom 

Potok iza prodane babine kuće 

zaštita obitelji, prvi prijatelji, obzori novi 
ali susjedski nemiri, titula se najboljeg lovi 

Teška je. Od povijesti i krvi. Od ljudskoga jada. 


Gle borova zelenih ko u djetinjstvu mome! 

Spoznavši grad proširih spoznaju nemira 
vreva, gužva, srce skače van jer nema odabira 

Čovjek je krivac Franjo. Boga zaboravit!!! 

pomislih ako pronađem ljubav pravu to je to 

I zvukovi su tu... cvrčak, val... zvono... pas... jugo... 

no, žensko srce zavodljivo, neshvatljivo, 
prevrtljivo 

kiša 

Ni pisanje stihova toliko 

Leluja se i plače 

Ni modro nebo veliko 

Brata zaboravit. Sve što drugi ti dade 

Ni ljetna iznenadna kiša 
Ni miris majčinih kolača 

Boli ju i ćuti se prevarenom 

Ipak ima nešto što hrabri, što jača 

Tako lijepa, plemenita, zbog nas jadna 

I evo napokon kraja boja 

Pričekaj Gospode da završi 

samo je u Bogu mir dušo moja ■> 

Igra djece ispod mog prozora ■> 

(FFP) 

(FLP) 

Korak do Europske unije 

Put, izazovi i perspektive 

Povratkom u civilizacijske okvire kojima pripada , ali i inercijom u diplomatskim kuloarima 
Bruxellesa i Strasbourga raste šansa da Hrvatska zbog strateškog položaja i iskustva života 
u zajednici naroda jugoistočne Europe , a sada na njezinim granicama , preuzme vodeću ulogu 
koju još uvijek drži Srbija. U tom kontekstu treba promatrati i nervozu u pojedinim državama 
Europske unije , zbog urušavanja koncepta i u sustava moći koji su imali , u prvom redu u 
Ujedinjenom Kraljevstvu. Zbog toga su i stavljani razni balvani i ponižavan cijeli narod u 
traženju svog dostojanstva i bolje pozicioniranosti. Hoće li i hrvatski političari u ovom bitnom 
času prepoznati šanse koje im nudi članstvo u EU? 



Fra Zvonko Tolić, prof., Stuttgart 

- dušobrižnik 


Hrvatska u EU ulazi u 
vrijeme njezina ozbiljna 
financijskog i političkog 
poremećaja i teško je 
točno predvidjeti što 
će biti za godinu i pol u 
europskoj perspektivi. 

Velike i utjecajne 
države kao primarni 
cilj vide parcijalno 
a ne opće dobro , s 
dosta suprotstavljenih 
stajališta. 


otpisivanjem pristupnih 
pregovora u Bruxellesu 9. 
prosinca 2011. godine završio 
je dugotrajni, iscrpljujući i 
frustrirajući proces pristupanja 
Republike Hrvatske Europ- 
skoj uniji. Time je okončano 
20-godišnje razdoblje mučnih 
pregovora u kojima je s jedne 
strane Hrvatska pokazala svo- 
ju želju za pristupanjem toj 
moćnoj političko-ekonomskoj 
asocijaciji, a s druge strane ta je 
asocijacija, zbog snažnog utjeca- 
ja moćnih država, stalno Hrvat- 
skoj stavljala mnoge prepreke i 
nove uvjete. Hrvatska će Europ- 
skoj uniji pristupiti kao puno- 
pravna članica 1. srpnja 2013., 
dok će u međuvremenu imati 
status promatrača. Umjesto sta- 
tusa zemlje kandidata, Hrvatska 
je u statusu pristupajuće zemlje 
Unije. Referendum o pristupan- 
ju Republike Hrvatske Europ- 
skoj uniji izbacio je na površinu 
mnoge probleme, zahvalne za 
razne sociološke analize: mali 
odaziv, nekorektna proeurop- 
ska kampanja, veliki strahovi 
običnih ljudi, naglašeni euro- 
skepticizam i si. 


Kronologija pristupanja i 
stvorene nedoumice 

Spomenuo bih neku vrstu 
kronologije događanja. Političko 
šamaranje Hrvatske počelo je od 
trenutka kada se drznula stvoriti 
svoju samostalnu državu i tako 
poremetila uhodane kanale mo- 
ći pojedinih i utjecajnih svjet- 
skih centara. Rat i ratne nedaće 
i različiti pokušaji s mnogih, pa i 
„demokratskih" strana nastojali 
su Hrvatskoj promijeniti ionako 
neprirodne granice i svesti je na 
mnogo manje okvire. Kada se to 
nije uspjelo, onda su Hrvatsku 
i Hrvate nastojali promatrati u 
kontekstu gotovo divljaka i pri- 
padnika raznih plemena, koje 
treba u paketu promatrati i tre- 
tirati s ostalim narodima koji su 
živjeli u prijašnjoj zajedničkoj dr- 
žavnoj tvorevini. 

Stalna želja Hrvata za ulazak 
u punopravno članstvo Europske 
unije, rezultirala je zahtjevom za 
punopravno članstvo 21. velja- 
če 2003. godine. Službeni status 
kandidata RH je dobila 18. lip- 
nja 2004. Pristupni su pregovo- 
ri odgođeni zbog, svima znane 
floskule, „nedostatka potpune 
suradnje s Haškim sudom za rat- 
ne zločine počinjene na područ- 

ju bivše Jugoslavije** i otvoreni 
su tek 3. listopada 2005. godine. 
Nakon više od osam godina od 
podnošenja zahtjeva za članstvo 
i gotovo šest godina pregovara- 
nja, 24. lipnja Europsko vijeće je 
podržalo zatvaranje pristupnih 
pregovora s Hrvatskom te je 
Ugovor potpisan u Bruxellesu 9. 
prosinca 2011. godine. 

U hrvatskom društvu posto- 
je, ponekad i opravdani straho- 
vi: strah od budućnosti prilikom 
ulaska u EU, gubitak nacionalnog 
suvereniteta, ugrožavanje hrvat- 
skog nacionalnog i vjerskog iden- 
titeta, rekonstrukcija neke nove 
Jugoslavije, gubitak vrijednosti 
u svakodnevnom životu, raspro- 
daja nacionalnog blaga i mnogih 
privatnih nekretnina i si. Razo- 
čaranost velikog broja hrvatskog 
stanovništva političkim elitama 
rezultirala je malim odazivom na 
referendumu. Pogrešno bi bilo 
koristiti riječ nezainteresiranost 
kao argumentaciju: ta je riječ po- 
nižavajuća za sve sudionike stva- 
ranja hrvatske samostalnosti, jer 
je većini naroda koji je na ovaj ili 
onaj način sudjelovao u krvavom 
osamostaljivanju, itekako stalo 
do toga što donosi budućnost. 
Međutim, nejasni kriteriji, shva- 
ćanje da u elitnom europskom 
i svjetskom krugu prevladava- 
ju principi interesa, a ne nužno 
pravičnosti i vladavine prava, 
mnoga otvorena pitanja koja su 
ostala poslije zatvaranja poglav- 
lja, medijski dirigirano namjer- 
no dezinformiranje, nekritična 
proeuropska kampanja koja nije 
dopuštala nikakvu alternativu 
ili ju je nazivala katastrofičnom, 
traganje za vlastitim i nacional- 
nim dostojanstvom,... kod mno- 
gih su stvorili osjećaj nesigurno- 
sti u vlastite stavove i procjene. 
U tom kontekstu politička ljevica 


danas preuzima primat razvoja 
svijesti europeizma, a ona je bila 
ta koja je stvarala željeznu zavje- 
su nakon Drugog svjetskog rata 
ili joj se nije snažno suprotstav- 
ljala. S druge strane politička se 
desnica danas počinje povlačiti u 
ideje straha i zatvorenosti pred 
izazovima koje donosi stvaranje 
novog svjetskog poretka i sasvim 
drugačije političke moći, a ini- 
cirala je ideju o političkoj jedin- 
stvenosti Europe, bez obzira na 
kulturološke razlike. Stubokom 
se promijenila u Europi svijest o 
različitosti: različitost je do jučer 
inicirala teške i krvave sukobe, a 
danas je ona u temelju međusob- 
nog uvažavanja, tolerancije i pri- 
hvaćanja. Taje različitost u Euro- 
pi bila uzrokom podjela, a danas 
je uzrokom zbližavanja. Europa 
i Europska unija jest zajednica 
različitih naroda, jezika, kultu- 
ra, vjera. Značajno su takve ideje 
inicirali upravo vjernici. 

Što nam donosi, 
a što odnosi članstvo u EU? 

Mučne godine političkog, eko- 
nomskog i kulturološkog pripa- 
danja asocijaciji zemalja jugo- 
istočne Europe, kojoj prije 20. 
stoljeća Hrvatska nikada nije pri- 


padala jesu iza nas, ali su stvorile 
kod Hrvata snažan otpor prema 
svakom spominjanju imena Ju- 
goslavija i u asociranju na prošla 
i u strahovima na buduća vreme- 
na. Tu su i strahovi pred izazovi- 
ma sutrašnjice. 

Hrvatska u EU ulazi u vrije- 
me njezina ozbiljna financijskog 
i političkog poremećaja i teško 
je točno predvidjeti što će biti za 
godinu i pol u europskoj perspek- 
tivi. Velike i utjecajne države kao 
primarni cilj vide parcijalno a ne 
opće dobro, s dosta suprotstav- 
ljenih stajališta. Ujedinjeno Kra- 
ljevstvo želi političku dominaciju 
i istovremenu distanciranost od 
novonastalih zajedničkih pro- 
blema. Moćnom diplomacijom 
i anglosaksonskom beskrupu- 
loznošću do sada su i uspijevali. 
Njemačka se stidljivo pokušava 
politički nametnuti i ne rasipati 
bez kontrole svoju ogromnu eko- 
nomsku moć kojoj nedostaje po- 
litički kredibilitet. Francuska že- 
li biti politička čizma europskog 
kontinenta. Sve ostale zemlje EU 
su samo sateliti ovih triju centa- 
ra moći. Jedino se Poljska nasto- 
ji izboriti za svoj jednakopravni 
status. 



Nastup bogoslova u katedrali Sv. Bartolomeja (Frankfurt a/M, 12. 12. 2010.) 

Kakva će biti udružena Euro- 
pa sutrašnjice? Zavisit će od jed- 
ne ideje: ako prevlada ekonom- 
ski interes, bez jasnih moralnih i 
općeprihvaćenih načela, onda će 
dugoročno Europska unija biti 
zajednica koja će samo povećava- 
ti trzavice među članicama. Već 
postojeći problemi i nejedinstve- 
nost će se produbiti, ali i otvoriti 
nova polja sukoba i nepovjerenja: 
nove članice, bivše komunistič- 
ke zemlje bit će u prilici snažno 
se boriti da osim glasova naroda 
kontroliraju i ekonomiju u svo- 
jim državama. Ona će im biti u 
vitalnim segmentima izvan kon- 
trole, što će stvarati česte pro- 
mjene vlasti, pa i nekontrolirane. 
Ako, uz to, spomenemo zajed- 
nički problem članica EU, a to je 
prirodni pad stanovništva i no- 
vonastalih kulturoloških razlika 
neeuropskog naslijeđa zbog nuž- 
nih migracija, opasnost može biti 
samo veća i problemi dublji. 

U to uzburkano more ulazi 
Hrvatska. Kako će plivati? Član- 
stvo u Europskoj uniji povratak 
je Hrvatske u njezin kulturni i 
civilizacijski krug kojem je sto- 
ljetno pripadala. Hrvatski će se 
političari naći u situaciji jače po- 
litičke moći. Vjerojatno će u prvo 
vrijeme prevladati politička im- 
presioniranost velikima i za hr- 
vatsku će se političku elitu otva- 
rati novi horizonti tek postupno. 
No, Hrvatska će biti subjekt, a ne 
samo objekt političkog odluči- 
vanja i to je pozitivna dimenzija 
pripadnosti tom elitnom klubu. 

Povratkom u civilizacijske 
okvire kojima pripada, ali i iner- 
cijom u diplomatskim kuloarima 
Bruxellesa i Strasbourga raste 
šansa da Hrvatska zbog strateš- 
kog položaja i iskustva života u 
zajednici naroda jugoistočne Eu- 
rope, a sada na njezinim granica- 


ma, preuzme vodeću ulogu koju 
još uvijek drži Srbija. U tom kon- 
tekstu treba promatrati i nervozu 
u pojedinim državama Europske 
unije, zbog urušavanja koncepta 
i u sustava moći koji su imali, u 
prvom redu u Ujedinjenom Kra- 
ljevstvu. Zbog toga su i stavljani 
razni balvani i ponižavan cijeli 
narod u traženju svog dostojan- 
stva i bolje pozicioniranosti. Ho- 
će li i hrvatski političari u ovom 
bitnom času prepoznati šanse 
koje im nudi članstvo u EU? 

Vjernici i Europska unija 

Intelektualci i političari ka- 
toličke orijentacije nakon tra- 
gedije II. svjetskog rata stvaraju 
ideju o jedinstvenosti Europe, 
zajednice pomirenih i bratskih 
naroda. Uvjereni katolici Ro- 
bert Schuman, Konrad Adena- 
uer, Jean Monnet i Alcide De 
Gasperi nositelji su te ideje. Na 
nesreću, kasnije političke eli- 
te preuzele su i prerađivale ide- 
ju jedinstvene Europe po mjeri 
vlastitih vrijednosti i interesa, 
pa je u nacrtu europskog usta- 
va izostalo priznanje temelja na 
kojima je utemeljena Europa, a 
to je kršćanska svijest i kultura. 
To je posljedica razvijanja svije- 
sti da se religiju počinje tretirati 
kao strukturu moći, a onda i za- 
interesiranu stranu, pa se svaki 
odnos prema religijskom nastoji 
unificirati, izjednačiti i u konač- 
nici izbjegavati. 

U tom kontekstu, ako gleda- 
mo s vjerske strane, afinitet pre- 
ma eurofilstvu ili euroskepticiz- 
mu nije i ne treba biti odrednica 
vjernika. I jedni i drugi su vjerni- 
ci, sa svojim političkim stavom 
u kojem ima dosta pozitivnih 
argumenata. Baš taj pluralizam 
političkih angažmana razumije 
i crkveno učitelj stvo na Drugom 


vatikanskom saboru 1 i kasnije: 
„Jedna te ista vjera može dovesti 
do različitih angažmana '. 2 Često 
se u posljednje vrijeme, kako se 
sve kod nas mjeri vagom crno- 
bijele isključivosti, i vjera stavlja 
u kontekst za i protiv EU. Mno- 
gi su mediji i marginalni poje- 
dinci napadali Katoličku crkvu i 
hrvatske biskupe gotovo za ve- 
leizdaju, a zapravo su biskupi u 
svom priopćenju prilikom refe- 
renduma iznijeli jedan odmjeren 

1 uravnotežen stav. Treba svaka- 
ko imati na umu da je Hrvatska 
jedina europska katolička zemlja 
koja još uvijek nije u EU i da je od 
ukupnog broja stanovništva Uni- 
je, više od polovice deklariranih 
katolika. 

Naravno, i vjerski je i tradi- 
cijski stav da se nacionalno i 
vjersko dostojanstvo ne smije 
proigrati niti se s njime kockati. 
Kako sve ima dvije strane meda- 
lje i kad stavimo na vagu objek- 
tivnosti, Europska unija, koliko 
god različita bila, vjernicima pru- 
ža izvrsnu šansu da se aktivnije 
založe za svoje stavove. Dok god 
traje pasiviziranost kršćanske i 
katoličke većine u svim segmen- 
tima društva, pa tako i politike, 
dotle će manjina stalno terorizi- 
rati većinu nametanjem svojih, 
često protuprirodnih stavova. A 
vjernici sve više svoj angažman 
nadomještaju šutnjom, možda i 
zbog vlastitih interesa. Takva je 
situacija u Strasbourgu, Bruxse- 
llesu, medijima, sudstvu, takva 
je i u svakodnevnici života obič- 
nog, malog čovjeka. 

Imamo šanse. Hoćemo li ih 
iskoristiti za opće, a tako onda i 
za moje dobro? Upaliti svjetlo ili 
proklinjati tamu? «;• 

1 Usp. GS, 76 

2 Octogesima adveniens, 50 

Internet - osmi kontinent 


@-evangelizacija 

Internet-stranica već duže vremena dnevno broji više od 
1000 ulaza što je više od očekivanoga , a do tiskanja ovog 
časopisa zabilježeno je 665 000 ulaza. Neki od razloga 
velike posjećenosti internet-stranice: donosi vijesti i izvješća 
o događajima , idejama i osobama; omogućuje pristup 
crkvenim , provincijskim i duhovnim izvorima; ima mogućnost 
prevladati udaljenosti i osamljenost; omogućuje naše 
predstavljanje u javnosti kroz život i rad; donosi najave i 
programe u Provinciji; obogaćuje , ne samo franjevce , nego i 
sve druge posjetitelje. 


O d početka kršćanstva Crk- 
va je bila nosilac razvoja 
komunikacije. Prvo je to bilo 
prepisivanje knjiga, kako bi se 
Riječ Božja širila među ljudima. 
Ta tehnika rada, ma koliko nama 
danas izgledala zastarjela, bila 
je vrhunac tehnologije svoga 
vremena. Kada je Gutenberg 
tiskao prvu Bibliju, govorilo se 
da će knjiga biti obeščašćena, ali 
to je bio način da Sveto pismo 
stigne do velikog broja čitatelja. 
Čovječanstvo napreduje dale- 
ko brže u tehnologiji nego u 
duhovnosti. 

Metafora internet osmi kon- 
tinent znači da, iako je svatko 
stanovnik neke države, od sada 
svatko može biti također i sta- 
novnik interne ta. Sudjelovanje 
na internetu ( Facebook , Twitter 
i druge mreže) može utjecati na 
život čovjeka i društvo. Sada ži- 
vimo u javnom prostoru (slike, 
video, kupovanje, znanje, infor- 
macije, prijateljstva, mjesta...). 

Franjevci Franjevačke pro- 
vincije Presvetog Otkupitelja 
objavili su, i još uvijek objavlju- 
ju, mnoga tiskana izdanja s ci- 


ljem da uprisutne franjevaštvo 
u Crkvi i društvu. Također, na- 
ša Provincija prepoznala je ne- 
izmjernu mogućnost interneta 
zbog njegova dosega i dostupno- 
sti u svako vrijeme i svakoj oso- 
bi. Današnji oblik provincijske 
internet-stranice, koji se nalazi 
na adresi www. franjevci- split. 
hr, ostvaren je u prosincu 2009. 
god. 1 zaslugom nekoliko fratara 
koji su već imali iskustva u radu 
s računalom i radom na župnim 
internet-stranicama. 

Izrada provincijske stranice 

Iako radim na računalu više 
od 15 godina, bojao sam se za- 
početi s radom na internet-stra- 
nici. Razmišljao sam da je za rad 
na internet-stranici potrebno 
posebno znanje nekog program- 
skog jezika, ali sam se uvjerio da 
je to bilo pogrješno razmišljanje. 
Rad na internet-stranici, uz po- 
moć fra Borisa Čarića, započeo 
sam u Zagrebu uređujući stra- 
nicu Župe Majke Božje Lurdske. 

1 Stranica Provincije postojala je i prije 
2009. godine, ali je bila nepoznata mnogim 
franjevcima. Međutim, postojanje domene 
www.franjevci-split.hr olakšalo je rad na 
stranici i novi početak. 



Fra Frano Doljanin, Split 

- urednik provincijske 
internet-stranice 


Uređujući ovu 
provincijsku stranicu , 
kroz dvije godine , uvjerio 
sam se da je svakodnevno 
potrebno ažurirati 
stranicu; jer stranica neće 
biti zanimljiva i privlačna 
njezinim posjetiteljima. 
Međutim , za 
svakodnevno ažuriranje 
potrebna je velika ljubav 
prema ovom radu. Dobiti 
informacije, riječi ili 
slike, da bi bili objavljeni 
na internet-stranici, 
zahtijeva strpljivost i 
upornost. 

Naziv linka 

Broj ulaza 

Župe 

32728 

Članovi Provincije 

30096 

Propovijedi 

28096 

Franjevački klerikat 0. fra Ante Antića 

18831 

Samostani 

18783 

Split - samostan i Župa Gospe od Zdravlja 

14308 

Uprava Franjevačke provincije Presvetog Otkupitelja 

14040 

Franjevačka mladež - Frama 

13736 

Katolički bogoslovni fakultet u Splitu 

13108 

Misije 

12963 


Na temelju iskustva rada na toj 
stranici i podrške drugih franje- 
vaca odlučio sam započeti s ra- 
dom na provincijskoj stranici. 

Poučen iskustvom, prvo sam 
skicirao izgled i sadržaj strani- 
ce. Drugo, odlučio sam koristiti 
Joomla- u zbog jednostavnosti 
instalacije i gotovih Joomla tem- 
plate-a. (gotovih design uzoraka). 
Treče, skupljao sam i pripremao 
tekstove i slike za postavljanje 
na internet-stranicu. Sve to za- 
htijevalo je strpljenja i vremena. 

Nakon instalacije Joomla-e i 
template- a priređeni sadržaj sam 
organizirao u sekcije i kategori- 
je. Prvo sam postavio sekcije, a 
zatim sam za svaku sekciju na- 
pravio kategorije. Sekcije i ka- 
tegorije moguče je mijenjati i 
nadopunjavati u svakom trenut- 
ku. Pisanje tekstova sliči pisanju 
tekstova u Wordu. 


Internet-stranica Provincije 
podijeljena je na tri stupca. Li- 
jevi stupac podijeljen je na se- 
dam sekcija, a svaka sekcija na 
više kategorija. U prvoj sekciji 
pod naslovom O nama mogu se 
pronači podaci o povijesti, čla- 
novima i samostanima Provinci- 
je. Odgojne ustanove je druga 


sekcija koja sadrži sljedeće ka- 
tegorije: Postulatura, Sjemenište, 
Gimnazija, Novicijat, Franjevački 
klerikat i Katolički bogoslovni fa- 
kultet (KBF). Treća sekcija Pa- 
storalno djelovanje posvećena 
je župama, Franjevačkoj mladeži 
(Frama), Franjevačkom svjetov- 
nom redu (FSR), Caritasu, se- 

minarima i predavanjima i radu 
oko duhovnih zvanja. Četvrta 
sekcija sadrži kategorije koje se 
odnose na slugu Božjega o. fra 
Antu Antića. Peta sekcija sa- 
drži kategorije koje se bave iz- 
davaštvom: Vjesnik Provincije , 
Služba Božja, Marija, Kačić, Fra 
Rafo Kalinić, Župni listovi i Razna 
izdanja. Cilj je što više potpunih 
izdanja postaviti na stranicu da 
se mogu pročitati i(li) ispisati. 
Šesta sekcija nosi naslov Riječ 
i život koja donosi pobožnosti, 
molitve, propovijedi i prigodna 
događanja. Sedma sekcija uklju- 
čuje kratku povijest i spise sv. 
Franje Asiškog, povijest Reda, 
Pravilo i Konstitucije Reda Ma- 
nje brače, dokumente i duhovnu 
misao. 

U drugom, središnjem stup- 
cu, objavljuju se događanja i vi- 
jesti uglavnom iz Provincije, ali 
i povremeno iz Generalne kurije 
Reda, Splitsko-makarske nadbi- 
skupije i opče Crkve. Svi događa- 
ji su uglavnom popraćeni i riječ- 
ju i slikom (slikama). 

Treći (desni) stupac sadrži 
najave, aktualna događanja i ar- 
hiv. Posebnu brigu posvećujem 
arhivu stranice koji je podijeljen 
na godine i mjesece radi lakšeg 
pronalaženja već objavljenih čla- 
naka. 


Ažuriranje stranice 

Uređujući ovu provincijsku 
stranicu, kroz dvije godine, uvje- 
rio sam se da je svakodnevno 
potrebno ažurirati stranicu; jer 
stranica neće biti zanimljiva i 
privlačna njezinim posjetitelji- 
ma. Međutim, za svakodnevno 
ažuriranje potrebna je velika lju- 
bav prema ovom radu. Dobiti in- 
formacije, riječi ili slike, da bi bili 
objavljeni na interne t-stranici, 
zahtijeva strpljivost i upornost. 
Tekst, koji sam napišem ili do- 
bijem od suradnika, uvijek tre- 
ba pažljivo pročitati i lektorirati 
prije objavljivanja. Međutim, to 
uvijek nije jednostavno. Kod su- 
radnika se nekad osjeća poteško- 
ća u pisanju izvještaja i slanja sli- 
ka. Mlađi, za razliku od starijih, 
lakše pripremaju tekstove i slike 
za objavljivanje. Za to postoje i 
određeni opravdani razlozi kao 
što su poznavanje rada na raču- 
nalu, služenje interne tom, manji 
strah od javnosti i drugo. Slike, 
kao i tekst, također je potrebno 
prirediti za objavljivanje. Naime, 
radi lakšeg otvaranja internet- 
stranice, slike treba postaviti u 
manju rezoluciju. Osim sma- 
njivanja rezolucije, osobito kod 
objavljivanja pojedinačnih slika, 
također koristim i galerije slika 
koje se pripremaju u posebnom 
programu. 


Od početka rada na stranici 
do pisanja ovog članka objavio 
sam blizu 3500 linkova koji se 
odnose na tekstove, pdf- ove i 
galerije slika. Među tih 3500 lin- 
kova u prvih deset, koji su imali 
naviše ulaza od prosinca 2009. 
god., nalaze se linkovi navedeni 
u priloženoj tablici. 

Internet-stranica već duže 
vremena dnevno broji više od 
1000 ulaza što je više od očeki- 
vanoga, a do tiskanja ovog ča- 
sopisa zabilježeno je 665 000 
ulaza. Neki od razloga velike 
posjećenosti internet-stranice: 
donosi vijesti i izvješća o do- 
gađajima, idejama i osobama; 
omogućuje pristup crkvenim, 
provincijskim i duhovnim izvo- 
rima; ima mogućnost prevla- 
dati udaljenosti i osamljenost; 
omogućuje naše predstavljanje u 
javnosti kroz život i rad; donosi 
najave i programe u Provinciji; 
obogaćuje, ne samo franjevce, 
nego i sve druge posjetitelje. 

Internet-stranica Provinci- 
je, osim navedenog, pokušava 
doprinijeti širenju franjevač- 
ke poruke, kao i života i rada 
franjevaca. Biti u javnosti zna- 
či predstavljati svoj život i rad. 
Stranica, također, služi povezi- 
vanju i suradnji među franjevci- 
ma, kao i bržem komuniciranju. 

Dakle, objavljeni članci, fotogra- 
fije, pdf- ovi omogućuju poveza- 
nost s drugima kroz djelovanje 
i informaciju, a istovremeno po- 
mažu nam uklopiti se u društvo. 
Interne t-stranica je kao trg gdje 
se sve događa (virtualni Areo- 
pag). Na tom ,,trgu“ učimo, po- 
vezujemo se i surađujemo. „Cr- 
kva mora razumjeti Internet. To 
je nužno za djelotvorno komuni- 
ciranje s ljudima, osobito s mla- 
deži, koja je prožeta iskustvom 
te nove tehnologije, ali također 
da bi se tom tehnologijom bolje 
koristilo/* 2 

Mladi žive na tom ,,trgu“ bez 
posebnih problema. Oni žive 


u toj javnoj budućnosti koja za 
starije izgleda negativno, a po- 
nekad i opasno. Mladi u inter- 
netu vide nagradu koja dolazi 
od njihove otvorenosti i iskreno- 
sti. Oni, ne samo da žive u tom 
svijetu, nego i djeluju u njemu. 
S obzirom na dobrobit i rizike 
mladi uče djelovati u skladu s 
tim, štiteći svoju privatnost s 
više vještine i inteligencije ne- 
go što se može pretpostaviti. U 
tom pogledu stariji trebaju učiti 
od njih. 

Odgoj za internet 

Tehnologija stavlja pred nas 
promjene, izbore, rizike i prilike. 
Ali, tehnologija donosi i strah. 
Napredak prema sve više jav- 


nom životu je očit i neizbježan. 
Odbijanje je uzaludno. Inter- 
net-stranica ne može zamijeni- 
ti stvarne događaje, ali ih može 
upotpuniti i privući druge boga- 
tijem iskustvu; jer preko inter- 
net-stranice dosežemo daleko 
iznad okvira crkve. Za takav rad 
potreban je i odgoj postulanata, 
sjemeništaraca, bogoslova, sve- 
ćenika i pastoralnih suradnika. 
Smatram da bi u bliskoj buduć- 
nosti većina župa i samostana 
trebala imati internet-stranicu 
jer je to danas način komunika- 
cije kao što je to do sada bio te- 
lefonski broj kojega je imala sva- 
ka župa. U služenju internetom 
jedni druge trebamo hrabriti. 

Pisac poslanice Hebrejima pi- 
še: „I pazimo jedni na druge da 
se potičemo na ljubav i dobra 
djela te ne propuštajmo svojih 
sastanaka, kako je u nekih obi- 
čaj, nego se hrabrimo, to više što 
više vidite da se bliži Dan** (Heb 
10,25). Mogućnost poticanja na 
ljubav i dobra djela moguće je 
i sjedeći ispred svoga računala. 
Služeći se internetom vjernici 
mogu dobiti duhovno iskustvo, 
informaciju, obrazloženje, tuma- 
čenje kao i poziv na susret. ■> 


2 Papinsko vijeće za medije, Crkva i 
internet , br. 5. 


Popis internet-stranica 

Do ožujka 2012. franjevci Provincije Presvetog Otkupitelja 
pokrenuli su 40 internet-stranica: 19 u domovini (samostani, 
župe i osobna) i 21 u inozemstvu (misije). Evo njihovog popisa: 
Bilice, Crnica, Drniš, Dusseldorf, Frankfurt, Freising, Geretsried, 
Gimnazija, Imotski, Knin, Koln, London, Main-Taunus, Mainz, 
Meterize, Metković, Miljevci, Munchen, Offenbach, Plina- St ablina, 
Podbablje, Portal hrvatskih katoličkih zajednica (B. Cannstatt, 
Bietig-Biss, Esslingen, Ludwigsburg, Sindelfingen, Stuttgart, 
VVaiblingen), Promina, Provincijska stranica, Rosenheim, 
Samotnjak, San Jose, Sinj, Šibenik-Šubićevac, Vancouver, Vinjani, 
Vrlika, Wuppertal, Zagreb. 

Hvaljen budi, Gospodine moj, 
po sestrici Vodi 


Voda - hrvatsko nacionalno blago 

Zadnjih desetljeća mnogi politički geostratezi upozoravaju 
kako će se u skorijoj budućnosti voditi ratovi za vodu. Neki 
tvrde da takvi ratovi već traju. Kao što se danas vode ratovi 
za naftu često pod krinkom borbe za ljudska prava slični 
scenarij bi mogao biti i s vodom. Zato su mnoge korporacije 
uz podršku svojih vlada danas veoma aktivne u kupovini 
voda po mnogim zemljama. Ne treba niti spominjati da 
su to u pravilu siromašne države koje se nalaze u dubokoj 
ekonomskoj krizi i velikim dugovima. 


ostoje neke teme u javnom 
prostoru našeg hrvatskog 
društva koja izazivaju veliko 
zanimanje, na koja smo veo- 
ma fokusirani i za koja smo 
se doslovce zalijepili: ulazak u 
EU - da ili ne, stranačka prob- 
lematika, nacionalno pitanje 
i si. Sva ona i opravdano zau- 
zimaju visoko mjesto na ljest- 
vici predmeta našeg zaniman- 
ja. Napokon, radi se često i o 
ključnim pitanjima o kojima ovisi 
naša budućnost i budućnost naše 
djece. Ona u pravilu izazivaju 
previše strasti koja po nekom 
ustaljenom običaju kao rezul- 
tat stvaraju duboke podijele 
među ljudima. Ipak fokusira- 
nost na ta pitanja dovela je do 
toga da smo zanemarili ostala 
društvena pitanja koja su ostala 
po strani i prepuštena pojed- 
incima koji često samovoljno 
donose odluke, umjesto da budu 
predmet pažnje i konkretnog 
zauzimanja svih građana. U 
„ostala" društvena pitanja, kao 
iznimno važna, izdvojio bih so- 
cijalnu problematiku i okoliš. To 


su područja koja su sama po sebi 
toliko široka da ih je običnom 
građaninu teško pratiti. Samo 
problematika okoliša toliko toga 
obuhvaća da i znanstvenik s tog 
područja može sva zbivanja i ak- 
tivnosti samo djelomično pratiti. 
Upravo je zato iznimno važna 
uloga udruga i drugih udruženja 
građana kako bi se kvalitetnije i 
djelotvornije, kao pomoć i kore- 
ktiv vlasti, sudjelovalo u javnom 
životu i time ojačalo i doprinijelo 
razvoju i jačanju civilnog društva. 
U budućnosti kvaliteta društva 
u bitnom će ovisiti o tome ko- 
liko će građani kroz organizirano 
civilno društvo u demokratskim 
procesima sudjelovati u javnom 
životu. Ukoliko izostane takvo 
sudjelovanje bit ćemo prepušteni 
manjini koja bi bez kontrole 
civilnog sektora mogla dovesti 
društvo u još težu situaciju nego 
što je sada. Uvijek postoje rizici 
da političke elite ili neki pojed- 
inci u vlasti donose loše odluke 
ili provuku zakone koji nisu u 
interesu građana i naše domov- 
ine i tako nanose neprocjenjivu 



Zoran Milić, Zagreb 

- Franjevački svjetovni red 


Zadnjih nekoliko 
desetljeća zbile su 
se velike negativne 
promjene na vodnim 
resursima širom svijeta 
gdje je čovjek sustavno 
djelovao na uništenju 
te dragocjene baštine. 
Sječa šuma , regulacije 
vodotoka , izgradnja 
brana , sprečavanje 
prirodnog plavljenja 
obalnog područja 
tekućica gradnjom 
nasipa , uporabom 
umjetnih gnojiva i 
pesticida u intenzivnom 
poljodjelstvu , 
ispuštanje otpadnih 
voda iz domaćinstava i 
industrijskog otpada u 
vodotoke i si. 

štetu. Takav slučaj imali smo s 
pokušajem privatizacije Hrvat- 
skih voda. Kako se radi nečemu 
što predstavlja veliku važnost 
za Hrvatsku i njene građane i 
unatoč tome što je taj zakon išao 
u hitnu proceduru, reakcijom 
Crkve, udruga i nekih pojedinca 
uspjelo se na vrijeme spriječiti 
ovaj pokušaj privatizacije i uzbu- 
niti javnost. 

Hrvatske stranputice 

Moram odmah reči kako mi 
nije namjera pisati samo o po- 
kušaju privatizacije Hrvatskih 
voda, daleko je važnije u ovom 
času ukazati upravo na potrebu 
veće senzibilizacije i angažmana 
za društvena pitanja koja su ne- 
dopustivo zanemarena. Primjer 
pokušaja privatizacije Hrvatskih 
voda trebao bi biti dobar povod u 
promišljanju važnosti sudjelova- 
nja javnosti u razvoju hrvatskog 
društva, a na poseban način sta- 
vio bih naglasak na nužnost, pri- 
je svega, kršćanskog angažmana i 
njegovog snažnijeg uključivanja 
u društvenu stvarnost na razini 
civilnog društva. Neuspio poku- 
šaj privatizacije Hrvatskih voda 
ne predstavlja kraj te priče već se 
može očekivati novi nasrtaj onih 
koji imaju novac i koji žele kupi- 
ti sve što će im stvoriti novi i si- 
guran profit, a voda je zasigurno 
više nego siguran profit. Vlasti su 
više manje sklone, bez obzira na 
političku opciju, linijom manjeg 
otpora zbog kroničnog nedostat- 
ka novca ili nečijeg osobnog inte- 
resa olako popuštati pritiscima i 
prodati sve što se može prodati. 
Dakako, imaju za to i svoje oprav- 
danje u već poznatoj tvrdnji kako 
je država loš gospodar i da bi se 
privatizacijom sve dovelo u red. 
Tvrdnja je djelomično točna, sa- 
mo je pitanje je li baš sve na pro- 
daju a pogotovo odnosi li se to i 


na ono što se smatra općim i jav- 
nim dobrom. 

Zadnjih desetljeća mnogi po- 
litički geostratezi upozoravaju 
kako će se u skorijoj budućnosti 
voditi ratovi za vodu. Neki tvrde 
da takvi ratovi već traju. Kao što 
se danas vode ratovi za naftu če- 
sto pod krinkom borbe za ljudska 
prava (primjer nam je rat u Iraku 
a niti Libanon ne možemo iz toga 
isključiti ako se zna da je njihova 
nafta najkvalitetnija na svijetu) 
slični scenarij bi mogao biti i s 
vodom. Zato su mnoge korpora- 
cije uz podršku svojih vlada da- 
nas veoma aktivne u kupovini 
voda po mnogim zemljama. Ne 
treba niti spominjati da su to u 
pravilu siromašne države koje 
se nalaze u dubokoj ekonomskoj 
krizi i velikim dugovima. 

Da će Hrvatska doći na red 
upozoravao je mnogo godina 
prije Franjevački institut za kultu- 
ru mira koji se s problematikom 
voda bavi već dugi niz godina. 
Sustavnim praćenjem ove proble- 
matike potaknuo je i senzibilizi- 
rao mnoge da se aktivno uključe 
u ova zbivanja. Upravo na poticaj 
Instituta Vijeće franjevačkih za- 
jednica 2005. godine uputilo je 
Otvoreno pismo Saboru i Vladi 
Republike Hrvatske ukazavši na 
široku problematiku zaštite i gos- 
podarenja vodnim blagom te na 
neke nepravilnosti gospodare- 
nja njime u Republici Hrvatskoj 
i na opasnosti koje iz toga mo- 
gu proizići. U otvorenom pismu 
objavljena je i Deklaracija o voda- 
ma u kojoj se traži da se preispita 
postojeća legislativa o vodama s 
ciljem stvaranja cjelovite, studi- 
ozno pripremljene strategije gos- 
podarenja vodama i izrade Vod- 
no-gospodarske osnove Republike 
Hrvatske. Podržavši poruke Vije- 
ća franjevačkih zajednica, Franje- 


vački svjetovni red upućuje Apel 
za zaštitu i ispravno gospodarenje 
vodama u Hrvatskoj i podsjeća 
da su vode opće dobro koje, po 
Ustavu, ima osobitu zaštitu Re- 
publike Hrvatske, po Zakonu o 
vodama, ne može „biti ni u čijem 
vlasništvu" (čl. 3), da je po svojoj 
naravi ključna socijalna kategori- 
ja i da se ne može tretirati samo 
kao roba namijenjena tržištu od- 
nosno stjecanju profita. U više 
navrata, a u suradnji i s drugim 
svjetovnim udrugama i crkvenim 
organizacijama, slani su apeli i 
otvorena pisma sličnog sadržaja. 
Unatoč apelima, studenog 2010. 
god. dogodio se iznenadni poku- 
šaj privatizacije Hrvatskih voda. 
Vlada RH je u hitnu proceduru, 
bez javne rasprave, uputila Ko- 
načni prijedlog zakona o izmjena- 
ma i dopunama Zakona o vodama. 
Ovim zakonom trebalo je omo- 
gućiti da se Hrvatske vode kao jav- 
na ustanova pretvore u trgovačko 
društvo čime bi se zakonski omo- 
gućila privatizacija. Jednostav- 
no rečeno: vode kao opće dobro 
postala bi roba. Ono što je bilo 
odmah prekršeno bio je Zakon o 
zaštiti okoliša zbog neodržavanja 
tridesetodnevne javne raspra- 
ve za zakone koji imaju utjecaja 
na okoliš. Isto tako prekršen je i 
Poslovnik Hrvatskog sabora jer su 
se izmjene zakona našle u hitnoj 
proceduri iako nije riječ o zakoni- 
ma kojima se otklanjaju veći po- 
remećaji u gospodarstvu niti se 
radi o izmjenama zakona koje se 
donose radi usklađivanja s prav- 
nom stečevinom EU. Izmjene za- 
kona su prvenstveno usmjerene 
prema promjeni pravnog statusa 
Hrvatskih voda iz javne ustanove 
u javno poduzeće što je trebao bi- 
ti prvi korak k privatizaciji Hrvat- 
skih voda. Što bi značilo da bi hr- 
vatski građani izgubili kontrolu 

nad poduzećem koje upravlja na- 
šim vodnim resursima. Zanimlji- 
vo je spomenuti kako u zemljama 
EU sve organizacije za područja 
voda, kroz agencije i druge oblike 
organizacije, ustanovljene su kao 
neprofitne, s iznimkom jedne or- 
ganizacije od dvije koliko ih ima 
Latvija. 

Za razliku od javnih ustano- 
va, izmjenom samo jednog član- 
ka prijedloga zakona, trgovačka 
društva se mogu privatizirati. 
Istina je da se ne može privatizi- 
rati voda kao resurs, jer kao opće 
dobro zaštićena je Ustavom Repu- 
blike Hrvatske, ipak ne treba biti 
naivan i pomisliti da privatizaci- 
jom vodoopskrbnog sustava ne- 
će privatizirati i voda kao resurs. 
Važno je istaknuti kako nije sa- 
mo voda bogatstvo, već i opsežna 
dokumentacija o vodama kao što 
su: planovi vodoopskrbe, plano- 
vi zaštite voda, planovi navod- 
njavanja, atlasi vodotoka, karto- 
grafske podloge, dokumentacija 
o znanstveno-istraživačkim pro- 
jektima itd. Najbolji primjer je 
privatizacija istražne i druge teh- 
ničke dokumenacije o korištenju 
voda koje je posjedovala INA d.d. 


INA posjeduje dragocjene podat- 
ke o sastavu tla i geološkim te 
hidrogeološkim uvjetima na širo- 
kim prostorima u RH te posjedu- 
je crpilišta, tvornice za preradu 
vode i objekte za dopremu vode. 
Sve te objekte i podatke INA je 
nudila komunalnim poduzeći- 
ma besplatno u vlasništvo prije 
Domovinskog rata i neposredno 
nakon njega. Nakon privatizacij- 
skog procesa praktički je nemo- 
guće postići dogovor oko prepu- 
štanja tih vrijednih podataka i 
objekata. 

Korporacije ispred okoliša ili...? 

Da se dogodila privatizacija 
imali bi urušavanje sustava vod- 
nih naknada koji u ovom obliku 
funkcionira od 1967. godine, kao 
neporeznih javnih davanja koja 
ne počivaju na ideji ekvivalen- 
tnosti cijene za uslugu koju plaća 
neposredni korisnik - već na ideji 
solidarnosti gdje plaćaju i posred- 
ni i neposredni korisnici, novac 
ide u jednu blagajnu i financira se 
prema načelu prioriteta u potre- 
bama. Može se očekivati u skoroj 
budućnosti novi pokušaji priva- 
tizacije, samo na suptilniji način 
kroz razne oblike koncesija ili si. 



Prosvjed protiv projekta Družba Adria (Zagreb, 25. 10. 2005.) 


Voda i gospodarenja vodama da- 
leko su kompleksnije stvarnosti, 
stoga se pažnja i angažman ne 
može svesti samo na zaštitu od 
privatizacije. Naime, zadnjih ne- 
koliko desetljeća zbile su se veli- 
ke negativne promjene na vod- 
nim resursima širom svijeta gdje 
je čovjek sustavno djelovao na 
uništenju te dragocjene baštine. 
Sječa šuma, regulacije vodotoka, 
izgradnja brana, sprečavanje pri- 
rodnog plavljenja obalnog pod- 
ručja tekućica gradnjom nasipa, 
uporabom umjetnih gnojiva i pe- 
sticida u intenzivnom poljodjel- 
stvu, ispuštanje otpadnih voda 
iz domaćinstava i industrijskog 
otpada u vodotoke i si. Globalne 
klimatske promjene kompleksno 
negativno djeluju na kvalitetu i 
kvantitetu nadzemnih i podze- 
mnih voda. Ova stvarnost je i u 
našoj domovini itekako prisutna. 
Vodu treba zaštiti kao stanište, 
energetski resurs i izvor života, 
zato je potrebno prvenstveno 
probuditi odgovornost svih ljudi 
a posebno struke čija bi zadaća 
bila uskladiti i međusobno ispre- 
plesti znanstveni, ekonomski i 
sociološki aspekt razmišljanja 
u cilju uspješnije i svrsishodnije 
zaštite tog neprocjenjivog bogat- 
stva. Čim je rizik od ugrožavanja 
okoliša veći, a posebno kad se 
radi o nečemu što je za čovjeka 
pitanje opstanka kao što je apso- 
lutno voda i zrak, onda osobna i 
društvena odgovornost u zaštiti i 
očuvanju okoliša mora biti znat- 
no veća. U bespoštednoj utrci za 
profitom mnoge korporacije i 
tvrtke skoro u pravilu ne obaziru 
se na okoliš, i dok je politika u re- 
alnom svijetu uglavnom u službi 
takvih interesnih skupina i teš- 
ko joj se odupire, više nego ikada 
potrebno je ojačati civilni sektor 
kako bi bio kvalitetna alternati- 

va svemu onomu što stavlja ne- 
čiji osobni interes ispred općeg. 
Na ovom području uključivanja 
građana u procese odlučivanja 
u civilnom sektoru i kršćanske 
organizirane zajednice moraju 
dati svoj doprinos a osobito po 
pitanjima socijalne pravednosti i 
okoliša. 

Uz primjer uspješne inter- 
vencije javnosti, kojim se sprije- 
čila privatizacija Hrvatskih voda , 
naveo bih, po mojem uvjerenju, 
primjer kad su javnost i struka 
pasivni i nezainteresirani. Sva- 
kako treba reći da uvijek postoje 
rijetki pojedinci iz struke, po- 
jedine udruge te obični građani 
koji hrabro dižu svoj glas ali ko- 
ji se slabo čuje. To je primjer iz- 
gradnje 14 županijskih centara 
za gospodarenje otpadom (CGO), 
koji su krenuli s realizacijom a da 
javnost u postupcima procijene 
utjecaja na okoliš tih projekata 
gotovo i nije sudjelovala. Javnost 
je uglavnom bila pasivna. Na ža- 
lost, Vlada je pod utjecajem ne- 
kih interesnih lobija nametnula 
loš koncept gospodarenja otpa- 
dom koji je ekološki neisplativ, 


za okoliš rizično i za građane 
preskupo rješenje. Centri s me- 
haničko-biološkom obradom sa- 
mo će djelomično iskoristiti pri- 
kupljeni otpad a rizičnost ovih 
projekata, jer su im lokacije na 
vodozaštitnim i krškim područ- 
jim bogatim vodama, iznimno 
je velika. Nabrojiti ću samo neke 
centre koje se planiraju graditi 
jer su veoma rizični zbog lokaci- 
ja bogatih podzemnim vodama: 
Lećevica kod Splita, Bikarac kod 
Šibenika, Marinšćina kod Rije- 
ke i Kaštjun kod Pule. Ovaj kon- 
cept je svakako bolji od običnih 
deponija koji su razbacani po 
cijeloj Hrvatskoj, međutim, na- 
spram drugih koncepata ovo je 
nakon spalionice najgore jer se 
otpad samo u manjoj mjeri re- 
ciklira i ide dalje u uporabu. Na 
žalost, odbačen je koncept zbri- 
njavanja otpada temeljenog na 
odvojenom prikupljanju otpada 
na kućnom pragu i reciklaži kako 
se to radi u mnogim civiliziranim 
gradovima u svijetu. Zanimljiv je 
podatak da u ustavu naših susje- 
da Slovenaca piše kako se otpad 
ne smije odlagati na krškom po- 


dručju, čime su jasno rekli kako 
im nije niti na kraj pameti da se 
igraju s nečim tako vrijednim kao 
što je voda. A da se radi o veo- 
ma skupom rješenju građani će 
svakako brzo saznati kad im do- 
đe račun od komunalnog. Budući 
da su Centri krenuli u realizaciju 
to je sada gotova stvar koja se vi- 
še ne može povući. Na žalost, sve 
te odluke o izgradnji CGO, osim 
nekih ekoloških udruga i građa- 
na u čijoj se blizini grade centri, 
javnost nije niti primijetila, prije 
svega jer nadležno ministarstvo 
i lokalna samouprava nisu podu- 
zeli potrebne aktivnosti informi- 
ranja. Najčešće će gospodarstve- 
ni i politički interesi biti ispred 
javnih pa je zbog toga više nego 
nužno jačanje upravo civilnog 
društva koje je najozbiljnija alter- 
nativa takvim nastojanjima. Ovo 
je prostor u kojem svoje mjesto 
moraju naći i aktivne kršćanske 
skupine koje bi se trebale znatno 
više uključiti u javni život. 

Kršćanske organizirane zajed- 
nice trebale bi izići iz svojevrsne 
izolacije i ući u ovaj prostor i za- 
stupati svoje vjerske i moralne 
stavove te novim inicijativama 
svakako uključiti i nepotrebno 
zanemarena društvena pitanja 
socijalnog karaktera i očuvanje 
okoliša i doslovno boriti se za do- 
stojanstvo čovjeka. Duboko sam 
uvjeren da se kvalitetne promje- 
ne mogu pokrenuti upravo iz ba- 
ze, gdje bi se s novim senzibilite- 
tom i konkretnim zauzimanjem 
moglo učiniti mnogo dobra. Ma 
koliko su god teška vremena i 
koliko su jaki razni politički i fi- 
nancijski moćnici, koji provodeći 
svoje interese ugrožavaju čovjeka 
i sve stvoreno, upravo zato treba- 
mo se svi potruditi i hrabro ući u 
arenu našega svijeta i boriti se za 
sva Božja stvorenja. 


Poruka indijanskog 
poglavice bijelom čovjeku (ulomak) 

Godine 1854. indijanski poglavica Seattle uputio je pismo 
američkom predsjedniku u Washington kada je ovaj izrazio 
želju da kupi velika područja indijanske zemlje i tada obećao 
rezervat indijanskom narodu. 

Sjajna voda što teče brzacima i rijekama nije samo voda već i krv 
naših predaka. Ako vam prodamo zemlju morate se sjetiti i učiti 
vašu djecu daje ona sveta, i da svaki odraz u bistroj vodi jezera 
priča događaje i sjećanja moga naroda, žubor vode glas je oca moga 
oca. Rijeke su naša braća, one nam utažuju žeđ. Rijeke nose naše 
kanue i hrane našu djecu. Ako vam prodamo našu zemlju morate se 
sjetiti i učiti vašu djecu da su rijeke naša braća, i vaša, i morate od 
sada dati rijekama dobrotu kakvu biste pružili svakome bratu. 

Hrvatske demografske 
perspektive 

Budućnost hrvatskoga naroda 

Hrvatska pripada skupini srednjerazvijenih zemlja i ima značajno lošiju demografsku sliku u 
odnosu na veliku većinu visokorazvijenijih europskih zemalja. Nepovoljna se demografska 
kretanja nastavljaju s gotovo nikakvim izgledima za pozitivnije trendove , ako se u hrvatskom 
društvu nešto radikalno ne promjeni u odnosu na demografsku problematiku. Broj 
živorođenih se u posljednjih nekoliko godina stabilizirao na prosječnoj godišnjoj razini od 
oko 43.500. No to je daleko od broja koji bi osiguravao obnavljanje stanovništva. Da bi se 
stanovništvo u Hrvatskoj obnovilo u istom broju , godišnji bi broj živorođenih trebao biti 
između 60 i 65 tisuća. 

ema prijepora, tijekom 
20. stoljeća dogodile su 
se velike promjene u uvjetima 
života, rada i položaju obitelji 
u društvu. Razvijeni je dio svi- 
jeta tijekom prošlog stoljeća 
prešao put od relativno vi- 
sokog prirodnog prirasta do 
niskog, koji ne osigurava ob- 
navljanje stanovništva u istom 
broju. Dalekosežne demografske 
promjene započele su s proce- 
som industrijalizacije. U predin- 
dustrijskim, poljoprivrednim, 
civilizacijama egzistencijalni su 
razlozi prisiljavali obitelj na rela- 
tivno visok natalitet. U obitelji 
se živjelo, radilo i radi opstanka 
vodilo brigu o brojnijem potom- 
stvu koje je bilo nužno za rad u 
poljoprivredi i skrb o djeci i star- 
ijima. U predindustrijskoj pol- 
joprivrednoj proizvodnji bio je 
moguć, i nužan, rad djece i stari- 
jih osoba, te stoga nisu bile na 
teret, osim u dobi do 6 godina. 

Obitelji su bile i umirovljenički 
domovi relativno malena broja 
staraca, a djeca su bila „mirovin- 



ski fondovi". Pod pritiskom van- 
jskih čimbenika, oblikovanih u 
industrijskoj civilizaciji, obitelj 
prepušta nekoć autonomne 
funkcije javnim ustanovama. 
Sustav socijalne države koji svo- 
jim građanima jamči određeni 
dohodak kada odu u mirovinu 
preuzeo je skrb o starijima. Tako 
je država uklonila materijalnu 
ovisnost roditelja o djeci. Suvre- 
menost pokazuje da je ekonom- 
ski održivi sustav socijalne 
sigurnosti bio kratko vrijeme 
garancija sigurnih i dostatnih 
mirovina u starosti, jer demo- 
grafske strukture koje je ob- 
likovala industrijska civilizacija 
daju broju starost a malobrojnu 
mladost. Naime, sve do 1980- 
ih je izgledalo gotovo idilično: 
ne treba se uopće imati djecu, 
ili radi emocionalnih razloga 
jedno ili najviše dvoje i čemu 
podizati djecu kad će mirovina 
biti dostatna za sigurnu sta- 
rost. Ali, niti dvadesetak godina 
od početka jačeg snižavanja 
nataliteta u većini europskih 

Države koje su se oduprle 
pritiscima neoliberalnog 
modela gospodarskog 
razvoja , koji traži , uz 
ostalo , smanjivanje 
izdataka za javne 
politike koje podražaju 
natalitet , i pravovremeno 
oblikovale odgovarajuće 
populacijske politike 
postupno su zaustavile i 
preokrenute nepovoljne 
demografske trendove. 

zemalja pojavili su se prob- 
lemi, s jedne strane osjetno se 
snizio prirodni priljev na tržište 
radne snage, a s druge je strane 
započeo ubrzani rast broja i ud- 
jela umirovljeničke populacije. 

Pozitivan prirast razvijenih 
europskih zemalja 

Vratimo se vremenski una- 
trag, radi boljeg razumijevanja 
tekučih procesa. Nakon Drugog 
svjetskog rata nakratko je pre- 
kinuto opadanje nataliteta. De- 
mografski i gospodarski rast u 
zapadnoj Europi nakon Drugo- 
ga svjetskog rata bio je podloga 
za velika očekivanja i stoga se 
to razdoblje često naziva „zlat- 
no doba“. Tada je gospodarski, 
društveni i kulturni napredak 
na europskom Zapadu, do po- 
lovice 60-ih godina 20. stolječa, 
pratio i demografski rast. Po- 
rast nataliteta nakon Drugoga 
svjetskog rata (za ovu je pojavu 
općeprihvačen naziv baby-ho- 
om) potrajao je u razvijenijem 
dijelu Europe do 1964. godine 
(u Hrvatskoj samo do 1954. go- 
dine). Nakon toga opet se nasta- 


vio trend snižavanja nataliteta. 
Umjetno izazvana naftna kriza 
te usporavanje gospodarskog 
rasta, nezaposlenost i inflacija 
nakon 1973. godine bili su alati 
krupnog kapitala kojim je na- 
metnuo profit kao cilj i jedinu 
mjeru uspješnosti. Svijet boga- 
tih je upleten u spiralu konku- 
rentnosti, a međunarodni finan- 
cijski kapital počeo je ucjenjivati 
nacionalne vlade stalnim prijet- 
njama o masovnom smanjivanju 
broja radnih mjesta ili, u još go- 
roj situaciji, bijegom kapitala iz 
zemlje koja porezima i doprino- 
sima nastoji osigurati blagosta- 
nje svog stanovništva. 

Trenutno je očito da je taj 
model razvoja, koji se krije pod 
krinkom globalizacije, uveo svi- 
jet u sveopču duhovnu i mate- 
rijalnu krizu. Države koje su 
se oduprle pritiscima neolibe- 
ralnog modela gospodarskog 
razvoja, koji traži, uz ostalo, 
smanjivanje izdataka za javne 
politike koje podražaju natali- 
tet, i pravovremeno oblikovale 
odgovarajuće populacijske po- 
litike postupno su zaustavile i 


preokrenule nepovoljne demo- 
grafske trendove. Jer, moderna 
razvijena društva ne osiguravaju 
spontano dovoljan broj rađanja 
već se to postiže izgradnjom i 
provođenjem niza javnih poli- 
tika koje će omogućiti imanje 
djece uz istovremenu zaposle- 
nost. Zato velika većina razvije- 
nih europskih zemalja, za razli- 
ku od Hrvatske, ima pozitivan 
prirodni prirast, što znači da u 
njima godišnji broj živorođenih 
nadvisuje godišnji broj umrlih. 
Zamjetno brojniji manje razvi- 
jeni svijet iako bilježi, od sredi- 
ne 1970-ih, postupno opadanje 
relativne stope porasta stanov- 
ništva još uvijek ima zamjetan 
porast broja stanovnika. Unatoč 
stalnom pritjecanju migracij- 
skih struja, iz manje razvijenih 
i srednje razvijenih zemalja, ti- 
me se mogu samo ublažiti ali ne 
i riješiti demografski problemi 
razvijenih. 

Pozornost plijeni činjenica 
prema kojoj od 12 najrazvijeni- 
jih europskih zemalja njih devet 
ima i najviši fertilitet. Te zemlje 
imaju i najviše stope zaposleno- 
sti ženskoga stanovništva u fer- 
tilnoj dobi. Pri tome treba imati 
na umu činjenicu da u njima veći 
broj žena radi s nepunim radnim 
vremenom, bez obzira na to što 
imaju i najrazvijenije javne poli- 
tike koje olakšavaju teret zapo- 
slenosti i skrb o djeci. No, razvi- 
jene zemlje koje imaju relativno 
povoljne demografske trendove 
to ne postižu useljeničkom poli- 
tikom. Da je to tako najbolje po- 
tvrđuju demografska kretanja u 
Njemačkoj koja ima u ukupnom 
broju stanovnika gotovo 10 po- 
sto useljenika, ali unatoč tome 
ima vrlo nepovoljna demograf- 

ska kretanja. Teret povijesnog 
naslijeđa još uvijek opterećuje 
ovu državu u provođenju aktiv- 
nije pronatalitetne populacijske 
politike. Usto, Njemačka je tra- 
dicionalna država blagostanja 
bez razvijenih javnih politika 
skrbi za djecu koje bi podupirale 
usklađivanje obiteljskoga života 
i plaćenoga rada. Zato su žene u 
Njemačkoj kada rode uglavnom 
prisiljene privremeno napusti- 
ti posao. To pokazuje kako, bez 
odgovarajuće javne infrastruk- 
ture koja će omogućiti uskla- 
đivanje obiteljskoga života i 
plaćenoga rada, samo novčani 
poticaji nisu dovoljni. Prema to- 
me, države koje dugo provode 
pronatalitetnu politiku imaju i 
bolju demografsku sliku. To se 
osobito odnosi na Francusku i 
skandinavske zemlje. 

Izumire li hrvatski narod? 

Što reći za Hrvatsku? Svje- 
dočimo vrlo nepovoljnim de- 
mografskim trendovima u Hr- 
vatskoj. Sama činjenica da je u 
Hrvatskoj od početka 1991. do 
kraja 2010. godine 151.026 više 
umrlih nego živorođenih (u broj 
umrlih uključena je i 11.891 oso- 
ba, naknadno upisana u matice 
umrlih od 1995. do 2010. godi- 
ne, umrla ili poginula tijekom 
Domovinskog rata od 1991. do 
1995.) malo toga kazuje, ako 
nemamo u vidu promjene, te- 
kuće i buduće, u strukturama 
stanovništva. Dugogodišnji pad 
broja živorođenih uvjetovao je 
nepovoljne promjene u dobnom 
sastavu stanovništva koje se oči- 
tuje u intenzivnom procesu de- 
mografskog starenja. Hrvatska 
pripada skupini srednjerazvije- 
nih zemlja i ima značajno lošiju 
demografsku sliku u odnosu na 


veliku većinu visokorazvijenijih 
europskih zemalja. Nepovoljna 
se demografska kretanja nastav- 
ljaju s gotovo nikakvim izgledi- 
ma za pozitivnije trendove, ako 
se u hrvatskom društvu nešto 
radikalno ne promjeni u odnosu 
na demografsku problematiku. 
Broj živorođenih se u posljed- 
njih nekoliko godina stabilizirao 
na prosječnoj godišnjoj razini od 
oko 43.500. No to je daleko od 
broja koji bi osiguravao obnav- 
ljanje stanovništva. Da bi se sta- 
novništvo u Hrvatskoj obnovilo 
u istom broju, godišnji bi broj ži- 
vorođenih trebao biti između 60 
i 65 tisuća. 

Negativne ekonomske učin- 
ke dosadašnjih nepovoljnih de- 
mografskih trendova nemoguće 
je izbjeći ali kada bi se provodi- 
le potrebne mjere pronatalitet- 
ne politike moguće je srednjem 
i dugom roku negativne učinke 
zamjetno ublažiti. Demograf- 
ske će promjene u Hrvatskoj 
kreatorima javnih politika, i 
društvu općenito, predstavljati 
veliki izazov u desetljećima ko- 
ji predstoje, i zahtijevat će obli- 
kovanje nove ekonomske, pore- 
zne, zdravstvene, mirovinske, 
obrazovne, socijalne, obiteljske 
i drugih politika na koje utječu 
demografske promjene. Nakon 
iznesenog, logično je postavi- 
ti pitanje: što Hrvatska treba 
učiniti da bi se bitno potaknuli 
pozitivni demografski trendo- 
vi? Općepoznata je činjenica da 
Hrvatska nema dostatno, ka- 
pacitetom i radnim vremenom, 
razvijene javne servise koji su 
neophodni za zaposlene rodite- 
lje koji podižu djecu. Sve done- 
davno je taj problem bio manje 
izražen jer je te praznine popu- 


njavao „baka servis", budući je 
bila mala zaposlenost žena. Sada 
rađaju djeca roditelja koji su još 
uvijek zaposleni. Osobit je pro- 
blem sve veći rad u atipičnom 
radnom vremenu u trgovini ko- 
ja zapošljava veliki broj mladih, 
osobito žena. Koliko je poznato 
u Hrvatskoj gotovo nema velikih 
kompanija u privatnom sektoru 
u kojem postoji pozitivna diskri- 
minacija žena s malom djecom. 
Čimbenik s vrlo velikim prona- 
talitetno restriktivnim učinkom 
je nemogućnost sigurnog stana 
mladim ljudima. Stanovi su za 
mlade, u većini slučajeva, nedo- 
stupni, kako zbog niskih prima- 
nja tako i stoga što ih sve više ra- 
di na određeno vrijeme. To je u 
Hrvatskoj jedan od istaknutijih 
razloga koji je doprinio brzomu 
porastu neudanih i neoženjenih 
od početka 1990-ih. 

Dodatni je problem u Hrvat- 
skoj i u nizu zemalja koje ima- 
ju nizak fertilitet, u odnosu na 
skandinavske zemlje, relativno 
malo sudjelovanje muškaraca 
u kućanskim poslovima pri po- 
dizanju male djece. Primjereno 
srednjoročnim i dugoročnim 
demografskim potrebama, Hr- 
vatskoj treba zaista dugoročna 
pronatalitetna i redistributivna 
populacijska politika, koja će se 
postići konsenzusom svih ključ- 
nih političkih, gospodarskih i 
središnjih nacionalnih institu- 
cija i aktera u Hrvatskoj. Narav- 
no, tu je Crkva nezaobilazna, no 
dosada uporno ostaje po strani. 
Usuđujem se ustvrditi da je u 
pogledu ovog problema Crkva 
pasivna zajednica. Naveli smo 
temeljne probleme pa je jasno da 
Crkva u tom pogledu ima vrlo ši- 
roko p o dručj e dj elo van j a . v 

Svjetlo i 
društva 


sol hrvatskoga 

Političko držanje kršćana 


Ako se nekim kršćanima , a osobito onima pobožnijima, čini da s kršćanskom vjerom ne mogu 
ništa učiniti u suvremenoj politici u kojoj vrijede sasvim druga pravila i gdje se često odvija 
bespoštedna borba interesa i vlasti , da im vjera služi samo za smirivanje nakon utilitarističkog 
i pragmatičkog nadmetanja , onda treba baš iz tog suvremenog političkog košmara 
praktičnijim okom čitati Evanđelje. Kršćanska vjera , ako je pravo shvaćena i cjelovito življena, 
daje dosta poticaja i za političku akciju jer politika je previše važna da bi ju se prepustilo samo 


političarima profesionalcima. 



Ivan Bota, Zagreb 

- politolog 


y ahtijevati od katolika da 
^ ^ u javnom ili političkom 

životu ne poziva na kršćanske 
vrijednosti već da ih zadrži za 
sebe jer je to privatna stvar, 
zahtijeva se nemoguće. Tko je 
dosljedan Kristu nužno je poz- 
van u svim segmentima života 
davati maksimum vlastitog 
bića. Odlasci na nedjeljne mise 
i povremena molitva nisu do- 
voljni, svjedočiti Krista pozvani 
smo svaki dan, u svakoj minuti, 
svakoj sekundi našeg ovozem- 
aljskog života. 

Nikada nitko nije donio i po- 
nudio čovjeku ništa veće i uzvi- 
šenije od onoga što mu je donio 
i ponudio Krist. On je položio 
svoj život da bi čovjek razvio 
svoju osobnost, te da bi, prema 
Kristovoj riječi, imao život u izo- 
bilju, u punini, da bi razvio sve 
najplemenitije potencijale svo- 
ga bića do najviših vrhunaca, da 
bi prošao kroz svijet i život, in- 
dividualno i u zajednici, prožet 
ljubavlju i čineći svako dobro, 
te da bi na kraju ušao u beskraj- 
nu radost i besmrtnost, u vječni 
Božji život. To je vrhunac i nema 


višega. Stoga smo kao kršćani 
pozvani na nešto više, na puno 
veću odgovornost nego ostali, 
pozvani smo svjedočiti Krista u 
svakom trenutku svoga života. 

Djelatno svjedočiti Krista 

Čovjek živi u društvu s dru- 
gim ljudima, on je društveno, 
„političko" biće (Aristotel - zoon 
politikon). Stoga se njegova etič- 
nost odnosi i na društvo. U ka- 
toličkoj tradiciji svako čovjeko- 
vo svjesno i voljno djelovanje 
ujedno ima i moralnu i etičku 
komponentu. Stari su to filozo- 
fi i teolozi izražavali riječima: 
humanum et morale convertun- 
tur, tj. ono što je uistinu ljudsko 
ujedno je i moralno (u općem 
smislu), i obratno. Svaki ljud- 
ski čin, ako je svjestan i voljan, 
ujedno je in concreto etički ili do- 
bar ili zao, iako u vrlo različitim 
stupnjevima. Moralnost čovje- 
kova djelovanja proizlazi iz do- 
stojanstva čovjeka kao osobe. 
Sto god on radio, pozitivno ili 
negativno, radi kao čovjek i sve- 
mu utiskuje svoj osobni pečat. 

Građansko se društvo danas 
nalazi u složenome procesu koji 

pokazuje svršetak jednog razdo- 
blja i nesigurnost zbog počet- 
ka novoga koje se pojavljuje na 
obzoru, no taj program donosi 
i mnogo dobra. Naime, sve se 
više širi uvjerenje da je potreb- 
no stvoriti životne okolnosti u 
kojima će se više cijeniti ljudsko 
dostojanstvo. Pri ispunjavanju 
građanskih dužnosti u skladu s 
kršćanskom savješću i vrednota- 
ma, zadaća je laika da u svjetov- 
ni poredak unose kršćanski duh, 
poštujući njegovu narav i oprav- 
danu autonomiju. 

U suvremenoj međunarodnoj 
konstelaciji odnosa i snaga, gdje 
moćni pokretači svjetskih poli- 
tičkih kretanja snažno upravlja- 
ju kako njima odgovara, manje 
zemlje poput Hrvatske moraju 
biti inteligentnije, sposobni- 
je i vještije od jačih od sebe, da 
bi se ne samo obranile i napre- 
dovale, nego i da bi naprosto 
opstale. U mnogočemu one bi 
trebale biti čak bolje od drugih, 
ne samo da se održe, nego i da 
budu, zajedno s drugim sličnim 
zemljama, primjer poštivanja 
onih vrijednosti koje čine nji- 
hovu snagu i osobitost i koje bi 
im služile ujedno i na čast i na 
dobrobit. Time bi možda prido- 
nijele i jačem, novom gibanju u 
pravcu jedne humanije svjetske 
politike. Na tom putu Hrvatska 
ima velik i snažan adut, a to je 
velika europska humanistička 
tradicija, koja je čini onakvom 
nacijom kakva ona jest, te s tom 
tradicijom povezuje svoje stare i 
velike, kršćanstvom nadahnute 
kulture. 

U javnosti se uglavnom govo- 
ri o nepravdama i propustima. 


Mediji su ispunjeni optužbama 
i crnim slutnjama u odnosu na 
prošlost, sadašnjost ah i buduć- 
nost društva u kojem živimo. 
Običan se čovjek, Hrvat i građa- 
nin Hrvatske pita: Sto se to do- 
gađa u našem novom hrvatskom 
društvu o kojem smo do prije 
dvadesetak godina mogli samo 
sanjati i u koje smo početkom 
90-ih godina prošlog stoljeća 
ušli ispunjeni velikim nadama u 
bolju budućnost? Javnost optu- 
žuje mnoge, kako skupine tako 
i pojedince. Međutim, kroz dje- 
lovanje većeg dijela „naših" me- 
dija, kao da nam se želi namet- 
nuti pitanje: zašto smo uopće 

Može izgledati kao utopija , 
ali s kršćanskog je gledišta 
politika također mjesto na 
kojem se treba očitovati 
ljubav. Nikakvo ljudsko 
djelovanje nije izuzeto od 
obveze ljubavi , čak i onda 
kad se duboko razilazimo 
i sporimo u nekim važnim 
pitanjima. U politici su 
raznovrsni interesi spojeni 
sa sukobima koje nije uvijek 
lako razriješiti ali uvijek u 
protivniku i neprijatelju 
trebamo gledati i brata i 
prijatelja. 


izlazili iz Jugoslavije kad je tamo 
bilo „tako dobro", sami ionako 
nismo sposobni upravljati svo- 
jom zemljom, „naši" nas samo 
potkradaju, ... Sve ovo nerijet- 
ko rezultira time da se kršćani 
ustručavaju aktivnije posveti- 
ti javnom životu jer ne žele biti 
u „istom košu" s onima koje se 
proziva u medijima. Svojim iz- 


micanjem ostavljamo prostor 
drugima, nerijetko manje spo- 
sobnima, manje poštenima, oni- 
ma koji nemaju usađene kršćan- 
ske vrijednosti, a to je upravo 
ono što oni i žele. 

Opće dobro ispred 
privatnih interesa, ili...? 

Neke od definicija politike ka- 
žu sve je politika i politika je briga 
za opće dobro. Ako je politika bri- 
ga za opće dobro, onda tu i Cr- 
kva i katolici, imaju mnogo toga 
reći. Ne može vjernik voditi „pa- 
ralelni život", s jedne strane „du- 
hovni", s druge pak takozvani 
„svjetovni", jer je uvijek kršća- 
nin koji mora biti dosljedan i to 
svjedočiti, ne samo osobno nego 
i u okviru raznih udruženja. Kr- 
šćanin ima „jedinstveni" život, 
on mora svjedočiti dosljednost 
između vjere i života, te evanđe- 
lja i kulture na svim područjima 
života. On mora dati svoj do- 
prinos kako bi se preko politike 
„uspostavio pravedniji društveni 
poredak koji je u skladu s dosto- 
janstvom ljudske osobe". Svi oni 
u politici koji misle da katolici 
po svojoj savjesti i kršćanskom 
učenju ne bi smjeh djelovati u 
politici upadaju u neku vrstu 
„netolerantnog laicizma", te čak 
i niječu mogućnost postojanja 
naravne etike. Kada bi ustrajali 
na tom putu doveli bi i društvo 
u „moralnu anarhiju", a ona se 
ne može poistovjetiti s nijednim 
oblikom legitimnoga pluraliz- 
ma. 

U javnom djelovanju tj. politi- 
ci razne skupine i pojedinci bore 
se za ono što smatraju korisnim 
za sebe i svoje. Međutim mora- 
mo voditi računa o zajedničkim 

i skupnim interesima, o onome 
što većinom nazivamo opće do- 
bro, štoviše, pojedinačni i pri- 
vatni interesi su mu podređeni. 
Valja dobro razlučiti egoizam 
od opravdane borbe za vlasti- 
tu dobrobit i interese. Egoizam 
ne gleda na druge i na dugoroč- 
no djelovanje i time sam sebe 
potkopava. Život u zajedništvu 
uključuje i vlastite žrtve i odri- 
canja, jer na gospodarsko-poli- 
tičkom polju opće je dobro pred 
pojedinačnim. To je teško pri- 
hvatljivo raširenom utilitaristič- 
kom mentalitetu koji svuda vidi 
korist i privatne interese. Velika 
je dužnost i zadaća kršćanina da, 
dok se trudi oko promicanja in- 
teresa pojedinih skupina, ne iz- 
gubi iz vida opće dobro i služe- 
nje kao opći i zadnji vrijednosni 
horizont svoga zvanja. 

S ljubavlju u politiku 

Mnogi teže moći a sam po- 
misao na taj pojam izaziva često 
negativne prizvuke, jer su če- 
sto vlast, moć, sila i nasilje, na- 


žalost, u praksi vrlo blizu. Nije 
grijeh biti moćan ili željeti moć 
u svojim rukama, ali je bitan cilj 
zbog čega to želimo. Bitno je moć 
staviti u službu pravde i ljubavi. 

Političaru, kao i svakom čo- 
vjeku, ostaje savjest kao zadnja 
etička norma koju ne smije žr- 
tvovati ni onda kad je u pitanju 
veliko političko dobro. Može 
izgledati kao utopija, ali s kr- 
šćanskog je gledišta politika ta- 
kođer mjesto na kojem se treba 
očitovati ljubav. Nikakvo ljudsko 
djelovanje nije izuzeto od ob- 
veze ljubavi, čak i onda kad se 
duboko razilazimo i sporimo u 
nekim važnim pitanjima. U po- 
litici su raznovrsni interesi spo- 
jeni sa sukobima koje nije uvijek 
lako razriješiti ali uvijek u pro- 
tivniku i neprijatelju trebamo 
gledati i brata i prijatelja. Kako 
želite da vama ćine ljudi, tako čini- 
te i vi njima (Lk 6,31). 

Ako se nekim kršćanima, a 
osobito onima pobožnijima, či- 
ni da s kršćanskom vjerom ne 
mogu ništa učiniti u suvremenoj 


politici u kojoj vrijede sasvim 
druga pravila i gdje se često od- 
vija bespoštedna borba interesa 
i vlasti, da im vjera služi samo za 
smirivanje nakon utilitaristič- 
kog i pragmatičkog nadmetanja, 
onda treba baš iz tog suvreme- 
nog političkog košmara prak- 
tičnijim okom čitati Evanđelje. 
Kršćanska vjera, ako je pravo 
shvaćena i cjelovito življena, da- 
je dosta poticaja i za političku 
akciju jer politika je previše važ- 
na da bi ju se prepustilo samo 
političarima profesionalcima. 

Svaki se kršćanin u politici 
može nadahnjivati na Evanđelju 
i polazeći od Kristove riječi biti 
učinkovit u politici zajedno sa 
svim drugim ljudima kojima je 
na srcu opće dobro. On ne mora 
isticati svoje kršćansko opredje- 
ljenje, ali se u njegovoj političkoj 
djelatnosti mora očitovati njego- 
va povezanost s Kristom, da u 
svako djelo polazi s ljubavlju što 
je crpi iz molitve i poslušnosti 
Duhu Svetomu. 

